Հավելված 1

Հայաստանի Հանրապետության կառավարության 2023 թվականի, N \_\_\_\_\_որոշման

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՏԱՐՈՂԱԿԱՆ ԵՎ ՊՐՈԲԱՑԻԱՅԻ ՈԼՈՐՏԻ 2023-2026 ԹՎԱԿԱՆՆԵՐԻ ՌԱԶՄԱՎԱՐՈՒԹՅՈՒՆ**

|  |
| --- |
| Ռազմավարական փաստաթղթի տիտղոսաթերթ  Այս հատվածը պարունակում է տեղեկատվություն ներկայացված նախագծի/գույքագրման նպատակով ռազմավարական փաստաթղթի մասին/ համաձայն Հայաստանի Հանրապետության վարչապետի N 1508-Լ որոշմամբ սահմանված Մեթոդական հրահանգի Հավելված 1.1-ի: |
|  |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 1. Փաստաթղթի անվանում | **Հայաստանի Հանրապետության քրեակատարողական և պրոբացիայի ոլորտի 2023-2026 թվականների ռազմավարությունը** | | | | | | | |
| 2. Պատասխանատու նախարարություն | Հայաստանի Հանրապետության արդարադատության նախարարություն | | | | | | | |
| 3. Նոր, թե վերանայված | Նոր | | | | Վերանայված | | | |
| 4. Նախագծման հիմքեր | | | | | | | | |
| 4.1 Նոր, թե վերանայված | Հակիրճ բնութագիր  Նախագիծը կարևորում է քրեակատարողական և պրոբացիայի ոլորտի բարեփոխումների ընթացիկ ռազմավարության կատարումը և այն համեմատական վերլուծության է ենթարկում Հայաստանի Հանրապետության կառավարության 2021-2026 թվականների ծրագրի հետ։ Վերլուծության արդյունքում մշակվել է քրեակատարողական և պրոբացիայի ոլորտի բարեփոխումների ռազմավարություն՝ վերանայելու 2019-2023 թվականների ռազմավարությունը, որը կներառի առաջիկա հինգ տարիների ընթացքում քրեակատարողական և պրոբացիայի ոլորտի բարեփոխումներին ուղղված միջոցառումներ:  Ռազմավարությունը մշակելիս հաշվի են առնվել ինչպես 2019-2023թթ․ ռազմավարությամբ նախատեսված և չկատարված կամ մասամբ կատարված միջոցառումների կատարման անհրաժեշտությունը, այնպես էլ Հայաստանի Հանրապետության քրեակատարողական և պրոբացիայի ոլորտում առկա խնդիրների վերաբերյալ տարբեր շահագրգիռ անձանց և կազմակերպությունների կողմից ներկայացված նկատառումներն ու առաջարկությունները։  Միևնույն ժամանակ, հաշվի են առնվել քրեական բարեփոխումների միջազգային չափանիշները, նորմերը և առաջադեմ միջազգային փորձը, որի հիման վրա սահմանվել են ռազմավարության ընդհանուր նպատակը, դրանից բխող առանձին ռազմավարական նպատակները և դրանց համապատասխան ռազմավարական ուղղությունները: | | | | | | | |
| Հիմքեր | | | |  | | | |
| 1. Հայաստանի Հանրապետության կառավարության ծրագիր | | | |  | | | |
| 2. ՀՌՓ | | | |  | | | |
| 3. Բարեփոխումների երկարաժամկետ ծրագրեր | | | |  | | | |
| 4. այլ համապարփակ ռազմավարական փաստաթուղթ | | | | Հայաստանի Հանրապետության դատական և իրավական բարեփոխումների 2023-2026թթ․ նոր ռազմավարություն | | | |
| 5. Հայաստանի Հանրապետության օրենք | | | |  | | | |
| 6. Հայաստանի Հանրապետության կառավարության որոշում | | | |  | | | |
| 7. Միջազգային պարտավորություններ | | | |  | | | |
| 8. Այլ | | | |  | | | |
| Մեկնաբանություններ | | | | | | | |
| 4.2 վերանայում (հավելյալ տեղեկատվություն) | Փաստաթուղթը վերանայում է Հայաստանի Հանրապետության կառավարության 2019 թվականի նոյեմբերի 28-ի N 1717-Լ «Հայաստանի Հանրապետության քրեակատարողական և պրոբացիայի ոլորտի 2019-2023 թվականների ռազմավարությունը, դրա իրականացման 2019-2023 թվականների միջոցառումների ծրագիրը, ծրագրի ֆինանսական գնահատականը և ծրագրի կատարումը համակարգող խորհրդի ձևավորման և գործունեության կազմակերպման կարգը հաստատելու մասին» որոշումը | | | | | | | |
|  | Վերանայված ռազմավարության զեկույց հրապարակվել է վերջին երեք տարիների ընթացքում | | | | | Այո | | Ոչ |
|  | Վերանայվող փաստաթղթի վերաբերյալ վերջին զեկույցի հրապարակման ամսաթիվը՝ 21.01.2021. | | | | | | | |
|  | Վերանայվող փաստաթղթի հաշվետվությունը ներկայացվում է ռազմավարության փաստաթղթի հետ միասին | | | | |  | | |
| 5. Ժամանակացույց | մինչև 3 տարի | 3-5 տարի | | | | | 5 և ավելի տարի | |
| 6. Պետական ծախսերի ազդեցությունը | Եթե այո, ապա | | | | | Ոչ[[1]](#footnote-1) | | |
| 6.1 Ազդեցությունը մշակված միջնաժամկետ ծախսերի ծրագրի վրա | Այո | | | | | Ոչ | | |
| 6.2 Ընդհանուր աճ | Այո | | | | | Ոչ | | |
| 6.3 Ազդեցությունն ըստ ոլորտների | Այո | | | | | Ոչ | | |
| 6.4 Ազդեցությունը ծրագրային բյուջետավորման վրա | Այո | | | | | Ոչ | | |
| 6.4.1 Նոր բյուջեի ծրագիր | Այո | | | | | Ոչ | | |
| 6.5 Ազդեցության գնահատում | Պետական ընդհանուր ծախսերի մակարդակը, առաջին 5 տարիների միջին տարեկան մակարդակն առանց ռազմավարական փաստաթղթի, մլն դրամ | | | | | Պետական ընդհանուր ծախսերի մակարդակը, առաջին 5 տարիների միջին տարեկան մակարդակը, ռազմավարական փաստաթղթի ընդունման դեպքում, մլն դրամ. | | |
| 7. Պետական ծախսերի ուսումնասիրություն | Այո | | | | | Ոչ | | |
| 7.1 Ուսումնասիրության ժամանակային շրջանակը | Վերջին 3 տարիները | | | | | 3 և ավելի տարի | | |
| 8. Պահանջում է օրենսդրական փոփոխություն (բացառությամբ բյուջետային ծախսերի) | Այո | | | | | Ոչ | | |
| 8.1 ՌԱԳ | Այո | | | | | Ոչ | | |
| 9. Գործող ծածկագրեր/ ընդգրկվող ոլորտների բյուջետային ծրագրերի ծածկագրեր |  | | | | | | | |
| 10. Նպատակները |  | | | | | | | |
| 11. Հանրային քննարկումներ | Այո | | Ոչ | | | | | |
| 11.1 Նախագիծը հասանելի է կայքում | Այո | | Ոչ | | | | | |
| 11.2 Հրապարակման ամսաթիվ | 11.03.2022թ. | | | | | | | |
| 11.3 Քննարկումների քանակը | մեկ | | | Մեկից ավելի | | | | |
| 11.4 Ստացված առաջարկություններ | Մինչև 5 | | | 5 և ավելի | | | | |
| 11.5 Ստացված առաջարկությունների հիման վրա կատարվել է բովանդակային փոփոխություն | Այո | | | Ոչ | | | | |

**ԲՈՎԱՆԴԱԿՈՒԹՅՈՒՆ**

[**ՆԵՐԱԾՈՒԹՅՈՒՆ** 7](#_Toc134990702)

[Նոր զարգացումներ 8](#_Toc134990703)

[Մարտահրավերներ, որոնց պետք է դիմագրավել 11](#_Toc134990704)

[2026 թվականի սպասումները և զարգացումները 16](#_Toc134990705)

[**ԲԱԺԻՆ 1. ՌԱԶՄԱՎԱՐՈՒԹՅԱՆ ՆՊԱՏԱԿՆԵՐՆ ՈՒ ՈՒՂՂՈՒԹՅՈՒՆՆԵՐԸ** 18](#_Toc134990706)

[**ՌԱԶՄԱՎԱՐԱԿԱՆ ՆՊԱՏԱԿ I**՝ **ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐԻ ԵՎ ՊՐՈԲԱՑԻԱՅԻ ԾԱՌԱՅՈՒԹՅԱՆ ՈԼՈՐՏԸ ԿԱՆՈՆԱԿԱՐԳՈՂ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԴՐՈՒԹՅԱՆ ԲԱՐԵՓՈԽՈՒՄ** 18](#_Toc134990707)

[**I.** Քրեակատարողական և պրոբացիայի ծառայության օրենսդրության բարեփոխում 18](#_Toc134990708)

[**II.** Պատժի կրումից պայմանական վաղաժամկետ ազատման համակարգի բարեփոխում 21](#_Toc134990709)

[**III.** Վերասոցիալականացման և վերականգնողական մոտեցման ընդլայնում ……………………………………………………………………………………………23](#_Toc134990710)

[**ՌԱԶՄԱՎԱՐԱԿԱՆ ՆՊԱՏԱԿ II**՝ **ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐԻ ԵՎ ՊՐՈԲԱՑԻԱՅԻ ԾԱՌԱՅՈՒԹՅԱՆ ԵՆԹԱԿԱՌՈՒՑՎԱԾՔՆԵՐԻ ԵՎ ՏԱՐԱԾՔՆԵՐԻ ԱՐԴԻԱԿԱՆԱՑՈՒՄ** 27](#_Toc134990711)

[**I.** Քրեակատարողական հիմնարկների օպտիմալացում և արդիականացում 27](#_Toc134990712)

[**II.** Անչափահասների պահման պայմանների բարելավում 32](#_Toc134990713)

[**III.** Կին դատապարտյալների պահման պայմանների բարելավում 35](#_Toc134990714)

[**IV.** Հաշմանդամություն ունեցող անձանց քրեակատարողական հիմնարկներում պահելու համար մատչելի պայմանների ապահովում 38](#_Toc134990715)

[**V.** Պրոբացիայի ծառայության պայմանների բարելավում 39](#_Toc134990716)

[**ՌԱԶՄԱՎԱՐԱԿԱՆ ՆՊԱՏԱԿ III**՝ **ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐՈՒՄ ԱՌՈՂՋԱՊԱՀՈՒԹՅԱՆ ԲԱՐԵԼԱՎՈՒՄ** 42](#_Toc134990717)

[**I.** Առողջապահության և բուժօգնության ծառայությունների որակի բարձրացում ………………………………………………………………………………………………43](#_Toc134990718)

[**II.** Հեռաբժշկության մոդելի ներկայացում 45](#_Toc134990719)

[**III.** Քրեակատարողական հիմնարկի բժշկական ստորաբաժանումների կարողությունների հզորացում, այդ թվում՝ անձնակազմի համալրման տեսանկյունից 47](#_Toc134990720)

[**IV.** Կալանավորված անձանց կամ դատապարտյալներին ստացիոնար հիվանդանոցային խնամքի տրամադրում 48](#_Toc134990721)

[**V.** Հավելյալ կամ դիետիկ սննդի ապահովում 48](#_Toc134990722)

[**ՌԱԶՄԱՎԱՐԱԿԱՆ ՆՊԱՏԱԿ IV**՝ **ՎԵՐԱԿԱՆԳՆՄԱՆ ԵՎ ՎԵՐԱՍՈՑԻԱԼԱԿԱՆԱՑՄԱՆ ԲԱՐԵԼԱՎՈՒՄԸ ՔՐԵԱԿԱՏԱՐՈՂԱԿԱՆ ԾԱՌԱՅՈՒԹՅՈՒՆՈՒՄ** 50](#_Toc134990723)

[**I.** Վերասոցիալականացման և վերականգնման բարելավում 51](#_Toc134990724)

[**II.** Քրեակատարողական հիմնարկներում արտախցային զբաղվածության բարելավում 53](#_Toc134990725)

[**ՌԱԶՄԱՎԱՐԱԿԱՆ ՆՊԱՏԱԿ V` ՀԱՄԱԿԱՐԳԻ ԿԱՌԱՎԱՐՄԱՆ ԵՎ ԱՆՎՏԱՆԳՈՒԹՅԱՆ ԲԱՐԵԼԱՎՈՒՄ** 61](#_Toc134990726)

[**I.** Անվտանգության դինամիկ համակարգի մշակում 61](#_Toc134990727)

[**II.** Կոռուպցիայի և քրեական ենթամշակույթի հաղթահարումը 67](#_Toc134990728)

[**III.** Աշխատակազմի և կառավարման հետ կապված խնդիրներ 70](#_Toc134990729)

[**IV.** Էլեկտրոնային կառավարման գործիքների ներդրում քրեակատարողական և պրոբացիայի համակարգում 76](#_Toc134990730)

[**V.** Քրեակատարողական և պրոբացիայի համակարգում էլեկտրոնային գործիքների բարելավում 78](#_Toc134990731)

[**ՌԱԶՄԱՎԱՐԱԿԱՆ ՆՊԱՏԱԿ VI**՝ ՊՐՈԲԱՑԻԱՅԻ ԾԱՌԱՅՈՒԹՅԱՆ ՀԵՏԱԳԱ ԶԱՐԳԱՑՈՒՄԸ ԵՎ ՆՈՐ ԱՅԼԸՆՏՐԱՆՔԱՅԻՆ ՊԱՏԻԺՆԵՐԻ ԵՎ ԽԱՓԱՆՄԱՆ ՄԻՋՈՑՆԵՐԻ ԿԻՐԱՌՈՒՄԸ 80](#_Toc134990732)

[**I.** Աշխատանքային ծանրաբեռնվածության և կառավարչական խնդիրների կրճատում 81](#_Toc134990733)

[II. Տարածքների տրամադրում պրոբացիայի ծառայության գրասենյակների համար 82](#_Toc134990734)

[III. Պրոբացիայի ծառայության զինում էլեկտրոնային մշտադիտարկման համար անհրաժեշտ ռեսուրսներով և տարածքներով 84](#_Toc134990735)

[IV. Պրոբացիայի ծառայության հանրային վարկանիշի բարձրացում 85](#_Toc134990736)

[V. Գործընկերության ձևավորում արտաքին շահառու կողմերի հետ 85](#_Toc134990737)

[**VI.** Համագործակցություն և սիներգիա քրեակատարողական հիմնարկների և պրոբացիայի ծառայությունների միջև 86](#_Toc134990738)

[**VII.** Վերասոցիալականացման ծրագրերի մշակում 87](#_Toc134990739)

[**VIII.** Պատիժների և խափանման միջոցների կիրառում 89](#_Toc134990740)

[**ԲԱԺԻՆ II: 2023-2026 ԹՎԱԿԱՆՆԵՐԻ ՌԱԶՄԱՎԱՐՈՒԹՅԱՆ ԵՎ ԳՈՐԾՈՂՈՒԹՅՈՒՆՆԵՐԻ ԾՐԱԳՐԵՐԻ ԻՐԱԿԱՆԱՑՄԱՆ ՀԱՄԱԿԱՐԳՈՒՄԸ** 93](#_Toc134990741)

[**ԲԱԺԻՆ III: ՌԱԶՄԱՎԱՐՈՒԹՅԱՆ ԵՎ 2023-2026ԹԹ․ ԳՈՐԾՈՂՈՒԹՅՈՒՆՆԵՐԻ ԾՐԱԳՐԵՐԻ ԻՐԱԿԱՆԱՑՄԱՆ ՀԱՄԱՐ ԱՆՀՐԱԺԵՇՏ ԾԱԽՍԵՐԻ ՎԵՐԼՈՒԾՈՒԹՅՈՒՆ ԵՎ ՖԻՆԱՆՍԱԿԱՆ ԳՆԱՀԱՏԱԿԱՆ** 97](#_Toc134990742)

[**ԲԱԺԻՆ IV. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՏԱՐՈՂԱԿԱՆ ԵՎ ՊՐՈԲԱՑԻԱՅԻ ՈԼՈՐՏՈՒՄ 2023-2026 ԹՎԱԿԱՆՆԵՐԻ ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ 2023-2026 ԹՎԱԿԱՆՆԵՐԻ ՄԻՋՈՑԱՌՈՒՄՆԵՐԻ ԾՐԱԳՐԻ ԿԱՏԱՐՈՒՄԸ ՀԱՄԱԿԱՐԳՈՂ ԽՈՐՀՐԴԻ ՁԵՎԱՎՈՐՄԱՆ ԵՎ ԳՈՐԾՈՒՆԵՈՒԹՅԱՆ ԿԱԶՄԱԿԵՐՊՄԱՆ** 103](#_Toc134990743)

# **ՆԵՐԱԾՈՒԹՅՈՒՆ**

Հայաստանում ներկայումս ընթացող սահմանադրական, դատական և իրավական բարեփոխումների համատեքստում առանձնահատուկ նշանակություն է տրվում պատիժ կրող անձանց իրավունքների և օրինական շահերի արդյունավետ պաշտպանությանը, ինչպես նաև նրանց համար երաշխիքների ստեղծմանը։ Այդ իրավունքների և օրինական շահերի իրացման արդյունավետ մեխանիզմների ապահովումը, շարունակական կատարելագործումը և ուժեղացված գնահատումը կարևոր նշանակություն ունեն։ Մասնավորապես, քրեակատարողական և պրոբացիայի ենթակառուցվածքների և քաղաքականության բարելավումը, որպես թիրախային ուղղություն, ընդգծված է Հայաստանի Հանրապետության կառավարության 2021-2026 թվականների ծրագրում[[2]](#footnote-2)։

Հայաստանի Հանրապետության կառավարության 2021-2026 թվականների ծրագրում ամրագրված քրեակատարողական ոլորտի քաղաքականության առաջնահերթությունները, ի թիվս այլոց, ներառում են՝

1. ազատազրկման ավանդական գաղափարախոսությունից անցում դեպի վերասոցիալականացման և վերականգնողական արդարադատության գաղափարախոսության,
2. պրոբացիայի ծառայության հետագա զարգացում և կատարելագործում,
3. ազատությունից զրկված անձանց արժանապատիվ պահման պայմաններ, իսկ քրեակատարողական ծառայողների համար՝ աշխատանքային կենսապայմանների ապահովում,
4. հավասարությունը և խտրական վերաբերմունքի բացակայությունը որպես հիմք՝ պայքարելու քրեական ենթամշակույթի և համակարգում արտոնյալների դեմ,
5. քրեակատարողական հիմնարկներում բժշկական օգնության որակի և համարժեքության ապահովում,
6. կրկնահանցագործության կանխարգելում և ազատությունից զրկված անձանց սոցիալական հաջող վերաինտեգրման ապահովում կրթության և մասնագիտական հմտությունների զարգացման միջոցով,
7. քրեակատարողական համակարգի առողջ զարգացում կառավարման կարողությունների զարգացման միջոցով (էլեկտրոնային կառավարում, տեսահսկում և օպերատիվ կառավարման նոր գործիքակազմեր, հաշվետու և թափանցիկ գործելաոճով կադրեր, ճգնաժամային իրավիճակի կառավարում և կոռուպցիոն ռիսկերի նվազեցում):

Հայաստանի Հանրապետությունում քրեական արդարադատության և պատիժների համակարգում հիմնարար բարեփոխումների սկիզբը հիմնականում դրվեց վերջերս իրականացված դատական և իրավական բարեփոխումներով։ Այդ բարեփոխումների համար առանցքային նշանակություն ունեցավ Հայաստանի Հանրապետության Նախագահի 2012 թվականի հունիսի 30-ի «Հայաստանի Հանրապետության իրավական և դատական բարեփոխումների 2012-2017 թվականների ռազմավարական ծրագիրը (այսուհետ՝ Ծրագիր) և ծրագրից բխող միջոցառումների ցանկը հաստատելու մասին» ՆԿ-96-Ա կարգադրության ընդունումը։ Ծրագիրն ուղղված էր Հայաստանում իրավունքի գերակայության և ժամանակակից իրավական պետության չափանիշներին համապատասխանող իրավական համակարգի ամրապնդմանը։ Այս սկզբունքային նպատակի իրագործման համար Ծրագիրը նախատեսում էր բարեփոխումներ մի շարք ուղղություններով, այդ թվում՝ քրեական արդարադատության և պատիժների համակարգի արդյունավետության բարձրացում։ Նշված հիմնական ուղղություններով իրականացված միջոցառումների արդյունքում մասնավորապես՝

1. ընդունվել է «Պրոբացիայի մասին» օրենքը,
2. օրենսդրական մակարդակում վերանայվել է պատիժը կրելուց պայմանական վաղաժամկետ ազատվելու ինստիտուտը,
3. օրենսդրական մակարդակում հստակեցվել են պատժի կրման հետ անհամատեղելի հիվանդությունների ցանկը և դրանց չափորոշիչները, և համապատասխանեցվել են հիվանդությունների միջազգային դասակարգման 10-րդ վերանայված տարբերակին (ՀՄԴ 10):

## Նոր զարգացումներ

Մինչ սույն վերանայված Ռազմավարության ընդունումը մի շարք զարգացումներ են տեղի ունեցել, որոնք ուղղակի և անուղղակի ազդեցություն են ունեցել կամ պետք է ունենան քրեակատարողական և պրոբացիայի ոլորտի վրա: Ինչպես նախատեսված էր նաև Հայաստանի Հանրապետության 2019-2023 թվականների դատական և իրավական ոլորտի բարեփոխումներով, Հայաստանի Հանրապետության քրեական արդարադատության ոլորտի նոր օրենսդրությունը մշակվեց և ընդունվեց Հայաստանի Հանրապետության ազգային ժողովի կողմից։ Մասնավորապես, նոր Հայաստանի Հանրապետության քրեական, քրեակատարողական և քրեական դատավարության օրենսգրքերն ուժի մեջ են մտել 2022 թվականի հուլիսի 1-ից։ Նոր օրենսդրությունը նախատեսեց պատիժների նոր տեսակներ՝ հիմնականում ազատազրկման այլընտրանքային պատիժներ, ինչպես նաև խափանման նոր միջոցներ՝ տնային կալանքը և վարչական հսկողությունը։ Այս միջոցների իրականացումը հանձնարարվել է Հայաստանի Հանրապետության արդարադատության նախարարության պրոբացիայի ծառայությանը (այսուհետ՝ Պրոբացիայի ծառայություն), ինչը պահանջում է ծառայության ընդհանուր կառուցվածքի և կանոնակարգի վերանայման և փոփոխությունների անհրաժեշտություն։

Քրեակատարողական նոր օրենսգիրքը նախատեսում է նոր փոփոխություններ՝ կապված քրեակատարողական հիմնարկներում վերասոցիալականացման ուժեղացման հետ, ինչպես նաև կարգավորում է այլընտրանքային պատժամիջոցների կիրառումը, ինչպիսիք են՝ տուգանքը, հանրային աշխատանքը և այլն։ Քրեակատարողական նոր օրենսգիրքը կարգավորում է նաև պայմանական վաղաժամկետ ազատելու ներկայացման կարգի առանձնահատկությունները (որը նախկինում կարգավորվում էր Հայաստանի Հանրապետության քրեական դատավարության օրենսգրքով): Այս փոփոխությունները կհանգեցնեն վերանայումների և բարեփոխումների ինչպես քրեակատարողական ոլորտում, այնպես էլ Պրոբացիայի ծառայությունում՝ սկսած Պրոբացիայի ծառայության կառուցվածքի և կանոնակարգի փոփոխություններից։

Ինչ վերաբերում է դատավարական անվտանգությանը և կալանավորված անձանց կամ դատապարտյալների՝ ցանկացած քրեակատարողական հիմնարկ մուտքի համար սահմանված ստանդարտ գործողություններին, նաև ապահովելով քրեակատարողական հիմնարկներում հոգեկան առողջության և ինքնասպանությունների կանխարգելման հետ կապված միջազգային չափանիշներն ու պահանջները[[3]](#footnote-3)՝ Հայաստանի Հանրապետության արդարադատության նախարարի կողմից մշակվել և ընդունվել են հոգեկան առողջության[[4]](#footnote-4), ինքնասպանության[[5]](#footnote-5) և ինքնավնասման ռիսկերի զննման և խորը գնահատման գործիքակազմեր։ Գործիքները նախարարի հրամանով ուժի մեջ են մտել 2022 թվականի օգոստոսի 1-ից։

Ի թիվս այլ նոր զարգացումների՝ Հայաստանի Հանրապետության դատական և իրավական բարեփոխումների 2022-2026 թվականների նոր ռազմավարությունը[[6]](#footnote-6) նախատեսում է զարգացումներ քրեակատարողական և պրոբացիայի ոլորտներում՝ կապված դրանց հաշվետվողականության, թափանցիկության և արդյունավետության հետ։ Մասնավորապես, էլեկտրոնային արդարադատության համակարգի զարգացման գլուխն անդրադառնում է e-probation էլեկտրոնային կառավարման համակարգի ներդրմանը և գործունեությանը, ինչպես նաև e-penitentiary էլեկտրոնային կառավարման համակարգի արդիականացման անհրաժեշտությանը: Էլեկտրոնային կառավարման համակարգերը հնարավորություն կտան թվայնացնել կալանավորված անձանց, դատապարտյալների և պրոբացիայի շահառուների հետ կատարված ցանկացած աշխատանքի արդյունքները։ Համակարգերը հնարավորություն կտան էլեկտրոնային եղանակով իրականացնել կալանավորված անձանց և դատապարտյալների հետ կապված օրենսդրությամբ կիրառվող բոլոր գործառույթները, ստանալ անհրաժեշտ փաստաթղթեր, իրականացնել գործառույթներ կապված պայմանական վաղաժամկետ ազատման, պատիժը կրելու պայմանների փոփոխության հետ, կատարել նշանակումներ, ստանալ ուսում, աշխատանք, ինչպես նաև այլ կարևոր գործառույթներ։ Բացի այդ, լուսանկարելու, մատնահետքեր վերցնելու, ինչպես նաև տեսանկարահանման ողջ գործընթացն իրականացվելու է թվայնացված եղանակով և արխիվացվելու է յուրաքանչյուր անձի անձնական թղթապանակում։ Ավտոմատացված համակարգի առավելություններից է նաև ցանկացած ձևաչափով հաշվետվություններ ստեղծելու և վերլուծական աշխատանք իրականացնելու հնարավորության առկայությունը։

Ինչ վերաբերում է Քրեակատարողական և Պրոբացիայի ծառայությունների կարողությունների զարգացմանը, դատական և իրավական ռազմավարությունը շեշտում է, որ և՛ Հայաստանի Հանրապետության արդարադատության նախարարության քրեակատարողական ծառայությանը (այսուհետ՝ Քրեակատարողական ծառայություն), հատկապես հայեցակարգային նոր քրեակատարողական հիմնարկի ստեղծման համատեքստում, և՛ Պրոբացիայի ծառայությանն անհրաժեշտ է համալրվել պրոֆեսիոնալ և բարեկիրթ կադրերով՝ գործնականում վերասոցիալականացման և վերականգնողական արդարադատության գաղափարախոսությունների ամրապնդման և դրանք արդյունավետ իրագործման համար: Պրոֆեսիոնալ անձնակազմի պատրաստումը կարող է իրականացվել պարեկային ծառայության օրինակով՝ ներառելով տեսական և գործնական գիտելիքների համադրման նմանատիպ մեթոդներ: Բացի այդ, քրեակատարողական ծառայողների հաշվետու և թափանցիկ գործելաոճն ապահովելու և կոռուպցիոն ռիսկերը նվազեցնելու համար անհրաժեշտ է քրեակատարողական հիմնարկներին տրամադրել տեսահսկման և օպերատիվ կառավարման ժամանակակից գործիքներ։ Նման ռեսուրսները հնարավորություն կընձեռեն նաև նշված գործիքների միջոցով ձեռք բերված տվյալները որպես ապացույց օգտագործել հնարավոր ապագա վարույթներում։

Քրեակատարողական և պրոբացիայի ոլորտներում նոր այլ զարգացումների թվում է Հայաստանի Հանրապետության արդարադատության նախարարությունից «Քրեակատարողական բժշկության կենտրոն» ՊՈԱԿ-ի տեղափոխումը Հայաստանի Հանրապետության առողջապահության նախարարություն[[7]](#footnote-7), ինչը կազդի Հայաստանի Հանրապետության առողջապահության ոլորտի ռազմավարական փաստաթղթերի ռազմավարությունների և ամբողջական կարգավորումների վրա։

## Մարտահրավերներ, որոնց պետք է դիմագրավել

Միջազգային և տարածաշրջանային իրավական մի շարք փաստաթղթերով, որոնց մասնակից է նաև Հայաստանի Հանրապետությունը (մասնավորապես` «Մարդու իրավունքների և հիմնարար ազատությունների պաշտպանության մասին» եվրոպական կոնվենցիա, «Խոշտանգումների և անմարդկային կամ արժանապատվությունը նվաստացնող վերաբերմունքի կամ պատժի կանխարգելման մասին» եվրոպական կոնվենցիա, «Խոշտանգումների և այլ դաժան, անմարդկային կամ արժանապատվությունը նվաստացնող վերաբերմունքի կամ պատժի դեմ» ՄԱԿ-ի կոնվենցիա, Բանտարկյալների հետ վարվեցողության նվազագույն ստանդարտ կանոններ, Եվրոպական բանտային կանոններ, Պրոբացիայի եվրոպական կանոնները, Եվրոպայի խորհրդի՝ քրեական գործերով վերականգնողական արդարադատության վերաբերյալ CM/Rec(2018)8 հանձնարարական և այլ փաստաթղթեր) ամրագրվել է միջազգային չափանիշներին համահունչ քրեակատարողական և պրոբացիայի համակարգ, ինչպես նաև կալանավորված անձանց և դատապարտյալների իրավունքների պաշտպանության ապահովման պատշաճ համակարգ ունենալու անհրաժեշտության պահանջ:

Այս համատեքստում հատկապես կարևոր է անդրադառնալ Եվրոպայի Խորհրդի Խոշտանգումների և անմարդկային կամ արժանապատվությունը նվաստացնող վերաբերմունքի կամ պատժի կանխարգելման եվրոպական կոմիտեի (այսուհետ՝ ԽԿԿ) զեկույցներում արձանագրված խնդիրների գործնական լուծմանը և Մարդու իրավունքների եվրոպական դատարանի իրավական դիրքորոշումների իրացման ուղղությամբ հստակ միջոցառումների իրականացմանը։

Հայաստանի Հանրապետությունում քրեական արդարադատության համակարգում առկա խնդիրներին հաճախ անդրադարձ է կատարվում Մարդու իրավունքների եվրոպական դատարանի՝ Հայաստանի Հանրապետությանը վերաբերող մի շարք վճիռներում, որոնք վերաբերում են կալանավորված անձանց և դատապարտյալների իրավունքների և ազատությունների պաշտպանության պատշաճ երաշխավորմանը՝ նրանց պահման պայմաններին, բժշկական օգնություն և սպասարկում տրամադրելուն և այլն։ Մասնավորապես՝ Մարդու իրավունքների եվրոպական դատարանի՝ «Հարությունյանն ընդդեմ Հայաստանի», «Դավթյանն ընդդեմ Հայաստանի» վճիռներով մատնանշվում է ազատությունից զրկված անձանց իրավունքների ապահովման, մասնավորապես՝ ֆիզիկական անձեռնմխելիության, այդ թվում՝ անհրաժեշտ բժշկական օգնություն տրամադրելու, անհրաժեշտ դեղերի առկայությունը երաշխավորելու միջոցով նրանց պաշտպանելու պարտականության ապահովման անհրաժեշտությունը։ «Կիրակոսյանն ընդդեմ Հայաստանի», «Կարապետյանն ընդդեմ Հայաստանի», «Թադևոսյանն ընդդեմ Հայաստանի» գործերով Մարդու իրավունքների եվրոպական դատարանն անձնական նվազագույն տարածքի բացակայության առնչությամբ արձանագրել է «Մարդու իրավունքների և հիմնարար ազատությունների պաշտպանության մասին» եվրոպական կոնվենցիայի 3-րդ հոդվածի խախտում։

Այս համատեքստում հատկապես կարևոր է նշել, որ ԽԿԿ-ն Հայաստանի Հանրապետության վերաբերյալ իր 2015 թվականի զեկույցում առաջարկել է Հայաստանի Հանրապետությանը շարունակել ձեռնարկել արդյունավետ միջոցներ, որպեսզի ապահովվի ազատությունից զրկված անձանց պահելու պայմանների՝ մարդու իրավունքների միջազգային ստանդարտների, այդ թվում՝ ՄԱԿ-ի «Բանտարկյալների հետ վարվեցողության նվազագույն ստանդարտ կանոնների» (Նելսոն Մանդելայի կանոններ) ամբողջական կատարումը, մասնավորապես՝

1. քրեակատարողական հիմնարկներում ուժեղացնել կյանքի պայմանները բարելավելուն ուղղված ջանքերը և այլ խնդիրների շարքում լուծել կյանքի անհավասար պայմանների խնդիրը, ապագայում ուժեղացնել գերբնակեցումը կանխարգելուն ուղղված ջանքերը, մասնավորապես՝ ազատությունից զրկելու հետ չկապված միջոցների վերաբերյալ ՄԱԿ-ի նվազագույն ստանդարտ կանոնների (Տոկիոյի կանոններ) լույսի ներքո,
2. բարելավել առողջապահության, այդ թվում՝ հոգեբուժական օգնության մատչելիությունը և որակն ազատազրկման բոլոր վայրերում, այդ թվում՝ ցմահ ազատազրկման դատապարտված բանտարկյալների համար, տրամադրել համապատասխան բժշկական սարքավորումներ, ավելացնել մասնագիտական բժշկական անձնակազմի թիվը կալանավորվածների պահման բոլոր վայրերում և ապահովել նրանց անկախությունն ու անկողմնակալությունը,
3. արդյունավետորեն իրականացնել պրոբացիայի իրավական և ինստիտուցիոնալ կարգավորումը, ընդունել դատապարտյալների՝ առողջության հիմքով պատժից ազատման հստակ ընթացակարգ, ապահովել նման խնդրանքների պատշաճ ուսումնասիրությունը համապատասխան հանձնաժողովի կողմից, սահմանել վաղաժամկետ ազատման, պայմանական վաղաժամկետ ազատման պահանջների ուսումնասիրության համար պատասխանատու հանձնաժողովների բացասական որոշումների դեմ բողոքարկելու հնարավորություն և հասցեագրել նրանց անկախությունը և անկողմնակալությունը՝ ի թիվս այլոց ապահովել այդ հանձնաժողովների ավելի հավասարակշռված անդամակցություն, մշակել և շարունակել ամրապնդել սոցիալական վերականգման և ազատմանը նախապատրաստելուն ուղղված գործող ծրագրերը՝ ազատումից հետո դատապարտյալների սոցիալական վերականգնման և ազատմանը նախապատրաստելուն ուղղված գործող ծրագրերը՝ ազատումից հետո դատապարտյալների սոցիալական վերաինտեգրումն ապահովելու նպատակով։

Իր՝ 2019 թվականի զեկույցում[[8]](#footnote-8) ԽԿԿ-ն ողջունել է պետության ջանքերը՝ ուղղված բոլոր քրեակատարողական հիմնարկներում գերբնակեցման խնդրի լուծմանը, նույնիսկ խցային մակարդակում, և մի քանի քրեակատարողական հիմնարկներ փակելու ծրագրերը։ ԽԿԿ-ն նաև արձանագրել է, որ իրենք չեն ստացել որևէ արժանահավատ մեղադրանք վերջին այցելած քրեակատարողական հիմնարկների աշխատակիցների կողմից դաժան վերաբերմունքի վերաբերյալ, և որ քրեակատարողական հիմնարկների անձնակազմ-կալանավորված անձինք կամ դատապարտյալներ փոխհարաբերություններում արձանագրվել են դրական միտումներ:

Այնուամենայնիվ, կալանավորված անձանց և դատապարտյալների միջև գոյություն ունեցող ոչ ֆորմալ աստիճանակարգված հարաբերությունների հետևանքով առաջացող բռնության հետ կապված խնդիրը շարունակում էր մնալ, ինչպես նշված էր 2015 թվականի Հայաստանի Հանրապետության կառավարությանն ուղղված զեկույցում։ ԽԿԿ-ն կոչ էր արել Հայաստանի Հանրապետության իշխանություններին ակտիվացնել իրենց ջանքերը կալանավորված անձանց և դատապարտյալների միջև բռնության և ահաբեկման դեմ պայքարելու համար։ Անհրաժեշտ է ձեռնարկել վճռական քայլեր՝ վերջ դնելու քրեակատարողական հիմնարկի ոչ ֆորմալ աստիճանակարգված հարաբերությունների գոյությանը։

Մեկ այլ խնդիր, որին անդրադարձել էր ԽԿԿ պատվիրակությունն իր զեկույցում, դատապարտյալների համար կազմակերպված արտախցային զբաղվածության բացակայությունն էր: Կոմիտեն նշել է, որ դեռևս բացակայում են ռիսկերի և կարիքների անհատական գնահատումը, պատժի կատարման անհատական պլանավորումը և պատժից ազատմանը լիարժեք նախապատրաստելուն ուղղված գործողությունները, իսկ դատապարտյալների համար զբաղվածության հնարավորությունների բացակայությունը նշանակում էր, որ նրանցից շատերը չեն կարող դիմել պայմանական վաղաժամկետ ազատման համար:

Թեև դատապարտյալների համար կազմակերպվում են մի շարք կրթական դասընթացներ, սակայն դրանց թիվը սահմանափակ է, և մասնակիցները դասընթացներին ընդգրկվում են ոչ թե ըստ կարիքների, ընդունակությունների կամ անհատական պլանների, այլ՝ ըստ ցանկության։ Քրեակատարողական հիմնարկներում հասարակական կազմակերպությունների կողմից իրականացվում են տարբեր ծրագրեր՝ կրթական, մշակութային, սպորտային և այլն, սակայն դրանք կանոնավոր չեն և հիմնականում ոչ կայուն։ Դատապարտյալներին աշխատանքով ապահովելու խնդիրը դեռևս լուծված չէ։

Կամավորներին ներգրավելու համար մշակված մեխանիզմներ չկան, և քրեակատարողական հիմնարկները շարունակում են մնալ խիստ փակ հանրության համար։

Տվյալների՝ ներառյալ վիճակագրական տվյալների հավաքագրումը և կառավարումը գտնվում է ոչ բավարար վիճակում: Դա պայմանավորված է համակարգերի բացակայությամբ և անձնակազմի մոտ առկա ցածր պրոֆեսիոնալիզմով ու կարողություններով։

Կալանավորված անձանց թիվը նկատելիորեն մեծ է, այն է՝ ազատությունից զրկված բոլոր անձանց 50%-ը։ ԵԽ երկրներում նախնական կալանքի տակ գտնվողների միջին թիվը կազմում է ազատությունից զրկված բոլոր անձանց 25%-ը։

Մեկ այլ մարտահրավեր է կալանավորված անձանց և դատապարտյալների ու անձնակազմի թվաքանակի հարաբերակցությունը: Անվտանգության անձնակազմի ուռճացված թիվը պայմանավորված է նրանով, որ քրեակատարողական հիմնարկների տարածքների և շենքերի անվտանգությունն ապահովող աշխատակիցների թիվը կախված չէ դատապարտյալների թվից։ Միևնույն ժամանակ, անվտանգության ոչ բոլոր աշխատակիցներն են իրավասու կալանավորված անձանց կամ դատապարտյալների հետ ամենօրյա շփումներ ունենալու համար:

Տարբեր միջազգային կազմակերպությունների կողմից, ինչպիսիք են Նիդերլանդների Հելսինկյան կոմիտեն (NHC) և Թմրամիջոցների դեմ պայքարի և իրավապահ համագործակցությունը (ԹՊԻՀ), իրականացվող ծրագրերում ընդգծվում են քրեակատարողական և պրոբացիայի ոլորտում առկա տարբեր մարտահրավերները։ Մասնավորապես՝

1. Դատապարտյալների տվյալների բազայի կառավարման մշակված համակարգի բացակայությունը, որը կարող է կազմել կատարողականի համակարգված հաշվետվություններ և տալ այլ վիճակագրական տվյալներ (ներառյալ դատապարտյալների բողոքների ընթացքն արձանագրող և հետևող պաշտոնական համակարգ)՝ օգնելու անհատ իրավախախտների գործի կառավարման գործընթացներին և քրեակատարողական համակարգի ընդհանուր վերահսկողությանը և կառավարմանը։
2. Թեև որոշակի քայլեր կատարվել են այս ուղղությամբ, սակայն դատապարտյալների բժշկական և հոգեկան առողջության խնամքի ոլորտում առկա են մշտական ​​թերացումներ, որոնք սրվում են մեծ թվով մահերի, ինքնասպանությունների և հացադուլների պատճառով։
3. Անբավարար և քայքայվող ենթակառուցվածքները հանգեցնում են դատապարտյալների կառավարման և ազատազրկման պայմանների հետ կապված մարտահրավերների, որոնք մասամբ լուծվում են քրեակատարողական հիմնարկների վերանորոգման բազմաթիվ ընթացիկ և պլանավորված ծրագրերով։
4. Բազմիցս բարձրաձայնված, բայց ֆինանսավորում չունեցող նոր քրեակատարողական հիմնարկի նախագծին և դրա հետ կապված չորս այլ հիմնարկների փակմանը պետք է առաջնահերթություն տալ:
5. Քրեակատարողական առաքելությունն իրականացնելու համար առկա են բավարար քանակով կադրեր: Այդ ռեսուրսները, սակայն, արդյունավետ չեն տեղաբաշխված տարբեր քրեակատարողական հիմնարկների միջև: Անհրաժեշտ է վերանայել կադրերի պատրաստման և նշանակման մեխանիզմները և ներդնել աշխատանքի ընդունման նոր թափանցիկ և կառուցվածքային գործընթաց: Քրեակատարողական բոլոր հիմնարկներում նկատվում է սոցիալական աշխատողների և հոգեբանների պակաս։ Ինչ վերաբերում է անվտանգության անձնակազմին, ապա իրավիճակը հակառակն է։ Անվտանգության անձնակազմի շփումը կալանավորված անձանց և դատապարտյալների հետ սահմանափակված է՝ մասամբ անձնակազմ- կալանավորված անձ և դատապարտյալ ցածր հարաբերակցության պատճառով: Սակայն անձնակազմի՝ դինամիկ անվտանգության սկզբունքներին ծանոթ լինելու դեպքում հնարավոր է հասնել անձնակազմ- կալանավորված անձինք և դատապարտյալ ավելի արդյունավետ փոխգործակցությանը։
6. Անձնակազմի վերապատրաստման շրջանակը և բովանդակությունը պետք է ներառի հիմնական, նոր՝ ի լրումն մասնագիտության, միջին մակարդակի և գործադիր կառավարման ուսուցում: Վերականգնման և դրա իրականացման հետ կապված մարտահրավերների վերաբերյալ նոր դասընթացի ներկայցնելու բոլոր մակարդակներում փոխադարձ կապի ավելացման անհրաժեշտություն կա:
7. Անվտանգության գործընթացների հետագա զարգացումն անհրաժեշտ է՝ ներառելու առանձին քրեակատարողական հիմնարկներում արտակարգ իրավիճակներում գործելու պլանի մշակումը, կալանավորված անձանց և դատապարտյալների փոխադրման համապատասխան մեքենաների ձեռքբերումը, դինամիկ անվտանգության ուժեղացված կիրառումը, ստորաբաժանումների կառավարման բարելավված վերահսկողություն և քրեական ենթամշակույթի դեմ պայքարելու շարունակական գործառնական շեշտադրում:
8. Դատապարտյալների վերաինտեգրմանն աջակցելու և դատապարտյալների պարապուրդը նվազեցնելու նշանակալի ծրագրերի և միջոցառումների պակաս կա:
9. Քրեակատարողական և պրոբացիայի համակարգերի միջև համագործակցության ավելացման հանրավորություն կա՝ դատապարտյալներին անվտանգային տարբեր գոտիներ տեղավորելու վերաբերյալ որոշումներն ուժեղացնելու, դատապարտյալներին պայմանական վաղաժամկետ ազատման նախապատրաստելու և դրա ընթացքում վերահսկողության արդյունավետությունը բարձրացնելու համար։

## 2026 թվականի սպասումները և զարգացումները

Մի քանի ելակետային դրույթներ կարող են օգնել վերանայել հետագա զարգացումները՝ Հայաստանի Հանրապետության քրեական, քրեակատարողական և քրեական դատավարության նոր օրենսգրքերը, ինչպես նաև ԽԿԿ-ի առաջարկությունները և Մարդու իրավունքների եվրոպական դատարանի իրավական դիրքորոշումները: Ավելին, առաջիկա որոշումների կայացման գործընթացում պետք է ճանաչել քրեակատարողական և պրոբացիայի համակարգի հիմնարար, կայուն և շարունակական բարեփոխումների ապահովման և այն ամբողջությամբ արդիականացնելու հրատապությունը։

Այսպիսով, սույն Ռազմավարական փաստաթղթի հիմնական նպատակն ու ակնկալվող արդյունքներն են՝

* Քրեակատարողական համակարգի բարելավում, որը կնպաստի Քրեակատարողական և Պրոբացիայի ծառայությունների հումանիզացիային՝ ազատազրկման ավանդական պատժիչ գաղափարախոսությունից անցում կատարելով դեպի վերասոցիալականացման և վերականգնողական արդարադատության գաղափարախոսությանը
* Քրեական ենթամշակույթի դեմ պայքար, քրեակատարողական և պրոբացիայի համակարգում կոռուպցիայի հաղթահարում, կրկնահանցագործության նվազեցում, հասարակության անվտանգությունն ապահովելու նպատակով

Հայաստանի Հանրապետության արդարադատության նախարարության՝ որպես քրեական ոլորտում քաղաքականություն մշակող մարմնի առաջնահերթությունները կենտրոնանում են հետևյալ հիմնական ռազմավարական նպատակների շուրջ (ներառյալ իրենց սեփական ուղղությունները)՝

1. Օրենսդրական դաշտի կատարելագործում դեպի քրեակատարողական և պրոբացիայի ավելի մարդասիրական ծառայություն
2. Քրեակատարողական հիմնարկների և պրոբացիայի ենթակառուցվածքների ու տարածքների արդիականացում
3. Մատուցվող բժշկական օգնության և սպասարկման ծառայությունների որակի բարելավում
4. Ազատությունից զրկված անձանց և պրոբացիայի շահառուների վերականգման և վերասոցիալականացման ապահովմանն ուղղված միջոցառումների մշակում
5. Կառավարման համակարգի և անվտանգության բարելավում
6. Պրոբացիայի ծառայության գործունեության հետագա զարգացում և նոր այլընտրանքային պատժամիջոցների կիրառում։

# **ԲԱԺԻՆ 1. ՌԱԶՄԱՎԱՐՈՒԹՅԱՆ ՆՊԱՏԱԿՆԵՐՆ ՈՒ ՈՒՂՂՈՒԹՅՈՒՆՆԵՐԸ**

## **ՌԱԶՄԱՎԱՐԱԿԱՆ ՆՊԱՏԱԿ I**՝ **ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐԻ ԵՎ ՊՐՈԲԱՑԻԱՅԻ ԾԱՌԱՅՈՒԹՅԱՆ ՈԼՈՐՏԸ ԿԱՆՈՆԱԿԱՐԳՈՂ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԴՐՈՒԹՅԱՆ ԲԱՐԵՓՈԽՈՒՄ**

Քրեակատարողական և պրոբացիայի ոլորտի օրենսդրության կատարելագործումը Հայաստանի Հանրապետության արդարադատության նախարարության կողմից հռչակված առաջնահերթություններից է։ Ցայսօր Հայաստանի Հանրապետության քրեակատարողական նոր օրենսգիրքը պահանջում է մշակել կամ փոփոխել գործող ենթաօրենսդրական նորմատիվ իրավական ակտերը՝ օրենսգրքում դրույթների իրականացմանն աջակցելու ու դրանց կիրառումն ապահովելու համար: Նախատեսվում են նաև փոփոխություններ իրականացնել «Պրոբացիայի մասին» օրենքում, որոնք նույնպես պահանջում են որոշակի փոփոխություններ գործող ենթաօրենսդրական նորմատիվ իրավական ակտերի մեջ՝ նորամուծությունները ներդնելու և կանխատեսվող անցումներն ապահովելու համար:

Այս նորմատիվ ակտերը նկարագրում են, թե գործնականում ինչպես պետք է մեկնաբանվի օրենսդրությունը և իրականացվեն գործողությունները: Այսպիսով, Ռազմավարության գործողության ընթացքում հիմնական ուղղություններն են՝

### Քրեակատարողական և պրոբացիայի ծառայության օրենսդրության բարեփոխում

Նախատեսվող հիմնական օրենսդրական փոփոխություններից մեկը վերաբերում է Պրոբացիայի ծառայության՝ որպես առանձին պետական ծառայության կարգավիճակի վերանայմանը և պրոբացիայի ծառայողների համար սոցիալական երաշխիքների նախատեսմանը։ Հայաստանի Հանրապետության կառավարության 2021-2026 թվականների ծրագրում ամրագրված է, որ այս փոփոխությամբ վերահաստատվում է Պրոբացիայի ծառայության անձնակազմի սոցիալական երաշխիքները պատիժ կատարող այլ մարմինների երաշխիքներին համարժեք կարգավիճակի հասցնելու անհրաժեշտությունը։

Այս ուղղության նպատակն է օրենսդրական փոփոխությունների միջոցով դիտարկել Պրոբացիայի ծառայության կարգավիճակի փոփոխություն և պրոբացիայի ծառայողների սոցիալական երաշխիքների համակարգի վերանայում (անկախության համար անհրաժեշտ և բավարար երաշխիքներ տրամադրելու միջոցով)՝ նպատակ ունենալով բարձրացնել Պրոբացիայի ծառայության արդյունավետությունը։ Վերոգրյալի համատեքստում հարկ է նշել, որ Պրոբացիայի ծառայությունը ձևավորվել է Հայաստանի Հանրապետության արդարադատության նախարարության քրեակատարողական վարչության այլընտրանքային պատիժների կատարման բաժնի (այսուհետ՝ ԱՊԿԲ) հիման վրա, ինչը հանգեցրել է մի շարք խնդիրների։ Մասնավորապես, ԱՊԿԲ-ից Պրոբացիայի ծառայության կազմում ընդգրկված և Պրոբացիայի ծառայությունում նոր աշխատանքի ընդունված աշխատակիցները հայտնվել են սոցիալական պաշտպանության տարբեր մակարդակներում․ առաջին խումբը, «Պրոբացիայի մասին» օրենքի 67-րդ հոդվածի համաձայն անցում կատարելով Պրոբացիայի ծառայություն, պահպանել է մինչև այդ իր հիմնական աշխատավարձի չափը, որը գրեթե կրկնակի անգամ գերազանցում է աշխատանքի ընդունվող նոր անձնակազմի աշխատավարձի չափը։ Նույն ծավալով, որակավորմամբ, աշխատանքի մակարդակով և աշխատանքի վրա ծախսվող ժամանակով նույնական ծանրաբեռնվածության դեպքում նման տարբերակված մոտեցումն արդարացված չէ և ընկալվում է որպես անարդար։ Այս թերությունն արձանագրվել է նաև Հայաստանի Հանրապետության մարդու իրավունքների պաշտպանի զեկույցում։ Ավելին, այն աշխատակիցները, ովքեր աշխատանքը սկսել են ԱՊԿԲ-ում, կարող են կորցնել իրենց սոցիալական երաշխիքները Պրոբացիայի ծառայության շրջանակներում նոր նշանակման դեպքում (ներառյալ առաջխաղացումը), ինչը դրդում է նրանց ձեռնպահ մնալ դրանից:

Այս առումով, միջազգային չափանիշներին և մոտեցումներին համահունչ՝ «*Պրոբացիայի գործակալությունները պետք է պատշաճ հեղինակություն և ճանաչում վայելեն և ապահովվեն համապատասխան միջոցներով։ Պրոբացիայի գործակալությունների կառուցվածքը, կարգավիճակը և միջոցները պետք է համապատասխանեն նրանց վստահված խնդիրների և պարտականությունների ծավալին և պետք է արտացոլեն նրանց կատարած պետական ծառայության կարևորությունը։ Պրոբացիայի գործակալությունները պետք է իրենց գործունեությունը ծավալեն այնպես, որպեսզի վաստակեն արդարադատության այլ գերատեսչությունների և քաղաքացիական հասարակության հարգանքը պրոբացիայի անձնակազմի կարգավիճակի և կատարած աշխատանքի նկատմամբ: Իրավասու մարմինները պետք է ձգտեն նպաստել այդ նպատակի իրագործմանը՝ տրամադրելով պատշաճ միջոցներ, իրականացնելով նպատակաուղղված ընտրություն և հավաքագրում, ապահովելով անձնակազմի պատշաճ վարձատրություն և իրականացնելով լավ կառավարում*»[[9]](#footnote-9)։

Ներկայումս Քրեակատարողական ծառայությունն ունի հատուկ կարգավիճակ և, հետևաբար, սոցիալական երաշխիքների ավելի լայն հնարավորություններ։ Հայաստանի Հանրապետության արդարադատության նախարարության ենթակայությամբ գործող Պրոբացիայի ծառայությունը չունի նման կարգավիճակ և չի օգտվում այնպիսի սոցիալական երաշխիքներից, ինչպես մյուս ծառայությունները։ Պրոբացիայի ծառայությունը, հանդիսանալով քաղաքացիական ծառայություն, չի օգտվում այն սոցիալական երաշխիքներից, որոնք սահմանվել են ոչ միայն քրեակատարողական, այլև հարկադիր կատարումն ապահովող ծառայությունների համար, թեև այս ծառայությունն ունի նաև պատիժների կատարման հատուկ գործառույթ:

Ինչ վերաբերում է Պրոբացիայի ծառայության կադրերին ներկայացվող պահանջներին, ապա միջազգային լավագույն մոտեցումն է, որ անձնակազմը պետք է ձևավորվի և ընտրվի հաստատված չափանիշներին համապատասխան, որոնցով շեշտը պետք է դրվի անձի ազնվության, մարդասիրության, մասնագիտական կարողությունների և նրա կողմից կատարվելիք աշխատանքի նկատմամբ անձնական բարձր համապատասխանության վրա[[10]](#footnote-10)։ Ավելին, խորհուրդ է տրվում, որ Քրեակատարողական և Պրոբացիայի ծառայությունները գործեն առանձին զինվորական, ոստիկանական և քննչական ծառայություններից: Այսպիսով, պրոբացիայի ծառայողների համար, ովքեր անմիջականորեն աշխատում են մեղադրյալների կամ դատապարտյալների հետ որպես վերահսկող մարմին, կրթության սկզբնական մակարդակը պետք է համարժեք լինի Եվրոպական որակավորումների շրջանակի (EQF) 6-րդ մակարդակին և ցանկալի է, որ նրանք ունենան համալսարանական կրթություն հետևյալ բնագավառում՝ հոգեբանություն, սոցիալական աշխատանք, իրավագիտություն, քրեագիտություն և այլն[[11]](#footnote-11)։

Այսպիսով, օրենսդրական փոփոխությունների միջոցով նախատեսվում է հասնել հետևյալ արդյունքների՝

1. Պրոբացիայի ծառայությունը պետական ծառայության առանձին տեսակ է, ինչպիսին է հանրային հատուկ ծառայությունը (առնվազն քրեակատարողական ծառայությանը հավասար),
2. Պրոբացիայի ծառայության կարգավիճակն առնվազն հավասար է քրեակատարողական ծառայությանը՝ որպես պատիժների կատարման համար պատասխանատու ծառայության,
3. Պրոբացիայի ծառայողների աշխատավարձի դրույքաչափերը սահմանվում են «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքով՝ առանձին աղյուսակով,
4. Պրոբացիայի ծառայությունն ունի իր առանձին բյուջեն, առանձին համակարգը և սկզբունքները՝ յուրաքանչյուր պաշտոնի համար աշխատանքի նկարագրության մշակման, ծառայության կազմում հավաքագրման համար, ինչպես նաև ներքին ստուգումներ նշանակելու և իրականացնելու իրավունք,
5. Պրոբացիայի ծառայությունն ունի ուսուցման համար իր ձեռնարկները, մեթոդները և վերապատրաստման ընթացակարգերը:

Անհրաժեշտ է վերանայել Հայաստանի հանրապետության քրեական, քրեական դատավարության և քրեակատարողական նոր օրենսգրքերից առաջ ընդունված ակտերը.

1. Կալանավորված անձանց և դատապարտյալների հետ սոցիալական, հոգեբանական և իրավական աշխատանքներ իրականացնող կառուցվածքային ստորաբաժանումների գործունեության կարգը (այսինքն՝ կարևոր է կարգը վերանայել Հայաստանի Հանրապետության կառավարության որոշմամբ՝ համապատասխանեցնելով «Քրեակատարողական հիմնարկների ներքին կանոնակարգին», ինչպես նաև քրեակատարողական համակարգում վերականգնողական գործունեությունը կարգավորող իրավական այլ պահանջներով),
2. Քրեակատարողական ծառայության կենտրոնական մարմնում գործող տեղաբաշխման հանձնաժողովի գործունեության կարգը (առաջարկվում է վերանայել քրեակատարողական վարչությանը կից գործող միջգերատեսչական խորհուրդը (որում ընդգրկված են ներկայացուցիչներ Ազգային անվտանգության ծառայությունից, Հայաստանի Հանրապետության ներքին գործերի նախարարությունից և այլն): Նույնիսկ տեսականորեն, բայց նաև ընդհանուր պրակտիկայում իրավապահ մարմինների ներկայացուցիչները երբեք չեն մասնակցում խորհրդի նիստերին։ Առաջարկվում է վերանայել նման մարմինների աշխատանքի մեխանիզմների վերաբերյալ համապատասխան միջազգային չափանիշներն ու գործելակերպը և առաջարկել լավագույն տարբերակը։ Այնուամենայնիվ, նախատեսվում է գործող մեխանիզմները վերանայել և վերածել տեղական խորհրդի, որը կներառի քրեակատարողական վարչության ներկայացուցիչներ, քրեակատարողական հիմնարկների ներկայացուցիչներ և անհրաժեշտության դեպքում արտաքին մասնագետներ (օրինակ՝ հոգեբան, հոգեբույժ, լոգոպեդ և այլն):

### Պատժի կրումից պայմանական վաղաժամկետ ազատման համակարգի բարեփոխում

Այս պահին պայմանական վաղաժամկետ ազատումն իր ողջ ներուժով չի օգտագործվում։ Պայմանական վաղաժամկետ ազատելուն նախապատրաստումը դեռևս համատեղ պատասխանատվություն չէ քրեակատարողական հիմնարկի և Պրոբացիայի ծառայության համար. սա հանգեցնում է քրեակատարողական հիմնարկից և Պրոբացիայի ծառայությունից դատարաններ ներկայացվող զեկույցներում անբավարար տեղեկատվության և հակադիր տեսակետների ներկայացման։ Պրոբացիայի ծառայողները բավարար ժամանակ չունեն դատապարտյալներին այցելելու և քրեակատարողական հիմնարկի անձնակազմի հետ քննարկելու դատապարտյալի վարքագիծը, և, թե ինչպես կարող են մեծացնել նրա վերաինտեգրման հնարավորությունները պայմանական վաղաժամկետ ազատման լավ մշակված ծրագրի միջոցով (ներառյալ՝ դատարանների կողմից առաջարկվելիք և պարտադրվող պայմանները): Միաժամանակ, միջազգային մոտեցումը շեշտում է, որ պայմանական վաղաժամկետ ազատումը գործիք է կրկնահանցագործության ռիսկը նվազեցնելու և վերականգնման աստիճանը բարձրացնելու համար։ Եվրոպայի խորհրդի նախարարների կոմիտեի հանձնարարականներով. «…պայմանական վաղաժամկետ ազատումը կրկնահանցավորությունը կանխելու և սոցիալական վերականգնումը խթանելու ամենաարդյունավետ և կառուցողական միջոցներից մեկն է, որն ապահովում է ազատությունից զրկված անձի ծրագրված, օժանդակվող ու վերահսկվող վերաինտեգրումը հասարակությունում»[[12]](#footnote-12)։

Այսպիսով, Ռազմավարությամբ օրենսդրական փոփոխությունների և վերանայումների միջոցով նախատեսվում է առնվազն հասնել ստորև նշված նպատակներին.

1. Փոփոխել դատարաններին տրամադրվող զեկույցների ձևաչափը` ավելի շատ տեղեկատվություն ներառել պայմանական վաղաժամկետ ազատված անձանց ապագայի մասին՝ ներառյալ ընտանեկան հանգամանքները, դատապարտյալի վերաբերմունքն իր կյանքը փոխելու և կատարված վնասի հատուցման վերաբերյալ, աջակցությունն ընտանիքի կամ գործընկերների կողմից, թեմաներ, որոնց վերաբերյալ անհրաժեշտ է օգնություն, և աջակցություն, որը պետք է ապահովվի Պրոբացիայի ծառայության կողմից, և ամբողջական եզրակացություն՝ ներառյալ խորհրդատվությունը,
2. Ավելացնել անցկացվող հարցազրույցների թիվը մինչև պայմանական վաղաժամկետ ազատումը (առնվազն 2),
3. Տեղեկատվության փոխանակում քրեակատարողական հիմնարկի և Պրոբացիայի ծառայության միջև մինչև զեկույցների վերջնական մշակումը. կարևոր է, որ երկու ծառայություններն էլ ի գիտություն ընդունեն միմյանց դիտարկումներն ու առաջարկությունները՝ գերադասելի է բանավոր փոխանակման միջոցով,
4. Վերացնել այն փուլը, երբ զեկույցները Քրեակատարողական ծառայության կենտրոնական մարմնի միջոցով են ուղարկվում դատարաններ: Փոխարենը, զեկույցներն անմիջապես դատարաններ ուղարկելը մարզային պրոբացիայի ստորաբաժանումներից կամ քրեակատարողական հիմնարկներից։
5. Յուրաքանչյուր նախկին դատապարտյալի համար իրականացնել ազատվելուց հետո անհատական գործողությունների ծրագիր. Պրոբացիայի ծառայությունը կմշակի այս ծրագիրը քրեակատարողական հիմնարկի ծառայության մասնակցությամբ: Պայմանական վաղաժամկետ ազատման դեպքում Պրոբացիայի ծառայությունը կօգնի պայմանական վաղաժամկետ ազատվածին կատարել դատարանի կողմից սահմանած պայմանները։

### Վերասոցիալականացման և վերականգնողական մոտեցման ընդլայնում

Քրեակատարողական և պրոբացիայի ոլորտի ավելի վաղ ռազմավարությունը (2019-2023 թվականներ) ընդունում է, որ պատժի ոլորտը պետք է «ազատազրկման ավանդական պատժիչ գաղափարախոսությունից անցում դեպի վերասոցիալականացման և վերականգնողական արդարադատության գաղափարախոսությանը»։ Հասկանալով, որ վերականգնողական արդարադատությունն այստեղ նշանակում է ցանկացած մոտեցում, որն ուղղված է քրեական հանցագործության հետևանքով տուժողին, իրավախախտին և համայնքին պատճառված վնասին, «Պրոբացիայի մասին» գործող օրենքը և Հայաստանի Հանրապետության քրեակատարողական և պրոբացիայի ոլորտի 2019-2023 թվականների ռազմավարությունը հաստատելու մասին Հայաստանի Հանրապետության կառավարության որոշումը ճանաչում են պրոբացիայի դերը վերականգնողական արդարադատության ոլորտում (մասնավորապես՝ միջնորդությամբ), քրեակատարողական հիմնարկների անձնակազմն ու կառույցները կարող են նաև աջակցել ավելի վերականգնողական մշակույթի և ուսումնասիրել վերականգնողական արդարադատության միջոցների կիրառման հնարավորությունները քրեակատարողական համատեքստում: Այն դեպքում, երբ խոսքը գնում է վերականգնողական արդարադատության սկզբունքները պատժի մեջ արմատավորելու մասին, ապա վերականգնողական կալանքի կիրառումը, մասնավորապես՝ խրախուսող միջոցները, որոնք վերաբերում են պատճառված վնասին, որպեսզի հանգեցնեն կալանավորների արժեհամակարգի փոփոխության և վերասոցիալականացման ավելի մեծ հնարավորությունների, կարող են լինել առաջին քայլը դեպի քրեական արդարադատության շրջանակներում ավելի ներդրված վերականգնողական սկզբունքներ: Ավելին, ինչպես նշված է 2019-2023 թվականների ռազմավարության մեջ, Հայաստանի Հանրապետության մարդու իրավունքների պաշտպանը նշել է, որ թեև օրենսդրությունը նախատեսում է վերականգնողական արդարադատության գաղափարը, այն դեռ պետք է ներդրվի գործնականում։ Այս ինստիտուտի կայացմանը հնարավոր չէ հասնել միայն Պրոբացիայի ծառայության ջանքերի միջոցով․ քրեակատարողական հիմնարկի անձնակազմը ևս պետք է աշխատի նման սկզբունքների ուղղությամբ: 2019-2023 թվականների ռազմավարությունը նաև ճշգրիտ մատնանշեց, որ դատապարտյալներին աջակցությունը ենթադրում է նրանց՝ հասարակության լիարժեք լիազորված անդամ լինելը, ինչը վերականգնողական արդարադատության մեթոդների ևս մեկ նպատակ է ներկայացնում։ Այն դեպքում, երբ դատապարտյալին տրամադրվում է հնարավորություն՝ վնասը վերացնելու համար, նա, ամենայն հավանականությամբ, կանցնի ավելի հաջող վերականգնողական գործընթաց: Այս վնասը կարող է ներառել տուժողին հասցված վնասը, հասարակությանը հասցված վնասը, իրավախախտի շրջապատող մարդկանց և նրա հարազատների հետ հարաբերություններին պատճառված վնասը և սեփական անձին հասցված վնասը: Առանց ավելի ամբողջական մոտեցում որդեգրելու, որը նաև կանդրադառնա իրավախախտի հետագա վարքագծի մեջ վնասի դերին (այսինքն՝ կրկնահանցագործություն կամ դրա բացակայություն), քրեակատարողական հիմնարկները կշարունակեն մնալ որպես պատժիչ պատասխան, որը քիչ բան է փոխում դատապարտյալների վերաբերմունքում: Վերականգնողական շրջանում կենտրոնանալով վերականգնման վրա՝ դատապարտյալներին հնարավորություն է տրվում հաղթահարել ամոթը և մեղքի զգացումը, բարելավվում է նրանց ինքնաընկալումը, և, ինչը կարևոր է քրեակատարողական հիմնարկի մթնոլորտը բարելավելու համար, նրանք սովորում են, թե ինչպես ավելի խաղաղ և խնդիրները լուծելու ճանապարհով վարվել կոնֆլիկտների դեպքում[[13]](#footnote-13)։

Հայաստանի Հանրապետության քրեակատարողական հիմնարկների ներկայիս համակարգն այնպիսին է, որ ընդգծում է պատժիչ վերաբերմունքը։ Վերականգնողական մոտեցումների կիրառման մեծացման առումով մթնոլորտը տվյալ միջավայրում, մասնավորապես՝ պատժիչ միջավայրում, վերականգնողական արդյունք ապահովելու ամենամեծ խոչընդոտն է: Քրեակատարողական հիմնարկների համակարգում կան հնարավորություններ, որոնք առավելապես կշեշտադրեն վերականգնողական մոտեցումները և կնպաստեն դրանց իրականացմանը: Օրինակ՝ Հայաստանի Հանրապետության քրեակատարողական նոր օրենսգրքով նախատեսված վերասոցիալականացման հանձնաժողովները, որոնք կազմված են տարբեր մասնակիցներից, կարող են նաև մեկ մասնագետ ունենալ՝ քրեակատարողական հիմնարկներում վերականգնողական մոտեցման ներդրման առաջին քայլերի համար պատասխանատու։ Որոշ չափով սոցիալական աշխատողները և հոգեբաններն ազատությունից զրկելու ընթացքում կարող են առանցքային դեր խաղալ վերականգնողական մոտեցումների խթանման և վերականգնման գործում: Նրանք մեկնարկային կետ են ստեղծում վերականգնման արժեքները ներկայացնելու համար և կարող են գտնել ուղիներ այս մտածելակերպը քրեակատարողական հիմնարկի անձնակազմի հետ քննարկելու համար։

Վերականգնողական կալանքի հաջողությունը կախված է քրեակատարողական հիմնարկների առկայությունից, որոնք խթանում են նման մոտեցումը: Հայաստանի Հանրապետությունում այսպիսի մի քանի կազմակերպություններ գոյություն ունեն և կարող են ձևավորել ոչ պաշտոնական ցանց վերականգնողական մոտեցումների համար:

Միջազգային մակարդակում կան մեխանիզմներ, որոնք աջակցում են վերականգնողական արժեքների և վերականգնողական արդարադատության ինտեգրմանը Հայաստանի Հանրապետության քրեակատարողական քաղաքականության մեջ: Հատկանշական է, որ Եվրոպական բանտային կանոնները (հոդված 103.7) բացահայտորեն կոչ են անում վերականգնողական ծրագրերի գոյություն ունենալը՝ նշելով, որ «այն դատապարտյալները, որոնք տալիս են իրենց համաձայնությունը, կարող են ներգրավվել վերականգնողական արդարադատության ծրագրի և իրենց գործած հանցանքի դիմաց հատուցելու ծրագրի մեջ»: Թեև նախքան նման ծրագրերի իրականացումը պետք է նախևառաջ ապահովել ենթակառուցվածքներ (օրինակ՝ վերապատրաստված մասնագետները), այնուամենայնիվ այս ռազմավարությունը նպատակ ունի ստեղծել հնարավորություն նման առաջընթացի համար: Այստեղ ընդգծելու մեկ այլ կարևոր հարց է վերականգնողական մոտեցումների կիրառումը քրեակատարողական հիմնարկներում կոնֆլիկտների լուծման և կանխարգելման համար, մասնավորապես՝ դատապարտյալ-դատապարտյալ և անձնակազմ-դատապարտյալ կոնֆլիկտներում:

ԽԿԿ-ն կոչ է արել Հայաստանի Հանրապետության իշխանություններին անդրադառնալ կալանավորված անձանց և դատապարտյալների միջև բռնությանը և ահաբեկմանը, ինչը կարող է իրականացվել վերականգնողական մեթոդների կիրառմամբ: Թեև Եվրոպական բանտային կանոնները վկայակոչում են միջնորդության առաջնահերթությունը տվյալ դեպքում (մասնավորապես՝ անձնակազմի և դատապարտյալների միջև), Նախարարների կոմիտեի CM/Rec(2018)8 հանձնարարականն անդամ պետություններին՝ քրեական գործերով վերականգնողական արդարադատության վերաբերյալ, նշում է, որ վերականգնողական մոտեցումները, «կարող են կիրառվել այն դեպքում, երբ առկա է հակասություն քաղաքացիների և ոստիկանների, դատապարտյալների և քրեակատարողական հիմնարկի աշխատակիցների միջև, դատապարտյալների միջև կամ Պրոբացիայի ծառայության աշխատակիցների և իրենց կողմից վերահսկվող իրավախախտների միջև։ Դրանք կարող են կիրառվել նաև դատական մարմինների կամ քրեական արդարադատության մարմինների անձնակազմի միջև հակասությունների դեպքում (60-րդ կետ): Ազատությունից զրկելու ընթացքում վերականգնմանն առաջնահերթություն տալն իր հերթին տալիս է ցանկալի արդյունք ոչ մեխ ներդրումներով: Այն լրացնում է կալանավորված անձանց և դատապարտյալի վերականգնմանն ուղղված ջանքերը, և եթե հաջողվում է, կարող է նվազեցնել անձնակազմի աշխատանքը, քանի որ կոնֆլիկտները նվազում են ինչպես դատապարտյալների շրջանում, այնպես էլ դատապարտյալների և անձնակազմի միջև:

Այս լույսի ներքո ցանկացած վերականգնողական միջոցառման հաջող իրականացումն ապահովելու համար անհրաժեշտ է երեք նախապայման։ Դրանք ներառում են՝ 1) ներդրում վերականգնման մեջ, 2) համաձայնություն դինամիկ անվտանգության վերաբերյալ քրեակատարողական հիմնարկի անձնակազմի և դատապարտյալների միջև հաղորդակցության առումով և 3) ազատությունից զրկելու ընթացքում վերականգնման կարիքների պատշաճ ըմբռնում, մասնավորապես՝ ռիսկերի և կարիքների նախնական գնահատման միջոցով, ինչպես նկարագրված է վերականգնման վերաբերյալ նախորդ բաժնում: Հետևյալ քայլերն ուղղակիորեն կապված են վերը նշված պահանջների հետ և պետք է դիտարկվեն որպես միմյանց լրացնող և ամրապնդող բաղադրիչներ:

1. Վերասոցիալականացման հանձնաժողովների կոնկրետ անդամին վերականգնողական պարտականություններ վերագրելուց հետո առաջարկել հատուկ վերապատրաստման մոդուլ այս թեմայով (վերապատրաստեն առնվազն երկու անձի՝ վերապատրաստողների վերապատրաստման ձևով),
2. Յուրաքանչյուր քրեակատարողական հիմնարկ նման վերապատրաստումից հետո պետք է մշակի վերականգնողական կարճ ծրագիր,
3. Ապահովել, որ քրեակատարողական հիմնարկի աշխատակիցները հասկանան, թե վերասոցիալականացումն ինչու է կարևոր և ինչ արժեք ունի իրենց աշխատանքի համար,
4. Բացահայտել քրեակատարողական հիմնարկներում պիլոտային ծրագրերի հնարավորությունները վերաինտեգրման ծրագրերի քննարկման ժամանակ՝ սկսած վերականգնողական արդարադատությունից: Հաշվի առնել նաև այն ծրագրերն ու իրադարձությունները, որոնք վերաբերում են հարաբերությունների հետ կապված վնասներին, օրինակ՝ գրքերի շնորհանդես և այլ նախաձեռնություններ, որոնք խթանում են դատապարտյալների կողմից գործադրվող ջանքերը,
5. Պատժի կրման ընթացքում և անվտանգային գոտիները որոշելիս ավելացնել «պատասխանատվությունն ընդունելու պատրաստակամություն» գործիքակազմը,
6. Քրեակատարողական հիմնարկի ստորաբաժանումներից մեկը դիտարկել որպես «վերականգնողական» բաժին,
7. Ապահովել վերականգնման վերաբերյալ ընթացիկ և հետագա վերապատրաստումներ՝ ներառյալ հնարավոր միջնորդների վերապատրաստումը:

## **ՌԱԶՄԱՎԱՐԱԿԱՆ ՆՊԱՏԱԿ II**՝ **ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐԻ ԵՎ ՊՐՈԲԱՑԻԱՅԻ ԾԱՌԱՅՈՒԹՅԱՆ ԵՆԹԱԿԱՌՈՒՑՎԱԾՔՆԵՐԻ ԵՎ ՏԱՐԱԾՔՆԵՐԻ ԱՐԴԻԱԿԱՆԱՑՈՒՄ**

### Քրեակատարողական հիմնարկների օպտիմալացում և արդիականացում

Ռազմավարական նպատակ 2-ը միտված է քրեակատարողական հիմնարկների և Պրոբացիայի ծառայության շենքային և տեխնիկական հագեցվածության ապահովմանը, ենթակառուցվածքների զարգացմանը, որի արդյունքում կալանավորված անձանց և դատապարտյալների համար կապահովվեն միջազգային չափանիշներին համապատասխան պահման պայմաններ։ Քրեակատարողական հիմնարկները կվերազինվեն անվտանգության և հսկողության ապահովման ժամանակակից ինժեներատեխնիկական միջոցներով, որոնք կնպաստեն հիմնարկների արդյունավետ կառավարման գաղափարի ներդրմանը։ Անհրաժեշտ է նաև շարունակական քայլեր ձեռնարկել կալանավորված անձանց և դատապարտյալների ներպետական և միջազգային չափանիշներին համապատասխան անձնական տարածությամբ ապահովելու ուղղությամբ։ Ընդ որում, խնդիրը պետք է դիտարկել ինչպես ազատությունից զրկված յուրաքանչյուր անձի՝ նվազագույն բնակելի տարածության (չորս քառակուսի մետր), այնպես էլ մարդկային արժանապատվության հետ համատեղելի պայմաններով անձնական տարածության ապահովման տեսանկյունից։ Հարկ է նշել, որ 2016 թվականից Հայաստանի Հանրապետության արդարադատության նախարարությունը քայլեր է ձեռնարկում գերբնակեցման խնդիրը լուծելու ուղղությամբ՝ շահագործման հանձնելով «Արմավիր» քրեակատարողական հիմնարկի վեց մասնաշենքերը՝ 1240 լրակազմով, ինչը ստեղծել է ազատությունից զրկված անձանց նաև այդ քրեակատարողական հիմնարկ տեղաբաշխելու հնարավորություն։ Արդյունքում ավելի քան 690 ազատությունից զրկված անձ, այդ թվում՝ ցմահ ազատազրկման դատապարտված 34 անձ, տեղափոխվել է Հայաստանի Հանրապետության արդարադատության նախարարության «Արմավիր» քրեակատարողական հիմնարկ։ Հատկանշական է, որ քրեակատարողական հիմնարկների գերբնակեցման խնդիրն ամբողջովին լուծվել է Հայաստանի Հանրապետության կառավարության ջանքերով։ 2019 թվականի ապրիլի 1-ի դրությամբ քրեակատարողական հիմնարկներում պահվում է 2287 անձ, ինչը 1248-ով պակաս է 2018 թվականի նույն ժամանակահատվածին պահվող անձանցից։ Եվրոպայի խորհրդի 2018 թվականի տարեկան քրեական վիճակագրությամբ (SPACE 1) արձանագրվել է, որ Հայաստանում նկատվել է ազատազրկման թվի նվազում (-8,7%)[[14]](#footnote-14): Գերբնակեցման խնդրի լուծումից զատ՝ Հայաստանի Հանրապետության կառավարությունը նպատակ է դրել օպտիմալացնել և բարեկարգել քրեակատարողական հիմնարկները։ Այնուամենայնիվ, պետք է ընդգծել, որ դեռևս կա գերբնակեցման խնդրի նվազեցման համար երաշխիքներ սահմանելու անհրաժեշտություն՝ խրախուսելով ազատազրկման այլընտրանքային պատիժները և միջոցները։

Քանի որ քրեակատարողական որոշ հիմնարկներում պայմաններն անմխիթար էին, իսկ որոշ դեպքերում՝ ծայրահեղ վատ, ինչպես և նշվել է ԽԿԿ-ի կողմից իր վերջին զեկույցներում, երկու քրեակատարողական հիմնարկ արդեն փակվել է երկուսը («Կոշ» և «Հրազդան»), ևս չորսը («Նուբարաշեն», «Երևան-Կենտրոն», «Դատապարտյալների հիվանդանոց» և «Վարդաշեն») կփակվեն։

Առաջնային խնդիր է մի քանի քրեակատարողական հիմնարկներում շենքային պայմանների բարելավումը և նյութատեխնիկական հագեցվածության ապահովումը: Օրինակ՝ «Դատապարտյալների հիվանդանոց» և «Նուբարաշեն» քրեակատարողական հիմնարկներում առկա շենքային պայմանները խիստ անբավարար են և ենթակա են ապամոնտաժման՝ տեխնիկական պարամետրերին չհամապատասխանելու պատճառով: Միաժամանակ առաջնային խնդիր է նաև այլ քրեակատարողական հիմնարկներում շենքային պայմանների բարելավումը և ազատությունից զրկված անձանց համար նյութատեխնիկական պատշաճ հագեցվածության ապահովումը: Հետևաբար, անհրաժեշտ է իրականացնել համապատասխան ենթակառուցվածքային բարեփոխումներ, քանի որ շենք-շինություններն իրենց ներկա վիճակով անբավարար են: Տնտեսական արդյունավետության տեսանկյունից նպատակահարմար է առաջիկա տարիներին շահագործման հանձնել նոր քրեակատարողական հիմնարկ։ Նոր քրեակատարողական հիմնարկ կառուցելու համար անհրաժեշտ հիմնական բաղկացուցիչներն են՝ շենք-շինությունների կառուցումը, օդափոխության և ջեռուցման համակարգերի կառուցումը, անվտանգության և տեսահսկման համակարգերի կառուցումը, արտաքին պահպանության համակարգերի կառուցումը, բարեկարգման աշխատանքների իրականացումը, կահավորումը: Հայաստանի Հանրապետության քրեակատարողական համակարգը պետք է բարելավի իր ֆիզիկական կարողությունները՝ նոր քրեակատարողական հիմնարկի կառուցման հաշվին քրեակատարողական հիմնարկների թիվը կրճատելու միջոցով և միևնույն ժամանակ պահպանելով կամ նախընտրելիորեն բարելավելով մատուցվող ծառայությունների որակը։ Նոր քրեակատարողական հիմնարկի կառուցումը պահանջում է անվտանգության հատուկ կարիքների և համակարգերի բավարարում (ֆիզիկական, ընթացակարգային և դինամիկ), ապահովելով ողջամիտ ծախսարդյունավետություն և ապահովելով, որ քրեակատարողական ծառայությունն ունենա բավարար կարողություններ հավաքագրելու և պահելու համապատասխան և որակյալ անձնակազմ (նոր հաստատության դեպքում ցանկալի է, որ հաստատությունը համալրվի, եթե ոչ ամբողջությամբ, ապա հնարավորինս մեծ թվով նոր աշխատակիցներով)։ Այս գործընթացները պետք է կենտրոնանան անվտանգության և մարդասիրության միջև հավասարակշռության հասնելու գաղափարի և գործնական կարողությունների վրա: Ավելին, քրեակատարողական հիմնարկի տարածքում պետք է մի շարք վերականգնողական միջոցառումներ իրականացնելու հնարավորություն լինի, որոնք հնարավորություն կտան քրեակատարողական ծառայությանն արդյունավետ կերպով զարգացնել իրավախախտների վերականգնմանն ուղղված կարողություններն ու հասարակության մեջ որպես լիարժեք անդամ վերաինտեգրվելու հնարավորությունը։

Այս պայմաններում նախատեսվում է Երևան քաղաքի Էրեբունի վարչական շրջանում կառուցել 800-850 լրակազմ ունեցող քրեակատարողական նոր հիմնարկ[[15]](#footnote-15)։ Ինչ վերաբերում է ապագա հիմնարկի ճարտարապետությանը և դիզայնին՝ դրանք պետք է ներառեն անվտանգության տարբեր համակարգեր, ինչպիսիք են՝

1. Փախուստի ռիսկի հնարավորության նվազեցում,
2. Հիմնարկում բռնության նվազեցում կամ դրա չեզոքացման երաշխիքներ,
3. Անձնակազմի, դատապարտյալների և քրեակատարողական հիմնարկի ցանկացած այցելուի ֆիզիկական անվտանգության ապահովում,
4. Բայց ավելի կարևոր է անձնակազմի ու կալանավորված անձանց և դատապարտյալների միջև դրական հարաբերությունների ձևավորումը, ինչը կենտրոնական նշանակություն կունենա հիմնարկի արդյունավետ կառավարման մեջ և կնվազեցնի անվտանգության ռիսկերը:

Շուրջ 850 կալանավորված անձ և դատապարտյալ կպահվի նորակառույց քրեակատարողական հիմնարկում, ըստ հետևյալ խմբերի՝

1. Կալանավորված արական սեռի չափահաս ներկայացուցիչներ՝ 300-330 մարդ,
2. Օտարերկրյա արական սեռի չափահաս քաղաքացիներ՝ մինչև 50 մարդ,
3. Իրավապահ համակարգի նախկին աշխատակիցներ՝ մինչև 100 մարդ,
4. Ազգային անվտանգության տեսակետից հետաքրքրություն ներկայացնող անձինք՝ մինչև 30 մարդ,
5. Քրեական ենթամշակույթ կրող կամ դրան հարող դատապարտյալներ՝ մինչև 50 մարդ,
6. Բժշկական օգնության կարիք ունեցող անձինք (ներառյալ՝ հոգեկան առողջության)՝ մինչև 120 մարդ,
7. Ցածր անվտանգային գոտում պահվող դատապարտյալներ՝ մինչև 150 մարդ:

Նոր քրեակատարողական հիմնարկում գործող տարբեր անվտանգային գոտիների առաջ կբերի անձնակազմի և դատապարտյալների ծրագրի (բուժման և մասնագիտական գործունեության) վերանայման և նոր մոտեցումների ձևավորմանը անհրաժեշտությունը: Նկարագրված պայմանները՝ կալանավորված անձանց և դատապարտյալների ու անձնակազմի վարքագծի կանոններով և ակնկալվող արդյունքները կարող են օգնել կառավարել տարբեր անվտանգային գոտիները: Անձնակազմը կարող է պատրաստվել իր նոր գործառույթներին ընտրության և վերապատրաստման միջոցով։ Նոր քրեակատարողական հիմնարկի գործարկումը պետք է աստիճանաբար իրականացվի։ Այս կերպ ի հայտ եկած սխալը հնարավոր կլինի ուղղել մինչև ամբողջական շահագործումը:

Նոր քրեակատարողական հիմնարկի կառուցումն ինչպես ուղղակի, այնպես էլ անուղղակի ազդեցություն կունենա քրեակատարողական համակարգի ողջ ենթակառուցվածքի վրա, հատկապես քրեակատարողական հիմնարկների կեցության կարողությունների և պայմանների առումով։ Նոր քրեակատարողական հիմնարկի կառուցումն իր հերթին ենթադրելու է Երևանում գտնվող գործող քրեակատարողական հիմնարկների փակում կամ դրանց շահագործման դադարեցում։

Գործնականում չորս քրեակատարողական հիմնարկներ, որոնք նախատեսված են ընդհանուր առմամբ 1643 դատապարտյալի[[16]](#footnote-16) համար, կդադարեն գործել, ինչը կազմում է բոլոր 10 հիմնարկների 36.5%-ը: Ակնհայտ է, որ նման լայնածավալ բարեփոխումները կհանգեցնեն նյութատեխնիկական, ֆիզիկական, ինչպես նաև հոգեբանական աշխարհայացքի փոփոխության։ Տեխնիկական և ֆիզիկական առումով 1643 մահճակալի փոխարեն Քրեակատարողական ծառայությունը կունենա միայն մեկ քրեակատարողական հիմնարկ՝ նախատեսված 850 անձի համար, ինչն իր հերթին ենթադրում է խնդիրների առաջացում և անձնակազմի ու կալանավորված անձանց և դատապարտյալների համարժեք բաշխման անհրաժեշտություն։

Եվրոպայի խորհրդի 2018 թվականի տարեկան քրեական վիճակագրությամբ (SPACE 1) արձանագրվել է, որ տարիներ շարունակ եվրոպական միջին հարաբերակցությունը եղել է 3/1, որտեղ «3»-ը կալանավորված անձանց և դատապարտյալների միջին թիվն է, «1»-ը՝ քրեակատարողական հիմնարկի աշխատակիցների միջին թիվը։ Այսինքն՝ քրեակատարողական հիմնարկի մեկ աշխատակից կարող է արդյունավետորեն աշխատել (օրինակ՝ մշտադիտարկել, վերահսկել, աջակցել) երեք կալանավորված անձի և դատապարտյալների՝ շահառուների հետ։ Երևանում գործող «Նուբարաշեն», «Երևան-Կենտրոն», «Դատապարտյալների հիվանդանոց» և «Վարդաշեն» քրեակատարողական հիմնարկների անձնակազմի հաշվետվությունների դիտարկման արդյունքում՝ 666 աշխատակիցները բաժանված են համապատասխանաբար 261, 47, 194 և 164 անձնակազմերի։ Նոր քրեակատարողական հիմնարկի կառուցումն ու շահագործումը ենթադրում է կառույցի գործունեության հնարավորինս մոտեցում եվրոպական առաջատար փորձին և բնական ռեսուրսների օգտագործման վերաբերյալ միջազգային փաստաթղթերի պահանջներին, նորմերին ու չափանիշներին։

Հետևաբար, 850 դատապարտյալների համար նախատեսված քրեակատարողական նոր հիմնարկի դեպքում կպահանջվի միջինում մոտ 300-350 աշխատակից՝ ներառյալ հիմնարկի ղեկավար-վարչական անձնակազմը (հիմնարկի ղեկավար, երկու տեղակալ և բաժինների պետեր) և արագ արձագանքման խումբ՝ մոտ 50-60 աշխատակից (4 հերթափոխով, յուրաքանչյուր հերթափոխին՝ 10-15 աշխատակից): Այսպիսով, միջինում մոտ 300 աշխատող պետք է հնարավորինս արդյունավետ կերպով տեղաբաշխվի այլ քրեակատարողական հիմնարկներում կամ ազատվի քրեակատարողական ծառայությունից՝ կառուցվածքային փոփոխությունների արդյունքում։

Միջազգային չափանիշներին համապատասխան քրեակատարողական նոր հիմնարկի կառուցումը, քրեակատարողական հիմնարկներում անձանց պահման պայմանների բարելավումը միտված են ռազմավարության նպատակի իրացմանը. առաջարկվող քայլերը նպաստելու են հատկապես միջազգային չափանիշներին համապատասխան քրեակատարողական հիմնարկներում մարդու իրավունքների երաշխավորմանը, քրեական ենթամշակույթի հաղթահարմանը, կոռուպցիայից զերծ մշակույթի ձևավորմանը, կրկնահանցագործության նվազեցմանը:

«Գորիս» քրեակատարողական հիմնարկի փակման պարագայում նախատեսվում է կառուցել 350 անձի լրակազմ ունեցող քրեակատարողական հիմնարկ։ Ռազմավարության իրականացման ընթացքում նախատեսվում է վերջնական որոշում ունենալ Գորիսի տարածաշրջանում տարածքի և հողատարածքի վերաբերյալ և մշակել քրեակատարողական հիմնարկի հայեցակարգը՝ կենտրոնանալով դատապարտյալների վերականգնման և հետագա արդյունավետ վերաինտեգրման վրա։

Քրեակատարողական հիմնարկները տեխնիկական միջոցներով վերազինման ոլորտում մեծ կարևորություն ունի նաև քրեակատարողական հիմնարկներում արտակարգ իրավիճակներում գործելու պլանի մշակումը, քրեակատարողական հիմնարկին սպառնացող բնածին և տեխնածին վտանգների հիման վրա քաղաքացիական պաշտպանության պլանի մշակումն ու հաստատումը, արտակարգ իրավիճակներում քրեակատարողական հիմնարկների դիմակայունության մակարդակի բարձրացումը:

### Անչափահասների պահման պայմանների բարելավում

Անչափահասները համարվում են քրեակատարողական համակարգի խոցելի խմբերի ներկայացուցիչներ: Նրանց հստակ կարիքները (տարիքին համապատասխան) և բնութագրերը ճանաչվել են միջազգային ստանդարտներում, որոնք մանրամասն ցուցումներ են տալիս այս խմբերի համար ազատազրկման պայմանների, ինչպես նաև նրանց կարիքները հաշվի առնող օպտիմալ վերաբերմունքի մասին:

Անչափահասների դեպքում լայնորեն ընդունված է, որ ազատազրկումը կարող է կիրառվել բացառապես որպես ծայրահեղ միջոց և ամենակարճ կամ նվազագույն ժամանակահատվածով՝ ազատությունից զրկելու վնասակար ազդեցությունը զարգացող անհատի վրա նվազագույնի հասցնելու համար: Ազատությունից զրկված անչափահասների պահման պայմանները քրեակատարողական համակարգում պետք է համապատասխանեն անչափահասներին ազատությունից զրկելու միջազգային չափանիշներին, ինչպես սահմանված է Երեխայի իրավունքների մասին կոնվենցիայով, Ազատությունից զրկված անչափահասների պաշտպանության վերաբերյալ ՄԱԿ-ի կանոններով (Հավանայի կանոններ), Պատիժների կամ այլ միջոցների ենթարկված անչափահաս իրավախախտների համար եվրոպական կանոններով (Եվրոպական կանոններ), ԽԿԿ չափանիշներով և Մարդու իրավունքների եվրոպական դատարանի նախադեպային իրավունքով։

Անչափահասների հետ անմիջականորեն աշխատող՝ քրեակատարողական հիմնարկի անձնակազմը պետք է պարտադիր մասնագիտական վերապատրաստում անցնի երեխաների իրավունքների վերաբերյալ (ըստ Երեխայի իրավունքների մասին կոնվենցիայի, ինչպես նաև երեխաների համար բարենպաստ արդարադատության վերաբերյալ այլ միջազգային իրավական փաստաթղթերի)։

Հետևյալ հարցերը պետք է համապատասխանեցվեն ոլորտի միջազգային չափանիշներին (մեծահասակների չափանիշների նման, բայց հարմարեցված երեխաների հատուկ կարիքներին)՝ ազատությունից զրկված անչափահասների նյութական պայմանները և հիմնարար իրավունքները, ներառյալ՝ կրթության, առողջության պահպանման, արտաքին աշխարհի հետ շփման և վերաինտեգրման իրավունքը։ Պետք է նաև ուշադրություն դարձնել նրանց ընթացակարգային իրավունքներին, ներառյալ՝ տեղեկատվության և արդարադատության մատչելիության իրավունքին (օրինակ՝ հասանելիությունը բողոքարկման մեխանիզմներին), ինչպես նաև արժանապատվության, անձնական կյանքի և ամբողջականության, ստուգման և մշտադիտարկման համար պաշտպանական մեխանիզմներ։

Համաձայն միջազգային չափանիշների՝ անչափահասները պետք է ապահովվեն բովանդակալից գործունեությամբ և ծրագրերով, որոնք կծառայեն նրանց առողջության և ինքնահարգանքի խթանմանը և պահպանմանը, նրանց պատասխանատվության զգացումը խթանելուն և այն վերաբերմունքն ու հմտությունները խրախուսելուն, որոնք կօգնեն նրանց զարգացնել իրենց ներուժը՝ որպես հասարակության անդամ: Անչափահասներին բնորոշ է ազդեցության նկատմամբ ավելի խոցելի լինելու միտումը, ընդգրկվածությունը տարբեր խմբերում, կատարված արարքի հետագա սոցիալական ազդեցությունը լիովին հասկանալու դժվարությունները և այլ հոգեբանական, նյարդաբանական ու ֆիզիոլոգիական հատկանիշները։

Մասնավորապես, Երեխայի իրավունքների մասին կոնվենցիայի, Անչափահասների նկատմամբ արդարադատություն իրականացնելու վերաբերյալ ՄԱԿ-ի նվազագույն ստանդարտ կանոնների («Պեկինյան կանոններ»), ինչպես նաև Եվրոպական վերանայված բանտային կանոնների համաձայն՝ քրեակատարողական հիմնարկներում անչափահասները պետք է ապահովվեն իրենց տարիքին, սեռին, անձին և լիարժեք զարգացման շահերին համապատասխան խնամքով, պաշտպանությամբ և սոցիալական, հոգեբանական, բժշկական, ֆիզիկական, կրթության և արհեստավարժության բնագավառների ողջ անհրաժեշտ օգնությամբ։ Ավելին, նրանք պետք է պահվեն մեծահասակներից առանձին, հատուկ հիմնարկում կամ հիմնարկի հատուկ բաժանմունքում: ԽԿԿ չափորոշիչների համաձայն՝ անչափահասների համար լավ նախագծված հիմնարկը պետք է դրական և անհատականացված պայմաններ ապահովի նրանց անազատության մեջ պահելու համար՝ հարգելով նրանց արժանապատվությունն ու անձնական կյանքը։ Բոլոր սենյակները պետք է պատշաճ կահավորված և բավարար բնական լույսով և օդափոխությամբ ապահովված լինեն։ Անչափահասները, որպես կանոն, պետք է տեղավորվեն առանձին ննջասենյակներում։ Հիմնավորում պետք է ներկայացվի, թե ինչու է տվյալ անչափահասի լավագույն շահերից բխում ննջասենյակը մեկ այլ կալանավորված անձի կամ դատապարտյալի հետ կիսելը։ Նախքան նույն ննջասենյակում մեկ այլ կալանավորված անձի կամ դատապարտյալի հետ բնակեցնելու պահանջ ներկայացնելն անչափահասների հետ պետք է խորհրդակցել, և նրանք պետք է հնարավորություն ունենան նշելու, թե ում հետ կցանկանային բնակեցվել։ Ավելին, անչափահասները պետք է սանիտարական հարմարությունների ազատ մուտք ունենան, որոնք բավարար հիգիենիկ պայմաններ և առանձնություն են ապահովում: Հայաստանի Հանրապետության մարդու իրավունքների պաշտպանը «Քրեակատարողական համակարգում ազատությունից զրկված կանանց և անչափահասների իրավունքների ապահովման վերաբերյալ» 2018 թվականի արտահերթ հրապարակային զեկույցում շեշտել է, որ անհրաժեշտ է քրեակատարողական հիմնարկում ազատությունից զրկված անչափահաս այլ անձանց բացակայության պայմաններում ապահովել մեկուսացած պահվող ազատությունից զրկված անչափահաս անձանց՝ մարդկային անհրաժեշտ շփումը, նախատեսել ազատությունից զրկված անչափահաս անձանց համար նախատեսված առանձին խցեր՝ ապահովելով պահման պատշաճ պայմաններ։

Վերոնշյալ հանգամանքների և անչափահասների արդարադատության հիմնարար սկզբունքների շրջանակներում Հայաստանի Հանրապետության քրեական նոր օրենսգիրքը բարձրացրել է պատիժը կրելու, պատասխանատվությունից և պատժից ազատելու և դատվածության վերացման համար նախատեսված տարիքային շեմը մինչև 21 տարեկան։ Հայաստանի Հանրապետության քրեական օրենսդրության այս բարեփոխումը չի կարող իր ազդեցությունը չթողնել պատժի կատարման վրա։ Այս առումով, սույն ռազմավարության շրջանակներում նախատեսվում է ամբողջությամբ վերանայել անչափահաս և երիտասարդ դատապարտյալների նկատմամբ վերաբերմունքը և վերափոխել ներկայումս գործող «Աբովյան» քրեակատարողական հիմնարկը։ Նախատեսվում է «Աբովյան» քրեակատարողական հիմնարկը վերածել կանանց, աղջիկների և մինչև 25 տարեկան երիտասարդների համար նախատեսված հիմնարկի, որն իր բնույթով կլինի ավելի շատ «վերականգնողական և վերասոցիալականացման կենտրոն», քան ավանդական քրեակատարողական հիմնարկ։ Թեև վերևում նշված վերականգնողական բաղադրիչները կարող են կիրառվել բոլոր տարիքային խմբերի համար, դրանք պետք է դիտարկվեն որպես երիտասարդների և կանանց իրավունք:

Նման վերականգնողական կենտրոնի մոդելը փոքր հաստատությունն է կամ «սկանդինավյան» մոդելային հաստատությունը, որտեղ երիտասարդները պահվում են մինչև 25 հոգու համար նախատեսված կացարաններում (փոքր բնակելի շենքերում): Դատապարտյալներն ուշադիր գնահատվում, ընտրվում և բաժանվում են խմբերի՝ ըստ համակեցության (առավելագույնը հիշեցնում է ճամբարային խմբերը): Գնահատումների ընթացքում անհրաժեշտ է շեշտել անչափահասների/երիտասարդ իրավախախտների հատուկ կարիքների և իրավունքների նկատմամբ զգայուն մոտեցումների անհրաժեշտությունը: Գնահատման պատշաճ համակարգը պետք է ապահովի բնակելի միավորներին համապատասխան հատկացում՝ ի լրումն պատժի անհատական պլանի: Գնահատման համակարգը պետք է գնահատի կասկածյալի կամ իրավախախտի սոցիալական ծագումը վերասոցիալականացման համար՝ բնակարան, տնտեսական վիճակ, հարաբերություններ, վերաբերմունք, հնարավոր կախվածություն, կրթություն, մասնագիտական հմտություններ և աշխատանքային փորձ (առկայության դեպքում)։ Այս գնահատումը պետք է իրականացվի բազմամասնագիտական թիմի կողմից (ներառյալ՝ հոգեբան, սոցիալական աշխատող, կրթության մասնագետ, անվտանգության ծառայող, բժիշկ և ստորաբաժանման ղեկավար): Խմբերը բաժանված են այնպես, որ յուրաքանչյուր կացարան կամ դատապարտյալների խումբ ներառված լինի և պատասխանատու լինի տարբեր թերապևտիկ միջոցառումների համար, ինչպիսիք են կենդանիների և բույսերի խնամքի խմբերը, հողագործությունը, փայտամշակման արհեստանոցները, բազմամասնագիտական կրթական ծրագրերը և այլն: Առաջարկվում է հիմնարկում պահել միջինը մոտ 200-250 արական սեռի անչափահասների և երիտասարդների (միայն արական սեռի համար), ներառյալ կալանավորված անձինք, որն իր հերթին ավելի շատ ախտորոշիչ կենտրոն է, հոգեբանական, սոցիալական, անվտանգության, առողջության (ներառյալ՝ հոգեկան) լաբորատորիա, քան ավանդական փակ հիմնարկ։ Այդ հիմնարկի առավելությունը՝ տրավմայի և անձի վրա կենտրոնանալու մոտեցումն է, որն ընդգծում է վնասի ճանաչումը, վստահությունը և միմյանց հանդեպ հոգատարությունը, կալանավորված անձանց և դատապարտյալների ու անձնակազմի միջև ավելի հարգալից հարաբերությունները:

Քրեակատարողական ծառայության տրամադրած տեղեկատվության համաձայն՝ 2023 թվականի փետրվարի 1-ի դրությամբ Հայաստանի Հանրապետության քրեակատարողական հիմնարկներում պահվում է 16-25 տարեկան 258 անձ, որից 178-ը՝ կալանավորված, իսկ 80-ը՝ դատապարտյալ։ Նրանց մեծ մասը պահվում է «Արմավիր», «Սևան» և «Նուբարաշեն» քրեակատարողական հիմնարկների կալանավորված անձանց պահելու վայրում (համապատասխանաբար՝ 88, 22 և 11) և «Արմավիր», «Նուբարաշեն» և «Վանաձոր» քրեակատարողական հիմնարկների անվտանգային գոտիներում (համապատասխանաբար՝ 92, 31 և 16)։

Առաջարկվում է ենթակառուցվածքային բարեփոխումների արդյունքում բոլոր այս անձանց տեղափոխել «Աբովյան» նոր վերականգնողական կենտրոն՝ միաժամանակ 260 հոգով նվազեցնելով այլ քրեակատարողական հիմնարկում չափահաս տղամարդ կալանավորված անձանց և դատապարտյալների թիվը՝ նորակառույց քրեակատարողական հիմնարկի շնորհիվ։

### Կին դատապարտյալների պահման պայմանների բարելավում

2010 թվականի դեկտեմբերին ՄԱԿ-ի գլխավոր ասամբլեայի կողմից միաձայն ընդունվել են Ազատությունից զրկված կանանց հետ աշխատանքի և կին իրավախախտների նկատմամբ կիրառվող՝ ազատությունից զրկելու հետ չկապված միջոցների վերաբերյալ ՄԱԿ-ի կանոնների («Բանգկոկյան կանոններ») և սահմանվել չափորոշիչներ, որոնք առաջին անգամ կբավարարեն իրավախախտում կատարած կանանց և դատապարտյալների հատուկ բնութագրերն ու կարիքները: Կանոնները ճանաչում են կանանց հատուկ խոցելիությունը՝ խոշտանգումների և դաժան վերաբերմունքի, հատկապես գենդերային հիմքով բռնության ենթարկվելու բարձր ռիսկայնությունը, ի լրումն գենդերին հատուկ խնամքի և ընտանիքի հետ կայուն շփման բացակայությանը: Հետևաբար, Բանգկոկյան կանոնները պահանջում են ցուցաբերել գենդերազգայուն մոտեցում քրեական արդարադատության համակարգում կանանց հատուկ կարիքների նկատմամբ: Պատմականորեն քրեակատարողական հիմնարկներն ու քրեակատարողական պայմանները գրեթե միշտ նախագծվել են մեծամասամբ արական սեռի կալանավորված անձանց և դատապարտյալների համար՝ քրեակատարողական հիմնարկների ճարտարապետությունից մինչև անվտանգության ընթացակարգեր, առողջապահություն, ընտանեկան շփում, աշխատանք և վերապատրաստում: Բանկոկյան կանոններն ուղեցույց են քաղաքականություն մշակողներին, օրենսդիրներին, պատիժ կատարող մարմիններին և քրեակատարողական հիմնարկի անձնակազմին՝ նվազեցնելու կանանց ազատազրկումը և բավարարելու կանանց հատուկ կարիքներն ազատազրկման դեպքում[[17]](#footnote-17)։

Ներկայումս «Աբովյան» քրեակատարողական հիմնարկը կանանց միակ քրեակատարողական հիմնարկն է Հայաստանի Հանրապետությունում, որտեղ գտնվում են ինչպես կալանավորված, այնպես էլ դատապարտյալ կանայք։ Անձնակազմը խառն է՝ արական և իգական սեռի ներկայացուցիչներ, սակայն ղեկավարությունը կազմված է միայն արական սեռի ծառայողներից։ Կալանավորվածներին պահելու վայրը նույնպես համալրված է հիմնականում արական սեռի անձնակազմով: Կին դատապարտյալների բնակելի տարածքները գտնվում են պատշաճ վիճակում, թեև մի մեծ սենյակում ապրող բոլոր կանանց համար քիչ մեկուսածվածություն են ապահովում:

Բացակայում են հղի կամ իրենց մոտ մինչև երեք տարեկան երեխա ունեցող կալանավորված անձանց և դատապարտյալների համար նախատեսված խցերը կամ կացարանները, ինչպես նաև վերջիններիս համար հարմարեցված սանհանգույցները և լոգարանները, ծնողների հետ բնակվող մինչև երեք տարեկան երեխաների համար նախատեսված չեն կահավորված զբոսաբակեր, խաղահրապարակներ, որտեղ նրանք կարող են ժամանակ անցկացնել, ինչպես պահանջվում է երեխաների զարգացման համար:

Հայաստանի Հանրապետության մարդու իրավունքների պաշտպանը վերջերս արտահերթ զեկույց է նվիրել քրեակատարողական համակարգում կանանց և անչափահասների իրավունքների վիճակի ուսումնասիրությանը՝ տրամադրելով բարելավման վերաբերյալ մանրամասն առաջարկությունների ցանկ[[18]](#footnote-18)։

Անձնակազմի լրակազմը պետք է վերանայվի՝ ապահովելու համար բավարար թվով կին աշխատակիցների քանակը, ովքեր անմիջական կապ կունենան կին կալանավորված անձանց կամ դատապարտյալների հետ: Անձնակազմի իգական սեռի ներկայացուցիչների կարողությունների զարգացման միջոցառումները պետք է ներառեն նաև ղեկավար պաշտոններ զբաղեցնելու հնարավորություն, որոնք պատասխանատու են կին կալանավորված անձանց կամ դատապարտյալների բուժման և խնամքի հետ կապված քաղաքականության և ռազմավարության մշակման համար: «Աբովյան» քրեակատարողական հիմնարկի ղեկավար կազմի տեղակալներից առնվազն մեկը պետք է կին լինի, ով կվերահսկի կանանց բաժանմունքի գործունեությունը։

Կին կալանավորված անձանց կամ դատապարտյալների հետ աշխատելու համար նշանակված ողջ անձնակազմը պետք է պարտադիր վերապատրաստում անցնի՝ կապված գենդերային հատուկ կարիքների և կին կալանավորված անձանց կամ դատապարտյալների իրավունքների հետ: Կանանց քրեակատարողական հիմնարկներում աշխատող քրեակատարողական անձնակազմի համար հիմնական ուսուցում պետք է իրականացվի կանանց առողջությանը վերաբերող գլխավոր հարցերի շուրջ՝ ի լրումն առաջին բուժօգնության և մատուցվող ծառայությունների: Քանի որ երեխաներին թույլատրվում է մնալ իրենց մայրերի հետ քրեակատարողական հիմնարկում, երեխաների իրավունքների, դրանց պաշտպանության, երեխաների զարգացման վերաբերյալ իրազեկվածության բարձրացում և երեխաների առողջության պահպանման վերաբերյալ հիմնական ուսուցում պետք է տրամադրվի նաև քրեակատարողական հիմնարկի անձնակազմին, որպեսզի նրանք անհրաժեշտության և արտակարգ իրավիճակների ժամանակ պատշաճ կերպով արձագանքեն (Կանոն 33): Քրեակատարողական հիմնարկների իգական սեռի անձնակազմը պետք է ստանա վերապատրաստման հավասար հասանելիություն, ինչպես արական սեռի ներկայացուցիչները, և կանանց քրեակատարողական հիմնարկների կառավարման մեջ ներգրավված ողջ անձնակազմը պետք է վերապատրաստվի գենդերային զգայունության և խտրականության ու սեռական ոտնձգությունների արգելման վերաբերյալ (Կանոն 34):

Չնայած հղի և մինչև 3 տարեկան երեխաների հետ բնակվող կանանց փոքր թվաքանակին՝ անհրաժեշտ է ջանքեր գործադրել կանանց բաժնում ստեղծելու առանձին թև արժանապատիվ պայմաններով՝ հղի կանանց, կերակրող մայրերի, նորածինների և փոքր երեխաների հատուկ կարիքներին համապատասխան։ Այս պայմանները պետք է ներառեն առանձին սենյակներ՝ կահավորված զուգարաններով և լոգարաններով, երեխաների համար նախատեսված խաղասենյակ, բացօթյա խաղահրապարակ և ընդհանուր խոհանոց/ճաշասենյակ: Հայաստանի Հանրապետության մարդու իրավունքների պաշտպանի առաջարկությունները ներառում են նաև զարգացման որոշակի նյութեր և ծրագրեր տրամադրել մայրերի հետ ապրող մինչև 3 տարեկան երեխաներին։

Անհրաժեշտ է «Աբովյան» քրեակատարողական հիմնարկի (կանանց բաժին) գործունեությունը և առօրյա կյանքը կարգավորող ներքին քրեակատարողական հիմնարկի կանոնները համապատասխանեցնել կանանց ազատազրկման նկատմամբ գենդերազգայուն մոտեցումների պահանջներին՝ համաձայն Բանգկոկյան կանոնների: Սա նաև պետք է ենթադրի դրույթներ գենդերազգայուն մոտեցումների վերաբերյալ՝ կապված կին դատապարտյալների խուզարկությունների (մերկացմամբ և մարմնի խոռոչների խուզարկումները) և մարդու արժանապատվության չարաշահումից երաշխիքների սահմանման հետ:

### Հաշմանդամություն ունեցող անձանց քրեակատարողական հիմնարկներում պահելու համար մատչելի պայմանների ապահովում

Այս ուղղության ռազմավարական նպատակները միտված են ըստ առաջնահերթության քրեակատարողական հիմնարկներում հաշմանդամություն ունեցող անձանց պահման անհրաժեշտ և մատչելի պայմաններով ապահովելուն: Քրեակատարողական հիմնարկների բարեփոխումների քաղաքականություն մշակելիս և իրականացնելիս առանձնակի կարևորվում են խոցելի խմբերի, մասնավորապես՝ հաշմանդամություն ունեցող անձանց հիմնախնդիրների ուսումնասիրությունն ու դրանց լուծման ուղիների որոնումը։

2010 թվականին Հայաստանի Հանրապետությունը, վավերացնելով ՄԱԿ-ի Գլխավոր Ասամբլեայի 2006թ․ դեկտեմբերի 13-ի «Հաշմանդամություն ունեցող անձանց իրավունքների մասին» կոնվենցիան (այսուհետ՝ «Կոնվենցիա»), պարտավորվել է հաշմանդամություն ունեցող անձանց անկախ ապրելու և կյանքի բոլոր բնագավառներում լիակատար մասնակցության հնարավորություն ընձեռելու նպատակով ձեռնարկել համապատասխան միջոցներ, որոնք պետք է ուղղված լինեն հաշմանդամություն ունեցող անձանց համար մյուսների հետ հավասար հիմունքներով ֆիզիկական միջավայրի, փոխադրամիջոցների, տեղեկատվության և հաղորդակցության, ներառյալ՝ տեղեկատվական ու հաղորդակցական տեխնոլոգիաների ու համակարգերի հասանելիության և մատչելիության ապահովմանը։ Կոնվենցիայի 25-րդ հոդվածի համաձայն․ «Մասնակից պետությունները գիտակցում են, որ հաշմանդամություն ունեցող անձինքն ունեն առողջապահական ամենաբարձր չափորոշիչներին հասնելու իրավունք՝ առանց հաշմանդամության պատճառով խտրականության»։ Կոնվենցիայի 13-րդ հոդվածի համաձայն՝ «Որպեսզի աջակցեն հաշմանդամություն ունեցող անձանց համար արդարադատության մատչելիության ապահովմանը, մասնակից պետությունները պետք է կազմակերպեն համապատասխան ուսուցողական դասընթացներ արդարադատության վարչական համակարգի աշխատակիցների, ինչպես նաև ոստիկանության և կալանավայրերի անձնակազմերի համար»։ Մի շարք երկրներ, հիմք ընդունելով միջազգային կարգավորումները, ներպետական օրենսդրությամբ ամրագրում են խոցելի խմբերին վերաբերող մի շարք առանձնահատկություններ: Այսպես՝ Մեծ Բրիտանիայի և Հյուսիսային Իռլանդիայի Միացյալ Թագավորությունում յուրաքանչյուր քրեակատարողական հիմնարկում նշանակված է հաշմանդամության հարցերով պատասխանատու անձ: Վերջինիս պարտականությունն է օգնել հաշմանդամություն ունեցող անձանց մասնակցել քրեակատարողական հիմնարկի միջոցառումների, տրամադրել համապատասխան խորհրդատվություն, քրեակատարողական հիմնարկի անձնակազմին տեղեկացնել հաշմանդամություն ունեցող անձի կարիքների մասին:

Քրեակատարողական հիմնարկներում պահվող հաշմանդամություն ունեցող անձանց մատչելի միջավայրով (թեքահարթակներ, բազրիքներ, համապատասխան սանհանգույցներ և այլն) և խելամիտ հարմարեցումներով (տեսողության, լսողության և խոսքի խնդիրներ ունեցող անձանց համար վերականգնման տեխնիկական միջոցներ և այլ օժանդակ պարագաներ) ապահովելու հրամայականներն ամրագրվել են Հայաստանի Հանրապետության կառավարության 2017 թվականի մայիսի 4-ի «Մարդու իրավունքների պաշտպանության ազգային ռազմավարությունից բխող 2017-2019 թվականների գործողությունների ծրագիրը հաստատելու մասին» թիվ 483-Ն և Հայաստանի Հանրապետության կառավարության 2018թ․ սեպտեմբերի 27-ի «Հաշմանդամություն ունեցող անձանց սոցիալական ներառման 2019 թվականի տարեկան ծրագիրը և միջոցառումների ցանկը հաստատելու մասին» N 1025-Լ որոշումներում, սակայն դրանք ամբողջությամբ չեն իրացվել:

### Պրոբացիայի ծառայության պայմանների բարելավում

Պրոբացիայի ծառայության վարչական շենքն ու տարածքային բաժիններն անհրաժեշտ է բարեկարգել։ Կան մի շարք տարածքային բաժիններ, որոնք նստավայրեր չունեն՝ պայմանավորված տարածքների բացակայությամբ։ Այսպես, Պրոբացիայի ծառայության վարչական շենքը վերանորոգման կարիք ունի, անհրաժեշտ է ապահովել արխիվի և էլեկտրոնային հսկողության միջոցների կիրառման համար հատուկ կահավորված սենյակների առկայությունը։ Արագածոտնի մարզային բաժնի Աշտարակի նստավայրում անհրաժեշտ է 80-100 ք/մ տարածք, Ապարան նստավայրը տարածք չունի, ուստի անհրաժեշտ է վարձակալել 30-40 ք/մ տարածքով աշխատասենյակ կամ կառուցել նորը։ Արարատի մարզային բաժնի Արտաշատի նստավայրում անհրաժեշտ է ունենալ 80-100 ք/մ տարածք, Արարատի (քաղաք) նստավայրում անհրաժեշտ է վարձակալել մոտ 30-40 ք/մ տարածքով աշխատասենյակ կամ կառուցել նորը, Վեդու նստավայրում անհրաժեշտ է վարձակալել մոտ 30-40 ք/մ տարածքով աշխատասենյակ կամ կառուցել նորը, նույնը՝ նաև Մասիսի նստավայրում։ Արմավիրի մարզային բաժնի Արմավիրի նստավայրում նստավայրում անհրաժեշտ է վարձակալել մոտ 30-40 ք/մ տարածքով աշխատասենյակ կամ կառուցել նորը, Էջմիածնի նստավայրում նոր շենք կառուցելու դեպքում անհրաժեշտ է ունենալ 80-100 ք/մ տարածք։ Գեղարքունիքի մարզային բաժնի Սևանի նստավայրում նոր շենք կառուցելու դեպքում անհրաժեշտ է ունենալ 80-100 ք/մ տարածք, Գավառի նստավայրը տարածք չունի, անհրաժեշտ է վարձակալել 30-40 ք/մ տարածքով աշխատասենյակ կամ կառուցել նորը, Մարտունու և Վարդենիսի նստավայրերը տարածք չունեն, երկուսի դեպքում էլ անհրաժեշտ է վարձակալել 30-40 ք/մ տարածքով աշխատասենյակ կամ կառուցել նորը, Ճամբարակի նստավայրի առնչությամբ էլ է առկա 30-40 ք/մ տարածքով աշխատասենյակ վարձակալելու կամ նորը կառուցելու անհրաժեշտություն։ Լոռու մարզային բաժնի Վանաձորի նստավայրում նոր շենք կառուցելու դեպքում անհրաժեշտ է ունենալ 80-100 ք/մ տարածք, Սպիտակի նստավայրում անհրաժեշտ է վարձակալել մոտ 30-40 ք/մ տարածքով աշխատասենյակ կամ կառուցել նորը, Ալավերդու և Ստեփանավանի, Տաշիրի նստավայրերը տարածք չունեն, երեքի դեպքում էլ անհրաժեշտ է վարձակալել մոտ 30-40 ք/մ տարածքով աշխատասենյակ կամ կառուցել նորը։ Կոտայքի մարզային բաժնի Հրազդանի նստավայրում անհրաժեշտ է վարձակալել մոտ 40-50 ք/մ տարածքով աշխատասենյակ կամ կառուցել նորը, Աբովյանի նստավայրում անհրաժեշտ է վարձակալել մոտ 40-50 ք/մ տարածքով աշխատասենյակ կամ կառուցել նորը։ Շիրակի մարզային բաժնի Գյումրու նստավայրում նոր շենք կառուցելու դեպքում անհրաժեշտ է ունենալ 80-100 ք/մ տարածք, Արթիկի նստավայրը տարածք չունի, անհրաժեշտ է վարձակալել 30-40 ք/մ տարածքով աշխատասենյակ կամ կառուցել նորը։ Սյունիքի մարզային բաժնի Կապանի նստավայրում նոր շենք կառուցելու դեպքում անհրաժեշտ է ունենալ 80-100 ք/մ տարածք, Գորիսի նստավայրը տարածք չունի, անհրաժեշտ է վարձակալել 30-40 ք/մ տարածքով աշխատասենյակ կամ կառուցել նորը, Սիսիանի և Մեղրիի նստավայրերում անհրաժեշտ է վարձակալել 30-40 ք/մ տարածքով աշխատասենյակ կամ կառուցել նորը։ Վայոց Ձորի մարզային բաժնի Եղեգնաձորի նստավայրում նոր շենք կառուցելու դեպքում անհրաժեշտ է ունենալ 80-100 ք/մ տարածք։ Տավուշի մարզային բաժնի Իջևանի նստավայրում նոր շենք կառուցելու դեպքում անհրաժեշտ է ունենալ 80-100 ք/մ տարածք, Դիլիջանի, Նոյեմբերյանի և Բերդի նստավայրերը տարածք չունեն, երեքի դեպքում էլ անհրաժեշտ է վարձակալել մոտ 30-40 ք/մ տարածքով աշխատասենյակ կամ կառուցել նորը։ Գրասենյակների կառուցումը կարժենա 200.000 Հայաստանի Հանրապետության դրամ 1 ք/մ համար։ Վարձակալման դեպքում մարզկենտրոններում այն կարժենա ամսական 60,000-70.000 Հայաստանի Հանրապետության դրամ, իսկ մարզային այլ քաղաքներում՝ 20.000-30.000 Հայաստանի Հանրապետության դրամ։

Պրոբացիայի ծառայությունն անհրաժեշտ է հագեցնել տեխնիկական սարքավորումներով, որով պրոբացիայի ծառայողների համար կստեղծվեն աշխատանքային պատշաճ պայմաններ՝ իրականացնելու իրենց վրա դրված պարտականությունները։ Անհրաժեշտ է Պրոբացիայի ծառայության տարածքային բաժիններում ապահովել նաև համացանցի հասանելիությունը։ Ավելին, Պրոբացիայի ծառայությունն անհրաժեշտ է համալրել էլեկտրոնային հսկողության միջոցների համար անհրաժեշտ սարքավորումներով։ Էլեկտրոնային հսկողության միջոցները հնարավորություն կտան գործնական քայլերի վրա կալանավորման հետ չկապված խափանման միջոցների (տնային կալանք, վարչական հսկողություն և այլն) կիրառումը։ Հայաստանի Հանրապետության կառավարությունը պետք է միջոցներ ձեռնարկի ազատազրկման այլընտրանք հանդիսացող պատիժների և կալանավորմանն այլընտրանք հանդիսացող խափանման միջոցների կիրառման համար անհրաժեշտ օրենսդրական երաշխիքների նախատեսման, դրանց գործնական կիրառման համար անհրաժեշտ միջոցների ապահովման ուղղությամբ, ինչպես նաև խրախուսի նման միջոցների կիրառումը:

## **ՌԱԶՄԱՎԱՐԱԿԱՆ ՆՊԱՏԱԿ III**՝ **ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐՈՒՄ ԱՌՈՂՋԱՊԱՀՈՒԹՅԱՆ ԲԱՐԵԼԱՎՈՒՄ**

Հայաստանի Հանրապետության կառավարության ընթացիկ ծրագրում ընդգծվում է, որ շարունակական քայլեր են ձեռնարկվելու ազատությունից զրկված անձանց հիմնարար իրավունքների երաշխավորման ուղղությամբ՝ ներառյալ արտաքին աշխարհի հետ կապի ամրապնդումը, պայմանների բարելավումը, բժշկական օգնության և մատուցվող ծառայությունների որակի բարելավումը և վերասոցիալականացման գործընթացի արդյունավետության բարձրացումը։

Այս ուղղության ռազմավարական նպատակները միտված են քրեակատարողական հիմնարկներում բժշկական ծառայության արդիականացմանը։ Քրեակատարողական համակարգում բժշկական օգնության և սպասարկման համակարգը նույնպես վերափոխման կարիք ունի՝ հաշվի առնելով այն, որ առողջության պահպանման իրավունքը մարդու հիմնարար իրավունքն է։ Այսպիսով, վերջին շրջանում Հայաստանի Հանրապետության կառավարության քաղաքականության առանցքային ուղղություններից մեկը քրեակատարողական հիմնարկներում առողջապահության ոլորտում բարեփոխումների իրականացումն է։ Քրեակատարողական հիմնարկներում գտնվող անձանց առողջության պահպանման և բժշկական օգնության իրավունքների երաշխավորումը շարունակում է դիտարկվել որպես առաջնային և հրատապ լուծում պահանջող խնդիր։

Գործողությունը բխում է Հայաստանի Հանրապետության Ազգային Ժողովի 2021 թվականի օգոստոսի 26-ի ԱԺՈ-002-Ն որոշմամբ հաստատված Հայաստանի Հանրապետության կառավարության ծրագրի «Իրավունք և արդարադատություն» 5-րդ բաժնի «Քրեակատարողական և պրոբացիայի ոլորտի բարեփոխումներ» 5.6 գլխից։

ԽԿԿ-ն Հայաստանի Հանրապետության վերաբերյալ իր վերջին՝ 2015 թվականի զեկույցում առաջարկել է Հայաստանի Հանրապետությանը շարունակել ձեռնարկել արդյունավետ միջոցներ, որպեսզի ապահովի ազատությունից զրկված անձանց պահելու պայմանների՝ մարդու իրավունքների միջազգային ստանդարտների, այդ թվում՝ ՄԱԿ-ի՝ «Բանտարկյալների հետ վարվեցողության նվազագույն ստանդարտ կանոնների» (Նելսոն Մանդելայի կանոններ) ամբողջական կատարումը, ի թիվս այլոց՝ բարելավել առողջապահության, այդ թվում՝ հոգեբուժական օգնության մատչելիությունը և որակը բոլոր քրեակատարողական հիմնարկներում, այդ թվում՝ ցմահ ազատազրկման դատապարտյալների համար, տրամադրել համապատասխան բժշկական սարքավորումներ, ավելացնել մասնագիտական բժշկական անձնակազմի թիվը քրեակատարողական բոլոր հիմնարկներում և ապահովել նրանց անկախությունն ու անկողմնակալությունը։

Հետագա այցելության ընթացքում ԽԿԿ-ն նաև արձանագրել է, որ կալանավորված անձինք և դատապարտյալները խնդիրներ են ունեցել մասնագիտացված բժշկական օգնություն ստանալու հարցում:

ԽԿԿ-ն[[19]](#footnote-19) առանձնացնում է յոթ հիմնական սկզբունքներ, որոնք պետք է գերակայեն կալանավորված անձանց և դատապարտյալների բուժօգնության կազմակերպման գործում՝ ա) հասանելի բուժօգնություն, բ) համարժեք խնամք, գ) հիվանդի համաձայնությունը և բժշկական գաղտնիք, դ) կանխարգելիչ բուժօգնություն, ե) մարդասիրական օգնություն, զ) մասնագիտական անկախությունը, և է) մասնագիտական իրավասություն: Ի լրումն, Եվրոպայի խորհրդի Նախարարների կոմիտեն հրապարակել է 1998 թվականի ապրիլի 8-ի ուղեցույցը «Քրեակատարողական հիմնարկներում առողջապահական խնամքի էթիկական և կազմակերպչական տեսանկյունից»՝ համաձայն որի, պետք է կազմակերպվի հետևյալ չորս տարրերի՝ հասանելի բուժօգնություն, համարժեք խնամք, հիվանդի համաձայնություն և բժշկական գաղտնիք, և մասնագիտական անկախություն[[20]](#footnote-20), կիրառումը կամ ապահովումը։

### Առողջապահության և բուժօգնության ծառայությունների որակի բարձրացում

Այս ուղղության ռազմավարական նպատակները միտված են քրեակատարողական հիմնարկներում բժշկական ծառայության արդիականացմանը։ Քրեակատարողական համակարգը վերափոխման կարիք ունի նաև իր առողջապահական և բժշկական օգնության ծառայությունների ոլորտում՝ հաշվի առնելով այն, որ առողջության պահպանման իրավունքը մարդու բնական իրավունք է, և այն առանձնահատուկ նշանակություն է ստանում հասարակությունից մեկուսացման պայմաններում։ Հաշվի առնելով նշված խնդիրների կարևորությունը՝ վերջին շրջանում Հայաստանի Հանրապետության կառավարության քաղաքականության առանցքային ուղղություններից մեկը քրեակատարողական հիմնարկներում առողջապահության համակարգի բարեփոխումներն են։ Քրեակատարողական հիմնարկներում գտնվող անձանց առողջության պահպանման և բժշկական օգնության իրավունքների երաշխավորումը դիտարկվում է որպես առաջնային և հրատապ լուծում պահանջող խնդիր։ Կարևորելով նշված համակարգում բարեփոխումների իրականացման անհրաժեշտությունը՝ Հայաստանի Հանրապետության կառավարությունը որոշել է «Քրեակատարողական բժշկության կենտրոն»-ը (այսուհետ՝ Կենտրոն) փոխանցել Հայաստանի Հանրապետության առողջապահության նախարարության ենթակայության տակ, նպատակ ունենալով ապահովել առողջապահական և բժշկական օգնություն մատուցող անձնակազմի մասնագիտական անկախությունը, ամրապնդել բուժանձնակազմի հանդեպ կալանավորված անձանց և դատապարտյալների վստահությունը, ապահովել որակյալ բուժանձնակազմի ներգրավումը քրեակատարողական համակարգում, ապահովել բժշկական անձնակազմի պատշաճ որակավորման մակարդակը և ստեղծել արդյունավետ հնարավորություններ քրեակատարողական առողջապահական համակարգը հանրային առողջապահական համակարգին հետ ինտեգրելու համար։

Հարկ է արձանագրել, որ այս խնդիրների լուծման ուղղությամբ արդեն իսկ որոշակի քայլեր են ձեռնարկվել։ Մասնավորապես՝ Հայաստանի Հանրապետության արդարադատության նախարարության և Եվրոպայի խորհրդի հետ համատեղ իրականացվող «Առողջապահության և մարդու իրավունքների պաշտպանության ամրապնդումը Հայաստանի բանտերում» ծրագրի շրջանակներում 10 քրեակատարողական հիմնարկների բուժմասերի համար ձեռք են բերվել առաջնային բժշկական օգնության տրամադրման համար անհրաժեշտ ժամանակակից պարագաներ և սարքավորումներ, տրամադրվել է բուժանձնակազմի համար նախատեսված կահույք, իրականացվել են տարբեր թեմաներով բժշկական և ոչ բժշկական անձնակազմի գերակշիռ մասի վերապատրաստումներ։ Ծրագրի շրջանակներում մշակվել են մի շարք իրավական ակտերի նախագծեր, ուղեցույցներ և ձեռնարկներ, որոնք վերաբերում են, մասնավորապես, օրինակելի գլխավոր գործողությունների ստանդարտ ընթացակարգին (ստանդարտ ընթացակարգ գործողությունների ստանդարտ ընթացակարգի մշակման համար ներառյալ՝ հոգեկան առողջության խնդիրների և ինքնավնասման և ինքնասպանության կանխարգելման դիտարկման և խորը գնահատման գործիքակազմ: Գործիքակազմն ընդունվել է Հայաստանի Հանրապետության արդարադատության նախարարության կողմից 2022 թվականի օգոստոսին), համապատասխան գրանցամատյանի վարման կարգին և դրանց ձևաչափին, լաբորատորիաներում կամ հիվանդասենյակներում, պրոցեդուրային, մանիպուլյացիոն սենյակներում և վիրահատարանում կենսաբանական և քիմիական նյութերի արտահոսքի դեպքում արձագանքման գործողությունների ստանդարտ ընթացակարգին, միկրոկենսաբանական հետազոտության նպատակով կենսաբանական նյութի նմուշների կառավարման ընթացակարգին և նմուշների ուղեգրման, ընդունման, մերժման ձևաթղթերը հաստատելուն, կենսաբանական նյութի հետ աշխատող լաբորատորիաների կենսաանվտանգության ապահովմանը, քրեակատարողական հիմնարկների բժշկական օգնություն և սպասարկում իրականացնող կազմակերպություններում վարակի հսկողությանը, բժշկական նշանակության իրերի մանրէազերծմանը, ձեռքերի հիգիենայի վերաբերյալ ժամանակակից մոտեցումներին, քրեակատարողական հիմնարկների բժշկական օգնություն և սպասարկում իրականացնող կազմակերպություններում անվտանգ ներարկումների իրականացմանը, բժշկական միջամտություններով պայմանավորված՝ վարակների համաճարակաբան հսկողության համակարգին։

Պետք է ջանքեր գործադրել նաև արդյունավետ բժշկական սանիտարահիգիենիկ և կանխարգելիչ օգնություն ցուցաբերելու ուղղությամբ, քանի որ ներկայումս սանիտարահիգիենիկ հսկողությունը պատշաճ մակարդակով չի իրականացվում, իսկ քրեակատարողական հիմնարկներում բացակայում են նաև սանիտարահիգիենիկ կանոնների պահպանումը և հիգիենայի նորմերը վերահսկելու համար անհրաժեշտ գիտելիքներ և որակավորում ունեցող մասնագետներ։

Այնուամենայնիվ, պետք է նշել, որ քրեակատարողական հիմնարկներում գտնվող անձանց առողջության պահպանման և բժշկական օգնության իրավունքի երաշխավորման խնդրի արդյունավետ լուծումը մեծապես կախված է նաև քրեակատարողական առողջապահական առկա համակարգի ինստիտուցիոնալ արդյունավետության ապահովման հետ, որի արդյունքում կստեղծվեն անհրաժեշտ երաշխիքներ քրեակատարողական բուժօգնության ծառայության մասնագիտական և ֆինանսական անկախության, հանրային առողջապահության համակարգին ինտեգրվելու և որակյալ կադրեր ներգրավելու հնարավորության ապահովման համար։

Առողջապահության ընդհանուր և գենդերային հատուկ խնամքի տրամադրման պայմանները պետք է բարելավվեն, որպեսզի դրանք համապատասխանեն առողջապահության համարժեքության և բուժօգնության որակի միջազգային չափանիշներին՝ հաշվի առնելով կանանց հատուկ կարիքները (համաձայն ՄԱԿ-ի Բանգկոկյան կանոնների, կանոններ 6-18): Սա վերաբերում է կին կալանավորված անձանց և դատապարտյալների համար համապարփակ զննման պրակտիկայի ներդրմանը՝ առողջության առաջնային պահպանման կարիքները, ինչպես նաև բռնության, հոգեկան առողջության հետ կապված խնդիրները, ներառյալ՝ հետտրավմատիկ սթրեսային խանգարումներն ու ինքնասպանության և ինքնավնասման ռիսկերը, վերարտադրողական առողջության պատմությունը, թմրամիջոցներից կամ այլ նյութերից կախվածության առկայությունը և այլն սահմանելու համար, և գենդերազգայուն առողջապահական ծառայությունների մատուցմանը։

### Հեռաբժշկության մոդելի ներկայացում

Անհրաժեշտ է ներդնել նաև դեղերի ձեռքբերման այլընտրանքային ճկուն մեխանիզմներ, որոնք թույլ կտան ապահովել առանց ժամանակի կորստի կալանավորված անձանց և դատապարտյալներին ըստ անհրաժեշտության դրանց տրամադրումը։ Այս մասին նշվել է նաև Հայաստանի Հանրապետության մարդու իրավունքների պաշտպանի՝ որպես կանխարգելման ազգային մեխանիզմի 2018 թվականի գործունեության վերաբերյալ տարեկան զեկույցում՝ մատնանշելով այն փաստը, որ դեղերի ապահովվածությունը քրեակատարողական հիմնարկներում բժշկական օգնության և սպասարկման պատշաճ կազմակերպման կարևոր բաղադրիչ է։ Արձանագրվել են դեպքեր, երբ քրեակատարողական հիմնարկների բուժմասերում բացակայել են անհրաժեշտ տեսակի և քանակի դեղեր։ Բժշկական ծառայությունները հիմնականում ապահովված են առաջնային բժշկական օգնության համար անհրաժեշտ դեղերով: Արդյունքում, Հայաստանի Հանրապետության մարդու իրավունքների պաշտպանն արձանագրել է, որ վերոնշյալ իրավիճակը խոսում է քրեակատարողական հիմնարկներն անհրաժեշտ քանակությամբ դեղամիջոցներով չապահովելու փաստի մասին, ինչը կարող է հանգեցնել պետության՝ իր հսկողության ներքո գտնվող անձանց պատշաճ բուժօգնության, մասնավորապես՝ բժշկի հսկողությամբ և բժշկական ցուցման հիման վրա դեղային բուժման ապահովման պարտականության չկատարմանը[[21]](#footnote-21)։ Հայաստանի Հանրապետության մարդու իրավունքների պաշտպանը նաև որպես կանխարգելման ազգային մեխանիզմի 2018 թվականի գործունեության վերաբերյալ տարեկան զեկույցում մատնանշել է հոգեբուժական հաստատությունում գտնվող անձանց երկարաժամկետ խնամքի և բուժման նպատակով երկրում իրականացվող սկրինինգային հետազոտությունների ծրագրերում ներգրավելու անհրաժեշտությունը[[22]](#footnote-22)։ Հայաստանի Հանրապետության մարդու իրավունքների պաշտպանն արձանագրել է, որ շարունակում է մտահոգիչ մնալ նաև քրեակատարողական հիմնարկների բժշկական սպասարկման բաժինները բժշկական նեղ որակյալ մասնագետներով համալրման հարցը։

Կալանավորված անձանց և դատապարտյալների բժշկական օգնության ցուցաբերման և սպասարկման հետաձգման ռիսկը նվազեցնելու նպատակով նախատեսվում է Հայաստանի Հանրապետության արդարադատության նախարարության քրեակատարողական հիմնարկներում ներդնել հեռաբժշկության փորձնական մոդել։ Հեռաբժշկությունը քրեակատարողական հիմնարկներում կիրականացվի կալանավորված անձանց և դատապարտյալների անձնական և բժշկական տեղեկատվության գաղտնիության ապահովման, ինչպես նաև բնակչության շրջանում մատուցվող և միջազգայնորեն ճանաչված բժշկական խորհրդատվության ծավալին ու որակին համապատասխան սկզբունքներով։ Հեռաբժշկության ներդնումը ենթադրում է հիվանդների հավասար հասանելիության և տեղեկացված համաձայնության սկզբունքների կիրառումը։ Հեռաբժշկության ներդրման ընթացքում բժշկական տեղեկատվության գաղտնիությունը կապահովվի «Բնակչության բժշկական օգնության և սպասարկման մասին» օրենքով նախատեսված պահանջներով։ Հեռաբժշկության հիմնական նպատակներն են. (1) հիվանդների՝ պատշաճ բժշկական օգնություն ստանալու իրավունքի իրականացման արդիականացում, (2) նեղ մասնագիտական խորհրդատվություն պահանջող հիվանդությունների ժամանակին ախտորոշման և բուժման արդյունավետության բարձրացում, (3) Հայաստանի Հանրապետության արդարադատության նախարարության Կենտրոնի ստորաբաժանումների միջև համագործակցության արդյունավետության բարձրացում։

### Քրեակատարողական հիմնարկի բժշկական ստորաբաժանումների կարողությունների հզորացում, այդ թվում՝ անձնակազմի համալրման տեսանկյունից

Կարևորագույն խնդիր է քրեակատարողական համակարգ որակյալ բուժաշխատողների ներգրավումը, քանի որ տարիքային սահմանափակումները, այլ աշխատանքով զբաղվելու արգելքը, ցածր վարձատրությունը, աշխատանքային առանձնահատուկ պայմանները և մասնագիտական վերապատրաստումների բացակայությունն էականորեն նվազեցնում են քրեակատարողական համակարգի բժշկական ստորաբաժանումներ որակյալ բուժանձնակազմ ներգրավելու հնարավորությունը, ինչն էլ իր հերթին բացասաբար է անդրադառնում տրամադրվող ծառայությունների որակի և ծավալի վրա։

Ոչ բոլոր քրեակատարողական հիմնարկների բժշկական սպասարկման բաժիններ են համալրված ատամնաբույժի և հոգեբույժի մասնագիտացում ունեցող բժիշկներով։ Այս համատեքստում ՄԱԿ-ի 2015 թվականի դեկտեմբերի 17-ի «Ազատությունից զրկված անձանց հետ վարվեցողության նվազագույն ստանդարտ կանոնների» (այսուհետ նաև՝ Մանդելայի կանոններ) 25-րդ կանոնով նախատեսվում է, որ առողջապահական ծառայությունները պետք է տրամադրվեն բավարար որակավորում ունեցող, այդ թվում՝ հոգեբանության և հոգեբուժության ոլորտում բավարար փորձառություն ունեցող բազմամասնագիտական խմբի կողմից՝ բժշկական լիարժեք անկախության պայմաններում։ Որակավորված ատամնաբույժի ծառայությունները ևս պետք է հասանելի լինեն յուրաքանչյուր դատապարտյալին։ Բժշկական սպասարկման բաժնում որակավորված ընդհանուր բժշկի ընդգրկված լինելու պահանջն ամրագրված է նաև Եվրոպական բանտային կանոններում[[23]](#footnote-23)։ Նշված կանոնների համաձայն՝ յուրաքանչյուր քրեակատարողական հիմնարկում անձինք պետք է օգտվեն առնվազն մեկ որակավորված ընդհանուր բժշկի ծառայություններից։ Անհրաժեշտ է նաև, որ բարելավեն քրեակատարողական հիմնարկներում երկրորդային (հիվանդանոցային) բժշկական օգնության և սպասարկման տրամադրման պայմանները։ Կարևոր է այն փաստը, որ անկախ բժշկի առկայությունը խոշտանգումների և վատ վերաբերմունքի հետ կապված բժշկական հետազոտությունների արդյունքների պատշաճ գնահատման և արձանագրման համար անհրաժեշտ երաշխիքներից մեկն է։

### Կալանավորված անձանց կամ դատապարտյալներին ստացիոնար հիվանդանոցային խնամքի տրամադրում

Կալանավորված անձանց և դատապարտյալների հիվանդանոցային բժշկական օգնությունը և սպասարկումը կազմակերպելու նպատակով, հաշվի առնելով քրեակատարողական հիմնարկների տեղակայվածությունը, մարզերի (Շիրակ, Լոռի և Սյունիք) 110 և ավելի մահճակալ ունեցող բազմապրոֆիլ բժշկական հաստատություններում, իսկ Երևան քաղաքում՝ 500 և ավելի մահճակալ ունեցող բազմապրոֆիլ բժշկական հաստատություններում, Հայաստանի Հանրապետության կառավարությունն առանձնացնելու է առնվազն 10 մահճակալ ունեցող, երկաթե ճաղավանդակներով և երկաթե դռներով ամբողջովին մեկուսացված, տեսախցիկներով վերահսկվող բաժանմունք, որի պահպանությունն իրականացվելու է Քրեակատարողական ծառայության կողմից։

### Հավելյալ կամ դիետիկ սննդի ապահովում

Առաջնային նշանակություն ունի նաև կալանավորված անձանց և դատապարտյալներին հավելյալ կամ դիետիկ սննդով ապահովումը, ինչը բխում է դատապարտյալների առողջության պահպանման իրավունքից։ Այս մասին նշվել է նաև Հայաստանի Հանրապետության մարդու իրավունքների պաշտպանի՝ 2018 թվականի տարեկան զեկույցում։ Կալանավորված անձանց և դատապարտյալներին դիետիկ սննդով ապահովելու հարցը եղել է նաև Դիտորդների խմբի և ոլորտային հասարակական կազմակերպությունների դիտակետում։ Ուստի, քայլեր են ձեռնարկվելու ազատությունից զրկված անձանց հավելյալ կամ դիետիկ սննդով (այդ թվում՝ շաքարային դիաբետով, աղեստամոքսային համակարգի, լյարդի հիվանդություններով, հետվիրահատական շրջանում ստացիոնար հիվանդանոցային խնամք պահանջող անձանց համար) ապահովելու հարցը լուծելու ուղղությամբ։ Հավելյալ կամ դիետիկ պլանները, ներառյալ՝ հատուկ սննդակարգը, պետք է կարգավորվեն նախարարի հրամանով:

Հղի և կրծքով կերակրող կին դատապարտյալները պետք է իրենց առողջության և սննդակարգի վերաբերյալ խորհրդատվություն ստանան որակավորված բժշկի կողմից: Հղի կանանց, նորածիններին, երեխաներին և կրծքով կերակրող մայրերին պետք է տրամադրվի բավարար և ժամանակին սնունդը, որը բավարարում է նրանց սննդային կարիքները, համաձայն ՄԱԿ-ի Բանգկոկյան կանոնների 48-րդ հոդվածի:

## **ՌԱԶՄԱՎԱՐԱԿԱՆ ՆՊԱՏԱԿ IV**՝ **ՎԵՐԱԿԱՆԳՆՄԱՆ ԵՎ ՎԵՐԱՍՈՑԻԱԼԱԿԱՆԱՑՄԱՆ ԲԱՐԵԼԱՎՈՒՄԸ ՔՐԵԱԿԱՏԱՐՈՂԱԿԱՆ ԾԱՌԱՅՈՒԹՅՈՒՆՈՒՄ**

Քաղաքացիական և քաղաքական իրավունքների մասին միջազգային դաշնագիրը (այսուհետ՝ Դաշնագիր) շեշտում է, որ «*պատժի համակարգով բանտարկյալների համար նախատեսվում է այնպիսի ռեժիմ, որի էական նպատակը նրանց բարեփոխումն է և սոցիալական վերականգնումը*»[[24]](#footnote-24)։

Հայաստանի Հանրապետության քրեական օրենսգրքի 55-րդ հոդվածի 2-րդ մասի համաձայն՝ պատժի նպատակներն են` վերականգնել սոցիալական արդարությունը, վերասոցիալականացնել պատժի ենթարկված անձին և կանխել հանցագործությունները:

Հայաստանի Հանրապետության քրեակատարողական օրենսգիրքը 2-րդ հոդվածի 1-ին մասով ևս կարևորվում է վերասոցիալականացումը: Հայաստանի Հանրապետության քրեակատարողական օրենսդրության նպատակներն են դատապարտյալի վերասոցիալականացումը, նրա իրավահպատակ վարքագծի ձևավորումը և նոր հանցագործությունների կանխումը։

Հայաստանի Հանրապետության քրեակատարողական օրենսգրքի համաձայն քրեակատարողական հիմնարկներում սահմանված կանոնակարգի նպատակն է՝ հնարավորինս նվազեցնել ազատազրկման և ազատության մեջ գտնվելու միջև եղած հոգեբանական տարբերությունները, ապահովել կապն ընտանիքի և արտաքին աշխարհի հետ, վերասոցիալականացնել դատապարտյալին և ձևավորել նրա դրական վարքագիծը, աջակցել դատապարտյալին` նրանում ձևավորելու և զարգացնելու այնպիսի հմտություններ և ունակություններ, որոնք կօգնեն նրան պատժից ազատվելուց հետո կազմակերպել հետագա կյանքը։

Որպես լավագույն փորձ ներկայացվում են քրեակատարողական հիմնարկներում իրականացվող երեք տեսակի վերականգնողական ծրագրեր՝ **հոգեբանական, մասնագիտական և կրթական**:

Հոգեբանական վերականգնողական ծրագրերը կենտրոնանում են պատժի ենթարկված անձի սոցիալական և հոգեկան առողջության վրա:

Մասնագիտական ուղղվածության ծրագրերն ուղղված են դատապարտյալին աշխատաշուկա մուտք գործելուն նախապատրաստելուն՝ մասնագիտական կրթություն տրամադրելու միջոցով:

Կրթական ծրագրերը թույլ են տալիս դատապարտյալներին ստանալ ընդհանուր, մասնագիտական և բարձրագույն կրթություն։

### Վերասոցիալականացման և վերականգնման բարելավում

Այս ուղղության ռազմավարական նպատակները միտված են պատժի կատարման ընթացքում շեշտադրել վերականգնողական սկզբունքների դերը: Անհրաժեշտ է խթանել և կատարելագործել հանցանք կատարած անձանց վերասոցիալականացման և հասարակությունում վերաինտեգրման ծրագրերն ինչպես քրեակատարողական հիմնարկներում գտնվելու ընթացքում, այնպես էլ վերահսկողության ընթացքում և պատժի կրումից հետո[[25]](#footnote-25)։ Այս խնդրի լուծման համար անհրաժեշտ է քրեակատարողական հիմնարկներում ներդնել և իրականացնել դինամիկ անվտանգության և վերականգնողական մթնոլորտի հայեցակարգ։ Դինամիկ անվտանգության պայմաններում ծառայողը հարգալից կերպով շփվում է դատապարտյալների հետ՝ փորձելով հասկանալ նրանց, օգնել նրանց նայել առաջ և հասկանալ, թե ինչ կյանքով կարող են ապրել ապագայում։ Մասնավորապես, առանձնահատուկ ուշադրություն պետք է դարձնել վերականգնողական սկզբունքներին, որոնք ուղղված են ինչպես տուժողին, այնպես էլ հասարակությանը և հանցագործին հասցված վնասի վերականգմանը: Դրան կարելի է հասնել՝ անվտանգության դինամիկ մոտեցումները դատապարտյալին խրախուսելու միջոցներով համալրելով՝ հասկանալու և ընդունելու վնասը և գտնելու վերականգնման ուղիներ: Բուն վերականգնողական արդարադատությունը նույնպես պետք է իրականացվի՝ ծրագրերի կամ գործընթացների միջոցով:

Այս համատեքստում մեծ դերակատարում է ունենալու պատժի և վերահսկողության անհատական պլանավորումը, ինչպես նաև ռիսկերի և կարիքների գործիքի մշակումը և հետևողական ներդրումը: Ավելին, նշված գործընթացում անչափահասները պետք է հատուկ ուշադրության արժանանան։ Գործնականում անհրաժեշտ է հաշվի առնել անչափահասներին բնորոշ ռիսկերն ու կարիքները, այնուհետև՝ իրականացնել պատժի կամ վերահսկողության անհատական պլանավորում՝ կենտրոնում ունենալով անչափահասների լավագույն շահը։ Հատկանշական է, որ այս ուղղության կարևորությունն ընդգծել են ԽԿԿ-ն, Հայաստանի Հանրապետության մարդու իրավունքների պաշտպանը, Դիտորդների խումբն ու ոլորտային հասարակական կազմակերպությունները:

Հայաստանի Հանրապետության մարդու իրավունքների պաշտպանի՝ Հայաստանի Հանրապետության Պրոբացիայի պետական ծառայության գործունեության մշտադիտարկման վերաբերյալ 2018 թվականի արտահերթ հրապարակային զեկույցում շեշտադրվել է այն, որ պենիտենցիար և հետպենիտենցիար փուլերում պետության քրեակատարողական քաղաքականության առանցքային ուղղությունը պետք է լինի հանցանք կատարած անձի վերասոցիալականացումը։ Դա կարելի է իրականացնել միայն քրեակատարողական հիմնարկներում կրթական բավարար մակարդակի ծրագրերի մշակված ու թիրախային դասընթացների ներդրման, ինչպես նաև աշխատաշուկայում նախկին դատապարտյալների մրցունակության բարձրացմանն ուղղված գործնական մեխանիզմների միջոցով:

Ներկայիս քրեակատարողական համակարգը միջազգային չափանիշներին համապատասխանեցնելու համար անհրաժեշտ է, որ քրեակատարողական համակարգը լրացվի վերականգնողական կենտրոնով: Վերականգնման և վերասոցիալականացման աստիճանական իրականացման համար անհրաժեշտ է իրականացնել հետևյալ քայլերը՝

1) Դատապարտյալի ռիսկերի և կարիքների գնահատում քրեակատարողական հիմնարկ ընդունվելուց անմիջապես հետո։ Գնահատումը պետք է կրի շարունակական բնույթ՝ հաշվի առնելով դատապարտյալի անհատական կարիքները և պատժի կրման ընթացքում փոփոխությունը։

2) Քրեակատարողական հիմնարկների տարբեր անվտանգային գոտիներ տեղավորելը՝ հիմնված այնպիսի գործոնների վրա, ինչպիսիք են՝ փախուստի և կոնֆլիկտների ռիսկը, դատապարտյալների՝ պատշաճ վերաինտեգրվելու հնարավորությունը և պատժի կատարման փուլը: Փորձագետներից կազմված աշխատանքային խումբն առաջարկություններ է մշակելու տարբեր անվտանգային գոտիներ սահմանելու վերաբերյալ՝ քրեակատարողական հիմնարկներում անվտանգային գոտիների սահմանման և յուրաքանչյուր անվտանգային գոտու համար թվաքանակի վերաբերյալ։ Աշխատանքային խումբը հետագայում կարող է նաև առաջարկություններ ներկայացնել հետագա նախապայմանների վերաբերյալ (օրվա ծրագիր, վերապատրաստված անձնակազմի կարիք, ինչպես նաև մասնագիտական և վերաինտեգրման ծրագրեր): Անհատական ռիսկերից զատ անհրաժեշտ է գնահատել նաև և Կառավարման տեղեկատվական համակարգում զեկուզել անհատական կարիքների մասին տեղեկատվությունը: Անհատական կարիքների մասին իրազեկումը կնպաստի պատժի կատարման անհատական պլանավորմանը, ինչպես նաև ռիսկերի կառավարմանը՝ որպես դինամիկ անվտանգության մաս:

3) Պատժի կատարման անհատական պլանավորում, որը պետք է իրականացվի պատժի կրման ընթացքում: Պայմանական վաղաժամկետ ազատման և վերաինտեգրման ուղղությամբ համատեղ աշխատանքի հասնելու համար արդյունավետ կլինի ներգրավել Պրոբացիայի ծառայության ներկայացուցիչ:

4) Դասընթացներին կամ վերաինտեգրման ծրագրերին մասնակցելու դատապարտյալների հնարավորությունը: Կարևոր է, որ աստիճանաբար ընդլայնվի աշխատանքային հնարավորությունների, դասընթացների (կարդալ և գրել) և կոգնիտիվ ծրագրերի (ագրեսիայի կառավարման դասընթացներ, մտածողության հմտություններ)դասաժամերը և թվաքանակը։ Փորձագետներից կազմված աշխատանքային խումբը կարող է առաջարկություններ ներկայացնել այդ ծրագրերի աստիճանական ընդլայնման համար։

Վերոնշյալ 4 կետերն ամուր փոխկապակցված են: Նոր մոտեցումը կայանում է նրանում, որ բոլոր 4 կետերն էլ իրականացվում են:

### Քրեակատարողական հիմնարկներում արտախցային զբաղվածության բարելավում

Պետք է ձեռնարկվեն քրեակատարողական հիմնարկներում կալանավորված անձանց և դատապարտյալների վերաինտեգրման, արտախցային զբաղվածության խթանման ուղղությամբ անհրաժեշտ քայլեր (օրինակ՝ աշխատանք, ակտիվ մասնակցություն սպորտային, մշակութային միջոցառումներին և այլն): ԽԿԿ-ն, անդրադառնալով զբաղվածության խնդրին, նշել է, որ անհրաժեշտ է գործողություններ իրականացնել կալանավորված անձանց և դատապարտյալների զբաղվածության, հանգստի և այլ տեսակի գործունեությունը գործնականում ապահովելու համար: Ըստ ԽԿԿ-ի՝ նպատակային զբաղմունքների բացակայությունը հատկապես վնասակար է անչափահաս կալանավորված անձանց և դատապարտյալների համար, որոնք ֆիզիկական ակտիվության և մտավոր խթանման հատուկ կարիք ունեն: Անչափահաս կալանավորված անձանց և դատապարտյալներին օրվա ընթացքում պետք է ապահովվեն կրթական, սպորտային, մասնագիտական դասընթացների, հանգստի և արտախցային այլ նպատակային գործունեության ամբողջական ծրագրերով[[26]](#footnote-26): Սույն ուղղության կարևորությունն ընդգծել է նաև Հայաստանի Հանրապետության մարդու իրավունքների պաշտպանը՝ արձանագրելով, որ քրեակատարողական հիմնարկներում պահվող անձանց աշխատանքով և զբաղվածությամբ ապահովելը կարևոր է նրանց վերասոցիալականացման, հասարակություն վերաինտեգրման և, ի վերջո, ազատ արձակմանը լիարժեք նախապատրաստելու տեսանկյունից[[27]](#footnote-27): Հայաստանի Հանրապետության մարդու իրավունքների պաշտպանի՝ Հայաստանի Հանրապետության Պրոբացիայի պետական ծառայության գործունեության մշտադիտարկման վերաբերյալ 2018 թվականի արտահերթ հրապարակային զեկույցում շեշտադրվել է այն, որ ինչպես պենիտենցիար, այնպես էլ հետպենիտենցիար փուլերում պետության քրեակատարողական քաղաքականության առանցքային ուղղությունը պետք է լինի հանցանք կատարած անձի վերասոցիալականացումը, որը պետք է իրականացվի քրեակատարողական հիմնարկներում կրթական բավարար մակարդակի ծրագրերի, մշակված և թիրախային դասընթացների ներդրման, աշխատաշուկայում նախկին դատապարտյալների մրցունակության բարձրացմանն ուղղված գործնական մեխանիզմների միջոցով: Ըստ Հասարակական դիտորդների խմբի՝ մեծ ուշադրություն պետք է դարձնել դատապարտյալների զբաղվածության խթանմանը, մասնավորապես՝ աշխատատեղերի ստեղծում, արհեստակցական միությունների ձևավորում, պատրաստած ապրանքների վաճառքի կազմակերպում ինչպես առցանց, այնպես էլ այլ եղանակներով: Հասարակական դիտորդների խմբիկողմից մատնանշվել է նաև քրեակատարողական հիմնարկների արտադրության կազմակերպման կարողությունների զարգացումը՝ դիտարկելով նաև մասնավոր հատվածի հետ համագործակցության հնարավորությունը: Հաշվի առնելով նշվածը՝ աշխատանքային զբաղվածության ապահովման համար առավել նպատակահարմար է դիտարկել քրեակատարողական հիմնարկներում փոքր արտադրական գործունեության խթանման հնարավորությունը։ Օրինակ՝ Ռուսաստանի Դաշնության, Բելառուսի Հանրապետության, Դանիայի Թագավորության, Գերմանիայի Դաշնային Հանրապետության, Մեծ Բրիտանիայի և Հյուսիսային Իռլանդիայի Միացյալ Թագավորության քրեակատարողական հիմնարկներում արտադրության կազմակերպման և արտադրանքի իրացման փորձը ցույց է տալիս, որ քրեակատարողական համակարգում արտադրվող ապրանքների ցանկը կարող է բազմապիսի լինել՝ ընդհուպ մինչև արտադրության համար անհրաժեշտ հումքի մշակումը: Արտադրությունը կազմակերպվում է քրեակատարողական հիմնարկի վարչական տարածքում, իսկ աշխատանքների նկատմամբ հսկողությունն իրականացվում է հիմնարկի համապատասխան ստորաբաժանման աշխատակիցների կողմից: Ընդ որում` արտադրվող ապրանքների և շուկայի բազմազանության ծավալները թույլ են տալիս անսխալ կանխատեսել նաև սպառման ծավալները: Հետևաբար, անհրաժեշտ է քննարկել բիզնես միջավայրի համար առողջ պայմաններ ստեղծելու հնարավորությունները, քրեակատարողական հիմնարկում արտադրության հիմնումը դարձնել հնարավորինս գրավիչ, որի արդյունքում հնարավոր կլինի լուծում տալ ինչպես կալանավորված անձանց և դատապարտյալների զբաղվածության, այնպես էլ արտադրանքի իրացման հիմնախնդիրներին: Անհրաժեշտ է նաև քրեակատարողական հիմնարկներում ստեղծել կալանավորված անձանց և դատապարտյալների զբաղվածության ապահովման այլ կենտրոններ (օրինակ՝ ջերմոցներ): Նշվածից զատ՝ անհրաժեշտ է թիրախավորված վերասոցիալական միջոցառումներ և ծրագրեր մշակել նաև պրոբացիայի շահառուների համար:

Հաշվի առնելով որ արտախցային զբաղվածությունը կարող է տարբերվել կախված տեսակից, երկրից և քրեակատարողական հիմնարկից, սույն ռազմավարությունը կենտրոնանում է երեք հիմնական զբաղվածության տեսակների վրա, մասնավորապես.

1. Զբաղվածություն,
2. Կրթություն, ներառյալ՝ մասնագիտական վերապատրաստումները,
3. Վերականգնողական ծրագրեր (հավատարմագրված, թե՝ ոչ)։

Կալանավորված անձանց և դատապարտյալների զբաղվածության, կրթության և վերականգնողական ծրագրերին զուգահեռ կարևոր է, որ նրանք իրենց ազատ ժամանակը հանրօգուտ ձևով տնօրինելու հնարավորություն ունենան: Առաջարկվում է սպորտային ժամանց, գրադարան և սեղանի խաղեր՝ որպես ձանձրույթի դեմ պայքարի միջոցներ: Քրեակատարողական հիմնարկներում «նորմալացման» նպատակն է հնարավորինս նվազագույնի հասցնելու քրեակատարողական հիմնարկի և արտաքին աշխարհի միջև տարբերությունը (չվտանգելով անվտանգությունը): Այս կերպ կալանավորված անձինք և դատապարտյալները հասարակություն վերադառնալիս ավելի քիչ խնդիրների կբախվեն։ Որպես դինամիկ անվտանգության մաս, այս գործողությունները տարբեր մասնակիցների վարքագծի դիտարկման լայն հնարավորություններ են տալիս:

***Զբաղվածություն***

Ինչ վերաբերում է «լավագույն պրակտիկա» եզրույթին, իմաստալից է նշել, որ քրեակատարողական հիմնարկի կառավարման համակարգի մաս են կազմում արտախցային զբաղվածությունը կամ վերաինտեգրման ընդհանուր ծրագրերը: Հետևաբար, որքան էլ դժվար է մատնանշել քրեակատարողական հիմնարկների լավագույն օրինակները, նույնքան էլ դժվար է ընդգծել վերականգնողական ծրագրերի կամ արտախցային զբաղվածության լավագույն փորձը: Այնուամենայնիվ, հաշվի առնելով ոլորտում առկա տարբեր միջազգային նորմերի և ստանդարտների բնույթը, դիտարկվում է, թե ինչպես է անդամ պետություններին հաջողվել իրականացնել վերականգնողական ծրագրեր հետևյալ գործոններով՝

1) Անհատականացում՝ ինչպես են քրեակատարողական հիմնարկները զարգացնում և իրականացնում արտախցային զբաղվածությունը՝ հիմնվելով անհատական առանձնահատկությունների վրա, ներառյալ՝ դատապարտյալների քրեածին կարիքները և ռիսկերը: Այն ցույց է տալիս, թե ինչպես են ծրագրերը հաշվի առնում այս հատկանիշները:

2) Նորմալացում՝ ինչպես կարող են պետություններն ապահովել քրեակատարողական հիմնարկներում արտաքին աշխարհի հետ հնարավորինս հավասար պայմանների առկայություն՝ ապահովելով արդյունավետ համագործակցություն հիմնարկից դուրս այլ կազմակերպությունների հետ (պետական, մասնավոր, ոչ կառավարական և այլն):

3) Անկախություն՝ վերականգնողական գործողությունները (կամ դրանց մի մասը) պատվիրակվում են այլ որակավորված կազմակերպությունների, և արդյունքների որակը գնահատվում է քրեակատարողական հիմնարկի վարչակազմից առանձին (քրեակատարողական հիմնարկի պետ, քրեակատարողական հիմնարկի ղեկավարություն քրեակատարողական ծառայությունն ամբողջությամբ):

Ուսումնասիրությունները[[28]](#footnote-28) ցույց են տալիս, որ վերջին 10 տարում Հայաստանի Հանրապետության քրեակատարողական հիմնարկներում պահվող անձանց աշխատանքի ապահովման գործառույթներով զբաղվել են հետևյալ կառույցները՝

1. «Իրավական կրթության և վերականգման ծրագրերի իրականացման կենտրոն» ՊՈԱԿ-ը (այսուհետ՝ ՊՈԱԿ),
2. Քրեակատարողական ծառայությունն իր հիմնարկներով,
3. «Աջակցություն դատապարտյալին» հիմնադրամ (Հայաստանի Հանրապետության սնանկության դատարանի 25.11.2021 թվականին թիվ ՍՆԴ 1782/04/21 վճռով ճանաչվել է սնանկ),
4. տարբեր միջազգային և տեղական կազմակերպությունները:

Պարզվել է, որ վերը նշված պետական մարմինները սերտ համագործակցության հետ կապված խնդիրներ ունեն՝ նրանց կանոնադրական նպատակները երբեմն համընկնում են, ծրագրերի շարունակականությունն ապահովված չէ։ Ե՛վ Քրեակատարողական ծառայությունը, և՛ ՊՈԱԿ-ը պատասխանատու են և նպատակ ունեն կազմակերպել վերականգնողական և կրթական գործունեություն ու ծրագրեր դատապարտյալների հետ։ Այս առումով, այս երկու կառուցվածքային ստորաբաժանումների գործունեության մեջ կան որոշակի անհամապատասխանություններ և գործունեության համընկնումներ։ Մասնավորապես, Քրեակատարողական ծառայության նպատակն է նաև վերականգնողական ծրագրերի իրականացումը, ինչպիսիք են՝

1. Հիմնական վերականգնողական ծրագրեր
2. Աշխատանք/զբաղվածություն
3. Հոգեբանական և սոցիալական բնույթի խորհրդատվություն և ծառայություններ և այլն:

Այս առումով գույքագրվել և տնտեսական գնահատական են ստացել քրեակատարողական հիմնարկների տնօրինության տակ գտնվող ռեսուրսները։ Գույքագրման բաժնում առաջարկություններ են արվել նաև բնակավայրերում առկա ռեսուրսների օգտագործման վերաբերյալ։ Այս առաջարկությունների նպատակն է լրացնել զբաղվածության (ոչ արդյունավետ) միջոցառումների ցանկը, բարձրացնել դրանց որակն ու հաճախականությունը։ Բացի վերը նշվածից, քրեակատարողական հիմնարկների վարչական տարածքներում (ինչպես նաև բնակելի տարածքներում) կան արդյունաբերական և տնտեսական ռեսուրսներ, որոնք կարող են իրացվել՝ նպաստելով քրեակատարողական հիմնարկներում զբաղվածության հնարավորությունների ընդլայնմանը: Մասնավորապես՝

Ջերմոց։ Հայաստանի Հանրապետության տնտեսության ներկա փուլն առանձնանում է «խելացի» գյուղատնտեսության ճյուղում ներդրումների իրականացմամբ։ Հայաստանի Հանրապետությունում գործող «Արթիկ», «Վանաձոր», «Աբովյան», «Սևան» քրեակատարողական հիմնարկներն ունեն ազատ տարածքներ, որտեղ հնարավոր է ստեղծել ժամանակակից ջերմոցներ, ներգրավել դատապարտյալներին և արտադրել մրցունակ արտադրանք։ Իհարկե, ինչպես արդեն նշվել է, փաստացի ներդրումային գործունեությունը պետք է իրականացնեն մասնավոր ընկերությունները՝ երկարաժամկետ մրցութային պայմանագրի հիման վրա, որը պարտավորեցնում է մրցույթի հաղթողին ներգրավել դատապարտյալներին ձեռնարկատիրական գործունեության մեջ։ Պայմանագրի երկարաժամկետ բնույթը պայմանավորված է ներդրումների հետգնման գործընթացով։ Ուսումնասիրությունները ցույց են տալիս, որ պետական ​​գնումները, որոնք ենթադրում են մասնավոր հատվածի կապիտալ ներդրումներ ներգրավում մաշվող կամ երկարաժամկետ հիմնական միջոցներում, պետք է կազմակերպվեն առնվազն 5-10 տարի ժամկետով։ Այս պարագայում ջերմոցային արդյունաբերությունը ենթադրում է 7-10 տարի ռետրոակտիվ ժամկետ, ինչը, բնականաբար, նշանակում է, որ պետությունը պետք է ավելի խիստ պայմանագրային դրույթներ սահմանի՝ երկարաժամկետ վերահսկողության բաղադրիչն ավելացնելով։ Քրեակատարողական հիմնարկները պետք է հետապնդեն ոչ նյութական օգուտներ ստանալ բիզնես ներդրումներից: Նրանց հիմնական շահը պետք է լինի դատապարտյալի վերականգնողական, վերասոցիալականացման գործառույթի իրականացումն աշխատանքի միջոցով։ Պայմանագրի կետերում պետք է ամրագրվի ներդրողի պարտավորությունները և պետք է հետևողական լինել վերջինիս կողմից ազատությունից զրկված անձանց աշխատանքի կազմակերպման գործընթացի օրինականությանը։

Թվային աշխատատեղեր զբաղվածության խցերում: Դատապարտյալների զբաղվածության հայեցակարգը չպետք է սահմանափակվի ֆիզիկական բնույթի գործունեությամբ։ Ժամանակակից աշխատաշուկայի առնվազն կեսը զբաղեցնում են թվային աշխատատեղերը, որոնք ներկայացնում են տարբեր հմտությունների պահանջներ։ Քրեակատարողական հիմնարկներում անհրաժեշտ է ներդնել թվային աշխատանքների իրականացման և վերարտադրման ինստիտուցիոնալ համակարգեր։ Այն դատապարտյալները, ովքեր ունեն հմտություններ և սովորելու պատրաստակամություն, պետք է կարողանան դա անել հիմնարկում գտնվելու ընթացքում: Գործատուն կարող է ներդրում կատարել բնակելի գոտում առկա ազատ տարածքներում, որի հնարավորությունն առկա է «Արմավիր», «Վարդաշեն», «Սևան» քրեակատարողական հիմնարկներում։

Սպասարկման կետեր: Շուկայական տնտեսության պայմաններում կարևոր է վաճառքն իրականացնելուց հետո իրականացնել հետվաճառքային սպասարկում: Սպասարկման կետերը կարող են լինել ինչպես մեքենաների, այնպես էլ տեխնիկական սարքավորումների համար։ Դատապարտյալների շրջանում անցկացված հմտությունների վերաբերյալ ուսումնասիրությունները ցույց են տալիս, որ տեխնիկական սպասարկման աշխատանքը ցանկալի է և, ուսուցման դեպքում, հասանելի: Հնարավոր է տեխնիկական սպասարկման աշխատանքներ իրականացնել «Վարդաշեն» և «Աբովյան» քրեակատարողական հիմնարկներում։ Ավտոտեխսպասարկման նպատակով կարող են օգտագործվել դրանց վարչական սահմաններում գտնվող ավտոտնակների համալիրները, որոնց վրա, որոշակի ներդրումների առկայության դեպքում, պետական համակարգին սպասարկող կազմակերպությունները կարող են արդյունավետ բիզնես գործունեություն ծավալել։

Պահեստային լոգիստիկ կենտրոններ։ Տնտեսության զարգացմանը զուգընթաց մեծանում է պահեստավորման լոգիստիկ կենտրոնների նշանակությունը, որտեղ պետք է իրականացվի ապրանքների կամ ներմուծվող արտադրանքի պահեստավորումը, վերամշակումը, բաշխումը։ Նման կերպ կարելի է շահագործել մեծ պահեստային հզորություններ ունեցող հաստատությունները։ Ավելին, «Նուբարաշեն» քրեակատարողական հիմնարկի վարչական սահմաններում գտնվող ողջ տնտեսական հատվածը կարող է պահեստային նշանակություն ունենալ, քանի որ այն հագեցած է բեռնատարի կշեռքով, բարեկարգ պահեստային տարածքով և հարակից այլ շինություններով։ Նշված բիզնեսը հիմնականում աշխատուժի կարիք է ունենում, որը կարելի է ապահովել քրեակատարողական հիմնարկի -ում դատապարտյալների թվից։

Քրեակատարողական հիմնարկներում ձեռնարկատիրական գործունեության ընդլայնման գործընթացը պետք է իրականացվի փուլային տարբերակով՝ առաջնահերթություն տալով ջերմոցային արտադրությանը՝ վերը նշված քրեակատարողական հիմնարկներից մեկում իրականացնելով պիլոտային ծրագիր։ Այդ ուղղությամբ ձեռք բերված փորձը հնարավոր կլինի տարածել ողջ համակարգի վրա՝ էապես բարձրացնելով համակարգում դատապարտյալների զբաղվածության մակարդակը։

***Հանրակրթություն***

Վերասոցիալականացման միջոցառումների շարքում առանձնահատուկ նշանակություն ունի դատապարտյալների կրթության իրավունքի իրացմանն ուղղված քայլերի նախաձեռնումը, մասնագիտական կրթության նոր ծրագրերի ներդնումը, որի շրջանակներում անհրաժեշտ է իրականացնել դատապարտյալների մասնագիտական կրթության կարիքների գնահատում, որի հիման վրա կմշակվեն կրթական նոր ծրագրեր կամ կփոփոխվեն ընթացիկ ծրագրերը։ Հատկանշական է, որ այս ոլորտի բարեփոխումների մեկնարկն արդեն իսկ տրվել է։ Մասնավորապես՝ ՊՈԱԿ-ը Հայաստանի Հանրապետության կրթության և գիտության նախարարի 2018 թվականի մարտի 21-ի N250-Ա/2 և 251-Ա/2 հրամաններով ստացել է հանրակրթական ծրագրերով քրեակատարողական հիմնարկներում կրթական գործունեություն իրականացնելու լիցենզիաներ։ Ավելին՝ Հայաստանի Հանրապետության կրթության և գիտության նախարարի 2018 թվականի հոկտեմբերի 19-ի N1398-Ա/2 հրամանով հաստատվել է «ՊՈԱԿ-ի կողմից մշակված ազատազրկման ձևով դատապարտյալների և/կամ կալանավորված անձանց հանրակրթական հատուկ հաստատության ուսումնական ծրագրերը (այլընտրանքային/հեղինակային/կրթական ծրագիրը)։ Ըստ այդմ՝ հանրակրթություն չստացած անձինք կկարողանան իրացնել իրենց կրթական իրավունքը՝ հնարավորություն ունենալով սովորել հայոց լեզու, ռուսաց լեզու, ինֆորմատիկա, հայ գրականություն, աշխարհագրություն, հայոց պատմություն, հայ եկեղեցու պատմություն, հանրահաշիվ, երկրաչափություն, ֆիզիկա, քիմիա, կենսաբանություն, մարմնամարզություն, հասարակագիտություն։ Հայաստանի Հանրապետության կրթության, գիտության, մշակույթի և սպորտի նախարարության և ՊՈԱԿ-ի միջև կնքել է սուբսիդավորման պայմանագիր, որի արդյունքում 2019 թվականի սեպտեմբերի 2-ից ՊՈԱԿ-ն իրականացնում է դատապարտված և/կամ կալանավորված անձանց հանրակրթությունը։ Նշված քայլերի արդյունքների պահպանումը և նոր քայլերի ձեռնարկումը կնպաստի վերասոցիալականացման գործընթացի արդյունավետության բարձրացմանը։

***Մասնագիտական պահանջված կրթական ծրագրեր***

Կրկնահանցագործության ռիսկերը նվազեցնելու, ազատությունից զրկված անձանց հաջող սոցիալական վերաինտեգրումն ապահովելու համար մեծ նշանակություն է տրվում կրթությանը, այդ թվում՝ Հայաստանի Հանրապետության բոլոր քրեակատարողական հիմնարկներում մասնագիտական հմտությունների ձեռքբերմանն ուղղված պահանջված, նպատակային հնարավորությունների ապահովումը։ Ինչպես արդեն նշվեց, ազատությունից զրկված անձանց կրթության իրավունքի արդյունավետ իրացումը երաշխավորելու նպատակով անհրաժեշտ է իրականացնել կարիքների գնահատում, որի հիման վրա հնարավոր կլինի մշակել և աստիճանաբար բոլոր քրեակատարողական հիմնարկներում ներդնել նոր մասնագիտական կրթական ծրագրեր։

Ներկայումս ՊՈԱԿ-ն իրականացնում է ինչպես կրթական դասընթացների և հմտությունների, այնպես էլ գեղագիտական դաստիարակության ուսուցում, որի նպատակն է նպաստել քրեակատարողական հիմնարկներում պատիժ կրող և պատժից ազատվել պատրաստվող անձանց, ինչպես նաև պրոբացիայի շահառուների վերասոցիալականացմանը։ Բացի այդ, մշակվել են ազատությունից զրկված անձանց մասնագիտական կրթության կարիքի գնահատման մեթոդաբանությունը և գործիքները, որոնց կիրառումը հնարավորություն կտա մշակել պահանջված նոր և արդյունավետ մասնագիտական կրթական ծրագրեր։ Այս համատեքստում հարկ է նշել, որ վերոնշյալ բոլոր մասնագիտական ծրագրերն անհրաժեշտ է մշակել և ներդնել բոլոր քրեակատարողական հիմնարկներում՝ ազատությունից զրկված անձանց համար ապահովելով հավասար հնարավորություններ, ինչպես նաև երաշխավորելով վերասոցիալականացմանն ուղղված նշված գործողությունների առավել արդյունավետությունը։ Առաջարկվում է գնահատել ազատությունից զրկված անձանց կարիքները մասնագիտական կրթության երաշխավորման տեսանկյունից, առկա պահանջարկը, և դրա հիման վրա մշակել և բոլոր քրեակատարողական հիմնարկներում ներդնել մասնագիտական կրթական ծրագրեր՝ սկզբնական շրջանում փորձնական տարբերակով, իսկ հետագայում կրկնելով հաջողված սխեմաները:

## **ՌԱԶՄԱՎԱՐԱԿԱՆ ՆՊԱՏԱԿ V` ՀԱՄԱԿԱՐԳԻ ԿԱՌԱՎԱՐՄԱՆ ԵՎ ԱՆՎՏԱՆԳՈՒԹՅԱՆ ԲԱՐԵԼԱՎՈՒՄ**

### Անվտանգության դինամիկ համակարգի մշակում

Քրեակատարողական համակարգի վերափոխումը, որը հիմնված է վերականգնման և վերականգնողական արդարադատության նոր գաղափարախոսության վրա, պահանջում է կառավարման նոր համակարգի մշակում և հաստատում՝ մի կողմից քրեակատարողական հիմնարկներում կարգուկանոն և անվտանգություն ապահովելու ընդլայնված կարողություններով, մյուս կողմից քրեակատարողական հիմնարկի ծառայության վերականգնողական ներուժով:

Քրեակատարողական հիմնարկի անվտանգությունը դրա լավ կառավարման հիմնաքարերից է: Այն էական նշանակություն ունի կալանավորված անձանց կամ դատապարտյալների, քրեակատարողական հիմնարկի անձնակազմի և քրեակատարողական հիմնարկից դուրս գտնվող ավելի լայն համայնքի անվտանգության համար և հիմք է ստեղծում աջակցող վերականգնման և սոցիալական վերաինտեգրման այլ միջամտությունների համար:

Կան քրեակատարողական հիմնարկի անվտանգության երեք հիմնական տարրեր՝ ֆիզիկական անվտանգություն, ընթացակարգային անվտանգություն և դինամիկ անվտանգություն:

1. Անվտանգության ֆիզիկական միջոցները ներառում են պատերը, պատուհանների ճաղավանդակները, փականներն ու դռները, ազդանշանային համակարգերը և այլն:
2. Անվտանգության ընթացակարգային միջոցներն այն ընթացակարգերն են, որոնք պետք է պահպանվեն, ինչպես օրինակ՝ քրեակատարողական հիմնարկում կալանավորված անձանց կամ դատապարտյալների տեղաշարժի կանոնները, նրանց հնարավոր ունեցվածքը, կալանավորված անձանց և դատապարտյալների ու նրանց կացարանների խուզարկությունները:
3. Դինամիկ անվտանգությունը պահանջում է զգոն անձնակազմ, որը դրական կերպով է շփվում կալանավորված անձանց և դատապարտյալների հետ և ներգրավում է նրանց կառուցողական գործունեության մեջ՝ թույլ տալով անձնակազմին կանխատեսել և կանխել խնդիրները նախքան դրանց առաջացումը:

Քրեակատարողական հիմնարկներում առավել բարենպաստ մթնոլորտ ստեղծելու համար մշակվել է քրեակատարողական հիմնարկների կառավարման նոր մոդել: Այս մոդելը, որը հայտնի է որպես «Դինամիկ անվտանգություն»[[29]](#footnote-29), նպատակ ունի բարելավել քրեակատարողական հիմնարկներում աշխատանքային և կենցաղային միջավայրը դատապարտյալների, անձնակազմի և այցելուների համար: Այս մոդելը պահանջում է քրեակատարողական հիմնարկի անձնակազմից բաց լինել փոփոխությունների համար՝ դրական սոցիալական փոխազդեցության և մարդկային հարաբերությունների ամրապնդման միջոցով: Դինամիկ անվտանգության կիրառումը ֆիզիկական և ընթացակարգային անվտանգության համախմբումն է: Քրեակատարողական հիմնարկի անձնակազմը, որն անմիջականորեն աշխատում է կալանավորված անձանց կամ դատապարտյալների հետ, պետք է լավ պատկերացում կազմի կալանավորված անձանց կամ դատապարտյալների քրեածին վարքագծի համապատասխան սոցիալական գործոնների մասին՝ որպես դատապարտյալի կամ կալանավորված անձի և քրեակատարողական հիմնարկի անձնակազմի միջև հարաբերությունների զարգացման նախապայման: Այս դրական միջավայրում վերականգնողական ծրագրերը կալանավորված անձանց և դատապարտյալների կողմից կընդունվեն դրականորեն։ Օգտագործված անվտանգության դինամիկ միջոցներն ավելի շատ հիմնված են քրեակատարողական հիմնարկի միջավայրում համայնքի և քրեակատարողական հիմնարկի աշխատակիցների դերի վրա։ Լավ հարաբերությունների ապահովումը և միջոցների կիրառումը կարող է նվազեցնել կալանավորված անձանց և դատապարտյալների փախուստի վտանգը:

Կան մի քանի հիմնական բաղադրիչներ, որոնք նպաստում են քրեակատարողական հիմնարկներում դինամիկ անվտանգությանը.

**Կառուցողական պայմաններ**. կառուցողական պայմանները կարևոր են քրեակատարողական ծառայությունում, քանի որ թույլ են տալիս կալանավորված անձանց և դատապարտյալներին պահպանել այն պայմանները, որոնք նրանք կունենան քրեակատարողական հիմնարկից դուրս գալուց, և դա օգնում է կանխել անվտանգությունը, քանի որ կալանավորված անձանց և դատապարտյալին թույլ է տալիս ունենալ նույն ապահով միջավայրը, ուստի նրանք գիտեն, թե ինչ սպասեն, ու դա նվազեցնում է փախուստի կամ այլ ոչ ցանկալի վարքագծի վտանգը՝ ներառյալ տարբեր տեսակի բռնությունները կալանավորված անձանց և դատապարտյալների միջև և անձնակազմի նկատմամբ:

**Լավ հարաբերություններ կալանավորված անձանց և դատապարտյալների ու քրեակատարողական հիմնարկի անձնակազմի միջև.** որպեսզի անձնակազմի և կալանավորված անձանց կամ դատապարտյալների միջև լավ հարաբերություններ լինեն, պետք է հավասարակշռություն տիրի: Նպատակն անձնակազմի ունեցած լիազորությունների հավասարակշռումն է կալանավորված անձանց կամ դատապարտյալների ըմբռնման հետ, ինչպես նաև նրանց հանդեպ ունեցած կարեկցանքը և փոխադարձ հարգալից վերաբերմունքը: Սա հնարավորություն է տալիս վերականգնողական գործընթացն ավելի արագ իրականացնել: Քանի որ վերականգնումն ավելի արագ և արդյունավետ կլինի, դա կնվազեցնի կալանավորված անձանց կամ դատապարտյալների փախուստի ռիսկը, քանի որ լավ հարաբերությունները ոչ միայն թույլ կտան կալանավորված անձանց կամ դատապարտյալներին հարգել անձնակազմին, այլև կալանավորված անձինք կամ դատապարտյալները կլինեն ավելի լավ հոգեիճակում և, հետևաբար, փախուստի դիմելու ավելի քիչ ցանկություն կունենան: Այս լավ հարաբերությունները կպահպանվեն ազատազրկման ողջ ընթացքում՝ կալանավորված անձանց կամ դատապարտյալների ընդունման պահից մինչև նրանց ազատ արձակումը:

**Անվտանգ և ապահով միջավայրի կարևորություն.** կալանավորված անձանց կամ դատապարտյալներին անվտանգ միջավայրում պահելն երաշխավորում է, որ կյանքի ավելի լավ որակ ունենալով, նրանք իրենց ապահով զգան և չեն ունենա փախուստի կարիք, և, հետևաբար դա կանխում է փախուստը կամ այլ ոչ նախընտրելի կամ անօրինական վարքագիծը՝ ներառյալ տարբեր տեսակի բռնություններ կալանավորված անձանց կամ դատապարտյալների միջև, ինչպես նաև անձնակազմի նկատմամբ: Այս անվտանգ միջավայրն անհրաժեշտ է հիմնարկում գտնվելու ողջ ընթացքում: Անվտանգության հմտությունների հետագա զարգացումն անհրաժեշտ է՝ ներառելու առանձին հիմնարկներում արտակարգ իրավիճակներում գործելու պլանի մշակումը, կալանավորված անձանց կամ դատապարտյալների փոխադրման համապատասխան մեքենաների ձեռքբերումը, դինամիկ անվտանգության ուժեղացված կիրառումը, և քրեական ենթամշակույթի դեմ պայքարելու շարունակական գործառնական շեշտադրում:

**Վերահսկողության համակարգեր.** վերահսկողության համակարգերը պահպանում են կալանավորված անձանց կամ դատապարտյալների և նրանց կատարած գործողությունների արձանագրությունը: Ուստի այս համակարգը քրեակատարողական հիմնարկի աշխատակիցներին թույլ կտա հասկանալ, թե որ կալանավորված անձիք կամ դատապարտյալները որտեղ են գտնվում և արդյոք նրանք կարող են փորձել փախուստի դիմել, կամ դրսևորել անօրինական վարքագիծ՝ ներառյալ տարբեր տեսակի բռնությունները կալանավորված անձանց կամ դատապարտյալների միջև կամ անձնակազմի նկատմամբ: Այս համատեքստում քրեակատարողական հիմնարկները պետք է վերազինվեն հսկողության միջոցներով։ Հսկողության գործիքների արդիականացումն առաջին հերթին ենթադրում է քրեակատարողական հիմնարկները ժամանակակից տեսահսկման համակարգերով վերազինում, ինչը հնարավորություն կտա ստեղծել օպերատիվ կառավարման կենտրոն և առցանց իրականացվող հսկողության պայմաններում բացառել այնպիսի կոռուպցիոն երևույթներ, ինչպիսիք են՝ հավելյալ զբոսանքը, կրճատված կարանտինային ժամանակահատվածը, բաց խցերը, հանձնուքները չստուգելը և այլն։ Այս տեսանկյունից Հայաստանի Հանրապետության կառավարությունը վճռական է բացառելու քրեակատարողական համակարգում տարիներ շարունակ արմատացած կոռուպցիոն դրսևորումներն ու քրեական ենթամշակույթի գոյության համար «բարենպաստ պայմանները»: Այս գործողությունը բխում է Հայաստանի Հանրապետության Ազգային Ժողովի 2021 թվականի օգոստոսի 26-ի N ԱԺՈ-002-Ն որոշմամբ հաստատված Հայաստանի Հանրապետության կառավարության ծրագրի «Իրավունք և արդարադատություն» 5-րդ բաժնի «Քրեակատարողական և պրոբացիայի ոլորտի բարեփոխումներ» 5.6 գլխից։

Տեխնիկական միջոցներով վերազինման ոլորտում մեծ կարևորություն ունի նաև քրեակատարողական հիմնարկներում արտակարգ իրավիճակներում գործելու պլանի մշակումը, քրեակատարողական հիմնարկին սպառնացող բնածին և տեխնածին վտանգների հիման վրա քաղաքացիական պաշտպանության պլանի մշակումն ու հաստատումը, արտակարգ իրավիճակներում քրեակատարողական հիմնարկների դիմակայունության մակարդակի բարձրացումը

Ուստի պետք է ձեռնարկել այնպիսի քայլեր, որոնք վերջ կդնեն քրեակատարողական հիմնարկներում ոչ ֆորմալ աստիճանակարգային հարաբերությունների կիրառմանը՝ քրեակատարողական հիմնարկներում կարգուկանոն պահպանելու նպատակով։ Համապատասխանաբար, առաջարկվում է Քրեակատարողական ծառայությունում ստեղծել օպերատիվ կառավարման կենտրոն, որի տեխնիկական և ծրագրային լուծումները հնարավորություն կտան պահպանել և վերլուծել քրեակատարողական հիմնարկներից ստացված տեղեկատվությունը, ինչպես նաև իրականացնել առցանց հսկողություն քրեակատարողական հիմնարկների հնարավոր կոռուպցիոն ռիսկերով պայմանավորված գործունեության ոլորտների և տարածքների նկատմամբ:

Համաձայն ՄԱԿ-ի Նելսոն Մանդելայի կանոնների 83-րդ կանոնի (2015 թվականի)՝ պետք է լինի քրեակատարողական ծառայության և քրեակատարողական հիմնարկների տեսչական ստուգումների կրկնակի համակարգ՝ ներառյալ անկախ մարմինների կողմից ստուգումները և ներքին կամ վարչական ստուգումները, որոնք անցկացվում են քրեակատարողական հիմնարկի կենտրոնական վարչակազմի կողմից: Ստուգումների նպատակը պետք է լինի քրեակատարողական հիմնարկների կառավարումը գործող օրենքներին, կարգավորումերին, քաղաքականությանը և ընթացակարգերին համապատասխան՝ քրեակատարողական և վերականգնողական ծառայությունների նպատակներն իրականացնելու նպատակով, և դատապարտյալների իրավունքների պաշտպանությունը։

**Քրեակատարողական հիմնարկի անձնակազմի դերը.** Քրեակատարողական հիմնարկի անձնակազմի ամենօրյա գործունեությունը բաղկացած է կանոնավոր կերպով կալանավորված անձանց կամ դատապարտյալներին ՝ անվտանգությունն ու ներկայությունը ստուգելուց, որից հետո կալանավորված անձանց կամ դատապարտյալներին թույլ տալ դուրս գալ իրենց խցերից: Սա երաշխավորում է կալանավորված անձանց կամ դատապարտյալների անվտանգությունն ու փախուստի բացառումը: բացառելով : Քրեակատարողական հիմնարկի անձնակազմը պետք է զարգացնի և պահպանի մասնագիտական հարաբերությունները կալանավորված անձանց կամ դատապարտյալների հետ: Քրեակատարողական համակարգի հաջողության շատ ցուցանիշներ արտահայտված են քրեակատարողական հիմնարկի անձնակազմի ջանքերում՝ կալանավորված անձանց կամ դատապարտյալների հետ կառուցողական աշխատելու և իրենց դատողությունն ու հայեցողությունը դրանում գործադրելու գործում: Այս լույսի ներքո միջանձնային հմտությունները կարևոր տարր են դինամիկ անվտանգության արդյունավետ կիրառման համար: Հրամայական է, որ կալանավորված անձանց կամ դատապարտյալների հետ աշխատող անձնակազմն ունենա միջանձնային հմտությունների բարձր մակարդակ, նրանց աշխատանքը կարող է լինել պահանջկոտ, ինտենսիվ և միևնույն ժամանակ հատուցվող: Անձնակազմը պետք է կարողանա մշտապես պահպանել արհեստավարժությունն ու արդարությունը: Եթե անձնակազմը վստահ և հաստատակամ լինի իր մոտեցման մեջ, կնկատի, որ կոնֆլիկտը սահմանափակ է, և իրենք ի վիճակի են դիմակայել անկայուն իրավիճակներին, երբ դրանք առաջանան: Բանավոր և ոչ բանավոր հաղորդակցությունը երկկողմ գործընթաց է: Քրեակատարողական հիմնարկի անձնակազմի պահվածքը կարող է ազդել անհատների և խմբերի ակնկալիքների վրա ինչպես դրական, այնպես էլ բացասական կերպով։ Ոչ բանավոր հաղորդակցության տարբեր ձևեր կարող են բացասական ազդեցություն ունենալ, օրինակ՝ ձեռքերը չափազանցված շարժելը կամ ինչ-որ մեկի անձնական տարածք ներխուժելը: Թեև անձնակազմը միշտ չէ, որ կարող է հաղթահարել խոչընդոտները, բայց նրանք կարող են նվազագույնի հասցնել դրանց ազդեցությունը: Վարքագիծը կարող է կանխել քրեակատարողական հիմնարկի ներսում կոնֆլիկտը, օրինակ՝ անձնակազմի մոտեցման ունակությունները, վստահություն սերմանելը, կարգուկանոնի և ապահովության/անվտանգության զգացում ստեղծելը: Անձնակազմին պետք է ծանոթացնել կոնֆլիկտների դեմ պայքարի մեթոդներին, օրինակ՝ հավասարակշռված վարքագիծ դրսևորելը և իրավիճակը վերահսկելը:

Այս նպատակներին հասնելու համար անհրաժեշտ է ստեղծել և զարգացնել մի շարք համակարգեր և գործընթացներ: Դրանցից մի քանիսը կապված են այս փաստաթղթի տարբեր վերնագրերում ընդգրկված թեմաների հետ:

Միջազգային չափանիշների և լավագույն փորձի վրա հիմնվելով՝ նախատեսվում են հետևյալ առաջնահերթությունները և գործողությունները.․

1) Բարձրացնել նյութատեխնիկական անվտանգության մակարդակը՝ ներառյալ սոցիալական անվտանգության համապատասխան մակարդակի ապահովում (ֆինանսական երաշխիքներ) և քրեակատարողական համակարգի աշխատողների պաշտպանություն, ինչպես նաև ժամանակակից տեխնոլոգիաների և տեխնիկական միջոցների ներդրում՝ անվտանգությունը բարձրացնելու և արգելված իրերի ներթափանցումը կանխելու համար։ Թմրամիջոցների կամ այլ նյութերի հայտնաբերման սարքի անհրաժեշտությունը՝ ծանրոցների և այցելուների զննման համար, ամենակարևորն է:

2) Մշակել և ներդնել Կառավարման տեղեկատվական համակարգ (այսուհետ՝ ԿՏՀ)՝ վերահսկելու քրեակատարողական հիմնարկների գործունեությունը և ապահովել նոր օրենսդրության իրականացումը։

3) Մշակել և ներդնել կալանավորված անձանց և դատապարտյալների հաշվառման համակարգ, որը ստանդարտացված ձևով գրանցում է անձնական, իրավական, վարքագծային և բժշկական տեղեկատվությունը՝ «անհրաժեշտության սկզբունքով» հասանելիությամբ։

4) Մշակել և ներդնել քրեակատարողական հիմնարկի համար ռիսկերի գնահատման գործիք՝ Պրոբացիայի ծառայության կողմից օգտագործվող գործիքին և պատժի անհատական պլանավորմանը համահունչ՝ հիմնված դատապարտյալների վերաբերմունքի անհատականացման սկզբունքի և գործերի կառավարման մեթոդոլոգիայի վրա:

Սա պահանջում է կալանավորված անձանց և դատապարտյալների գրանցման արդյունավետ համակարգ և նրանց, նրանց քրեածին կարիքների, ռիսկի մակարդակների և կարիքների վերաբերյալ ստատիկ և դինամիկ տվյալների գրանցում:

5) Մշակել անվտանգության դասակարգման համակարգ[[30]](#footnote-30)․ (ռիսկերի գնահատման գործիքն այս առումով լավ կառավարման գործիք կլինի)։

6) Մշակել բազմամասնագիտական աշխատանք գնահատումների համար (անվտանգություն, կարիքներ, ռիսկի մակարդակ և այլն)՝ ներգրավելով տարբեր մասնագետներ (անվտանգություն, սոցիալական աշխատողներ, հոգեբաններ, մանկավարժներ և այլն)։

7) Որպես կառավարման գործիք՝ բարելավել վիճակագրական տվյալների հավաքագրումը, կառավարումը և վերլուծությունը՝ ռիսկերը վերլուծելու, կանխատեսումներ և նախագծումներ անելու, պլանավորումն ու իրականացումը բարելավելու համար։

* + Գործերի կառավարմանն օգնելու համար քրեակատարողական հիմնարկում (e-penitentiary) էլեկտրոնային կառավարման գործիքների արդիականացում։

8) Հայաստանի Հանրապետության արդարադատության նախարարության, Պրոբացիայի և Քրեակատարողական ծառայությունների, տարբեր քրեակատարողական հիմնարկների և քրեակատարողական հիմնարկի անձնակազմի միջև շփումը երբեմն ոչ պաշտոնական է: Սա խնդիրներ է ստեղծում բոլոր մակարդակներում, և որ ավելի կարևոր է՝ այն առաջացնում է փոփոխությունների դեմ դիմադրություն: Հորիզոնական և ուղղահայաց հաղորդակցությունը պետք է ավելի ֆորմալ բնույթ ունենա:

9) Մշակել հասարակության հետ կապերի ռազմավարություն Քրեակատարողական և Պրոբացիայի ծառայության համար՝ խորհրդարանի անդամների և հանրության շրջանում ներդրումների համար աջակցություն ստանալու նպատակով։

10) Խախտումները բացահայտելու և ժամանակին ու համարժեք արձագանքներ ստանալու համար ներքին ստուգման մեխանիզմի մշակում:

11) Անձնակազմը պետք է դրական վերաբերմունք ունենան կալանավորված անձանց կամ դատապարտյալների հետ աշխատելիս նրանց հանդեպ: Դրական հարաբերություններին կնպաստի նոր կամ վերանորոգված քրեակատարողական հիմնարկների շահագործումը․ դրանք կբերեն կալանավորված անձանց կամ դատապարտյալների նկատմամբ քրեակատարողական հիմնարկի անձնակազմի ավելի մեծ պատկերացում և գերակայություն, հետևաբար նաև բովանդակալից զրույցներ ունենալու հնարավորություն: Անձնակազմը պետք է իմանա և հասկանա, որ կալանավորված անձինք կամ դատապարտյալներն արդար վերաբերմունքի իրավունք ունեցող մարդիկ են:

### Կոռուպցիայի և քրեական ենթամշակույթի հաղթահարումը

Քրեակատարողական հիմնարկներում կոռուպցիայի դեմ պայքարի ցանկացած միջոց պետք է ինտեգրվի Քրեակատարողական ծառայության պատշաճ կառավարման պրակտիկայում, որը մշակվել է քրեակատարողական հիմնարկներում անվտանգ, ապահով և մարդասիրական կառավարում ապահովելու համար: Այսպիսով, քրեակատարողական հիմնարկներում պատշաճ կառավարման և կոռուպցիայի կանխարգելման միջև անքակտելի կապն անհրաժեշտ է ընդունել նախքան քրեակատարողական հիմնարկներում կոռուպցիայի դեմ պայքարի կոնկրետ միջոցներ ձեռնարկելը: Հետևյալ կետերի պահպանումն ուղղակիորեն ազդեցություն կունենա քրեակատարողական համակարգի կոռուպցիոն երևույթների նկատմամբ խոցելիության նվազեցման վրա.

1. Կալանավորված անձանց կամ դատապարտյալների ռիսկերի և կարիքների գնահատում՝ անհատականացված հիմքով,
2. Գնահատման արդյունքների համաձայն՝ կալանավորված անձանց կամ դատապարտյալների դասակարգում և այդ խմբերի բաժանումն ըստ անվտանգային գոտիների,
3. Քրեակատարողական հիմնարկներում պահվող անձանց այլ անձանց իրական կարիքներին համապատասխան բազմաթիվ վերականգնողական ծրագրերի առկայություն,
4. Քրեակատարողական հիմնարկների համապատասխան անձնակազմի ապահովում՝ պաշտոնական լիազորություններին և կարողություններին համապատասխան գործունեություն,
5. Կալանավորված անձանց կամ դատապարտյալների իրավունքների պաշտպանության համար Նելսոն Մանդելայի կանոնների տարբեր երաշխիքների կիրառում:

Այս ուղղության ռազմավարական նպատակներն ուղղված են կոռուպցիայի բացառմանը և համակարգում քրեական ենթամշակույթի հաղթահարմանը։ Ի թիվս սույն ռազմավարությամբ ներկայացված միջոցառումների՝ կոռուպցիոն բնույթի դրսևորումները բացահայտելու նպատակով նախատեսվում է իրականացնել ընդհանուր աուդիտ: Աուդիտը հնարավորություն կտա բացահայտելու բոլոր խախտումներն ու չարաշահումները և պատասխանատվության ենթարկել չարաշահում կամ խախտում թույլ տված անձանց։ Այս համատեքստում քրեակատարողական հիմնարկները պետք է վերազինվեն հսկողության միջոցներով։ Հսկողության գործիքների արդիականացումն առաջին հերթին ենթադրում է քրեակատարողական հիմնարկները ժամանակակից տեսահսկման համակարգերով վերազինում, ինչը հնարավորություն կտա ստեղծել օպերատիվ կառավարման կենտրոն և առցանց իրականացվող հսկողության պայմաններում բացառել այնպիսի կոռուպցիոն երևույթներ, ինչպիսիք են՝ հավելյալ զբոսանքը, կարանտինային բաժանմունքում գտնվելու կրճատված ժամանակահատվածը, հանձնուքները և ծանրոցները չստուգելը և այլն։

Չնայած երեք անկախ վերահսկող կազմակերպությունների առկայության, որոնց կողմից իրականացվում է մշտադիտարկում, Քրեակատարողական ծառայությունում բացակայում է ներքին աուդիտի կամ որակի վերահսկման կառույց: Չնայած, որ Քրեակատարողական ծառայության կենտրոնական մարմնի աշխատակիցները կապի մեջ են քրեակատարողական հիմնարկների պետերի հետ և իրականացնում են արտահերթ այցելություններ, դեռևս անհրաժեշտ է համակարգված գործընթացի առկայություն՝ ստուգելու համար, որ քրեակատարողական հիմնարկներում հիմնական գործառույթներն արդյունավետ են իրականացվում։ Աուդիտի ընդհանուր մեթոդաբանությունները ներառում են կենսական գործառույթների սահմանումը, աուդիտի հաճախականության ժամանակացույցը և կիրառվող դիտարկումների, փաստաթղթերի վերանայման և հարցազրույցների ընտրանքի նվազագույն չափ: Աուդիտի արդյունքներն ամփոփող գրավոր հաշվետվությունները, թերությունների շտկումն ապահովելու նպատակով իրականացվող վերահսկողությունը և կառավարման հաշվետվության համակարգն աուդիտի համակարգերի հիմնական բաղադրիչներն են:

Ըստ այդմ, հարկ է նշել, որ ներկայումս, թեև հատուկ նշանակության բաժինը պատասխանատու է տասը հաստատություններում անկարգություններին արձագանքելու համար, հեռավորությունը բացասաբար կազդի արձագանքման ժամանակի վրա: Հետևաբար, քրեակատարողական յուրաքանչյուր հիմնարկ պետք է մշակի արտակարգ իրավիճակներում գործելու պլաններ, որոնք նախանշում են, թե ինչպես քրեակատարողական յուրաքանչյուր հիմնարկ պետք է արձագանքի կալանավորված անձանց կամ դատապարտյալների անկարգությունների դեպքում: Սա պետք է ներառի համաձայնագրեր իրավապահ մարմինների տարածքային ստորաբաժանումների և այլ կազմակերպությունների հետ՝ արձագանքելուն աջակցելու համար: Պետք է մշակվեն դերերի և պարտականությունների համար արձանագրություններ՝ ապահովելու համար վերահսկվող և կազմակերպված արձագանք և ներառեն գործնական գործողություններ, ինչպիսիք են ուսումնական վարժանքներն ու իմիտացիոն վարժանքները՝ պլանավորված հաճախականությամբ:

Քրեակատարողական հիմնարկները ժամանակակից ինժեներատեխնիկական միջոցներով (մետաղորսիչ սարքեր, սքաներներ և այլն) վերազինումը հնարավորություն կընձեռի նաև բացառել արգելված իրերի ներթափանցման ոլորտում առկա կոռուպցիոն դրսևորումները: Հատկանշական է, որ կոռուպցիոն միջավայրի ձևավորման և արմատավորման համար բարենպաստ պայմաններ է ստեղծում նաև քրեակատարողական հիմնարկներում առկա քրեական ենթամշակույթը: Հարկ է նշել, որ քրեակատարողական հիմնարկներում գոյություն ունեցող քրեական ենթամշակույթին անդրադարձ է կատարվել միջազգային հանրաճանաչ կառույցների կողմից: Այսպես, ԽԿԿ պատվիրակությունը 2015 թվականի այցի ժամանակ կրկին նկատել է, որ այցելած քրեակատարողական հիմնարկներում առկա էր ղեկավարության և անձնակազմի կողմից քրեակատարողական հիմնարկում ոչ ֆորմալ աստիճանակարգված հարաբերությունների վերին մակարդակում գտնվող՝ ընտրված թվով կալանավորված անձանց կամ դատապարտյալների (այսպես կոչված՝ «զոն նայողներին») լիազորություններ մասամբ պատվիրակելու և քրեակատարողական հիմնարկում պահվող անձանց նկատմամբ վերահսկողություն իրականացնելու (նրանց շարքերում կարգուկանոն պահպանելու) համար նրանց օգտագործելու ընդհանուր միտում։ Իրենց լիազորությունն իրականացնելու համար «զոն նայողներին» ակնհայտորեն տրվել էին որոշ արտոնություններ, ինչպես օրինակ՝ հիմնարկում համեմատաբար ազատ տեղաշարժվելու և ցանկացած բանտախուց մուտք գործելու հնարավորություն: Քրեական ենթամշակույթին անդրադարձ է կատարել նաև ԽԿԿ-ն Հայաստանի Հանրապետության վերաբերյալ 2017 թվականի չորրորդ պարբերական զեկույցի շրջանակներում: ԽԿԿ-ն գտել է, որ կալանավորված անձանց կամ դատապարտյալների միջև բռնության դեպքերի բարձր ցուցանիշը կարող է լինել քրեական ենթամշակույթի և ոչ ֆորմալ հիերարխիայի արդյունքը: Ուստի, պետք է ձեռնարկել այնպիսի քայլեր, որոնցով վերջ կդրվի քրեակատարողական հիմնարկներում կարգուկանոն պահպանելու նպատակով քրեակատարողական հիմնարկի ոչ ֆորմալ աստիճանակարգված հարաբերություններից օգտվելուն։ Ոչ մի կալանավորված անձ կամ դատապարտյալ չպետք է ունենա այլ կալանավորված անձի կամ դատապարտյալի նկատմամբ վերահսկողություն կամ ղեկավարում իրականացնելու հնարավորություն: Հայաստանի Հանրապետության կառավարությունը վճռական է բացառելու համակարգում տարիներ շարունակ արմատացած կոռուպցիոն դրսևորումներն ու քրեական ենթամշակույթի գոյության համար «բարենպաստ պայմանները»: Քրեակատարողական հիմնարկներում չպետք է լինեն կալանավորված անձինք կամ դատապարտյալներ, որոնք կունենան արտոնյալ պայմաններ:

Շատ հետազոտություններ չեն արվել և հրապարակվել կոռուպցիոն դրսևորումների և քրեական ենթամշակույթների միջև կապի վերաբերյալ։ Այնուամենայնիվ, դրանցից մի քանիսը, ինչպես օրինակ մոլդովական[[31]](#footnote-31) կամ վրացական[[32]](#footnote-32) հետազոտությունները ցույց են տալիս քրեական ենթամշակույթի և բռնության կամ կոռուպցիոն ռիսկերի ազդեցությունն ու փոխկապակցվածությունը: Այդ հետազոտությունները կօգնեն Հայաստանի Հանրապետության կառավարությանը գոնե քննարկել քրեական ենթամշակույթի դիմագրավելուն ուղղված տարբեր տեսլականներ և դիրքորոշումներ՝ սկսած տեխնիկականից մինչև բովանդակային լուծումներ։

### Աշխատակազմի և կառավարման հետ կապված խնդիրներ

Անձնակազմը ցանկացած համակարգի հիմնաքարն է, և դրա արդյունավետությունը մեծապես կախված է անձնակազմի բարոյական որակներից և որակավորումից։ Այսպիսով, չափազանց կարևոր է վարել մարդկային ռեսուրսների կառավարման արդյունավետ քաղաքականություն, որը ներառում է այնպիսի հարցեր, ինչպիսիք են անձնակազմի հավաքագրումը և վերապատրաստումը, վարձատրությունը, սոցիալական երաշխիքները՝ կապված կարգավիճակի և խթանների, աշխատանքային պայմանների հետ: Քրեակատարողական համակարգը պետք է ապահովի, որ անձնակազմի և կալանավորված անձանց կամ դատապարտյալների միջև արդյունավետ հարաբերությունների ձևավորումն իրականության վերածվի անձնակազմի ընտրության և վերապատրաստման միջոցով: Դինամիկ անվտանգությունն ամենաարդյունավետն է այնտեղ, որտեղ կա պրոֆեսիոնալ և լավ պատրաստված անձնակազմ: Աշխատակազմը պետք է հատուկ հավաքագրվի և վերապատրաստում անցնի կալանավորված անձանց կամ դատապարտյալների հետ աշխատելու համար: Այն դեպքում, երբ անձնակազմը պատշաճ պատրաստված չէ կալանավորված անձանց կամ դատապարտյալների հետ հարաբերություններ հաստատելու և պահպանելու համար, ավելի հավանական է, որ նրանք խոցելի կլինեն կալանավորված անձանց կամ դատապարտյալների պայմանավորվածությունների և նրանց կողմից մանիպուլյացիաների նկատմամբ: Արդյունավետ քրեակատարողական անձնակազմը պետք է կարողանա զարգացնել, կառավարել և պահպանել բարդ և փոփոխական հարաբերություններ կալանավորված անձանց և դատապարտյալների հետ: Շատ դեպքերում, երբ քրեակատարողական հիմնարկի անձնակազմի աշխատանքը գերազանց է կատարվում, անձնակազմը հաջողությամբ կիրառում է նուրբ և բարդ հմտություններ և դատողություններ կալանավորված անձանց և դատապարտյալների հետ իրենց փոխհարաբերություններում: Երբ անձնակազմը լավ կրթված և վերապատրաստված է, քրեակատարողական հիմնարկում աշխատող տարբեր մասնագիտական խմբերի միջև պատասխանատվությունները կարող են փոխվել (օրինակ՝ քրեակատարողական հիմնարկի աշխատակցի և սոցիալական աշխատողի միջև): Այս փոփոխությունը բոլոր մասնագիտական խմբերին ընձեռնում է նոր հնարավորություններ և կարողությունների հետագա զարգացման լավ միջոց է:

Քրեակատարողական ծառայությունն ունի մոտ երկու հազար անձնակազմ՝ մոտ երկու հազար չորս հարյուր կալանավորված անձանց կամ դատապարտյալներին վերահսկելու համար։ Տասը հաստատություններից վեցն ավելի շատ աշխատակազմ ունեն, քան դատապարտյալներ, և ավելի քան 200 աշխատակիցներ նշանակված են կենտրոնական մարմնում: Այս ուրվագիծն ավելի ուռճացված է, եթե հաշվի առնենք, որ սննդի ծառայությունները, բժշկական ծառայությունները և վերապատրաստման գործառույթներն իրականացվում են արտաքին ռեսուրսների և այլ կազմակերպությունների կողմից ու ներառված չեն քրեակատարողական հիմնարկների կադրային պլանում: Ի տարբերություն դրա՝ «Արմավիր» քրեակատարողական հիմնարկը՝ ամենամեծ քրեակատարողական հիմնարկը, ունի ամենաքիչ անձնակազմը՝ համեմատած հիմնարկում պահվող դատապարտյալների թվի հետ։ Վերահսկողության իրավասությունների շրջանակն անհամապատասխան է, ինչի մասին վկայում է «Վարդաշեն» քրեակատարողական հիմնարկը, որտեղ մեծ թվով աշխատակազմը ղեկավարում է ընդամենը 130-140 անձ պահող հիմնարկը:

Հայաստանի Հանրապետության արդարադատության նախարարությունն ակնկալում է հարաբերակցությունը 1:1-ից դարձնել 1:3 (մեկ աշխատակիցը գործ կունենա երեք կալանավորված անձի կամ դատապարտյալի հետ): Այս համատեքստում ակնկալվում է, որ այս հարաբերակցությունը կհասնի հատկապես արտաքին և ներքին անվտանգության ստորաբաժանումներում անձնակազմի վերանայման միջոցով: Նախատեսվում է վերակազմավորել անվտանգության ստորաբաժանումը (որոնք հիմնականում պատասխանատու են կալանավորված անձանց կամ դատապարտյալներին դատարաններ կամ քաղաքացիական հիվանդանոցներ և այլ վայրեր ուղեկցելու համար)՝ այդ պաշտոնները տրամադրելով պահպանության ստորաբաժանմանը, ինչը կապահովի ավելի գործնական աշխատանք քրեակատարողական հիմնարկում և կալանավորված անձանց ու դատապարտյալների հետ։

Այս ուղղության ռազմավարական նպատակները միտված են քրեակատարողական ծառայության մասնագիտական համապատասխան ներուժ ունեցող կադրերի պատրաստմանը, ինչպես նաև Պրոբացիայի ծառայության կարգավիճակի վերանայմանը և ըստ այդմ՝ կադրերի ներգրավման մեխանիզմի և սոցիալական երաշխիքների համակարգի փոփոխությանը: Կարևորվում է նաև Քրեակատարողական և Պրոբացիայի ծառայությունների միջև համագործակցության փիլիսոփայության ձևավորումը։

***Կադրերի հավաքագրում և համալրում***

Քրեակատարողական ոլորտի հիմնախնդիրներից է քրեակատարողական ծառայողների, մասնավորապես՝ բարձր որակավորում ունեցող մասնագետների ընտրության և ուսուցման ոչ արդյունավետ մեխանիզմների առկայությունը, քրեակատարողական համակարգի աշխատողների սոցիալական ապահովության և պաշտպանության արդյունավետ երաշխիքների բացակայությունը: Հարկ է ուշադրություն դարձնել նաև քրեակատարողական համակարգի աշխատողների սոցիալական ապահովության հիմնախնդիրներին: Սոցիալական ապահովության անհրաժեշտ մակարդակի սահմանումը կնպաստի քրեակատարողական համակարգում ծառայությունն ավելի գրավիչ դարձնելուն՝ այդպիսով երաշխավորելով ինչպես թափուր հաստիքների համալրումը, այնպես էլ որակյալ կադրերի ներգրավումը: Այս պայմաններում հարկ է գնահատել քրեակատարողական ծառայողների սոցիալական, այդ թվում՝ բնակարանային ապահովման կարիքները, մշակել քրեակատարողական ծառայողների սոցիալական ապահովության արդյունավետ համակարգ, վերանայել աշխատավարձային քաղաքականությունը: Կարևոր է իրականացնել կադրերի ընտրության և տեղաբաշխման, ինչպես նաև կադրերի առաջխաղացման մեխանիզմների ամբողջական գնահատում, վերանայել կադրերի ընտրության, ինչպես նաև առաջխաղացման մեխանիզմները: Սույն ոլորտի կարգավորմանն ուղղված առաջարկություններով են հանդես եկել նաև Հայաստանի Հանրապետության մարդու իրավունքների պաշտպանը, Հասարակական դիտորդների խումբը, ոլորտային հասարակական կազմակերպությունները, որոնք ևս փաստել են, որ սոցիալական երաշխիքներն այս ոլորտում շատ կարևոր են: Արձանագրվել է, որ անհրաժեշտ է էականորեն բարձրացնել քրեակատարողական հիմնարկների աշխատակիցների աշխատավարձերը և ներգրավել որակյալ կադրեր, ավելացնել աշխատակիցների սոցիալական երաշխիքները, քրեակատարողական հիմնարկներում ավելացնել անվտանգության աշխատակիցների թիվը, նրանց համար ստեղծել ծառայողական բարեկարգ պայմաններ, իսկ առկա պայմանները՝ բարելավել (հանգստի սենյակ, ճաշասենյակ, աշխատասենյակ), իրականացնել կադրային փոփոխություններ, մասնավորապես՝ քրեակատարողական հիմնարկների աշխատողներին որոշակի պարբերականությամբ տեղափոխել մի քրեակատարողական հիմնարկից մյուսը: Բացի այդ, պետք է պատշաճ ջանքեր գործադրել և ռեսուրսներ ներդնել վարչակազմի համալրվածության և հաստիքների բավարար քանակի, աշխատակիցների սոցիալական երաշխիքների ու աշխատանքային պատշաճ պայմանների ապահովման ու վերջիններիս մասնագիտական վերապատրաստումների կազմակերպման ուղղությամբ:

«Պրոբացիայի մասին» օրենքի 52-րդ հոդվածի 2-րդ մասի համաձայն՝ պրոբացիայի ծառայողները քաղաքացիական ծառայողներ են: Այսինքն՝ պրոբացիայի ծառայողների վրա տարածվում են «Քաղաքացիական ծառայության մասին» օրենքի դրույթները: Այդ օրենքով են սահմանվում Պրոբացիայի ծառայությունում թափուր հաստիքների համալրման, պրոբացիայի ծառայողների վերապատրաստման, խրախուսման, պատասխանատվության ենթարկելու հետ կապված հարաբերությունները, ինչը գործնականում խնդիրներ է առաջացնում ծառայությունում աշխատանքն ավելի գրավիչ դարձնելու, որակյալ մասնագիտական կազմ՝ իրավաբաններ, հոգեբաններ, սոցիալական աշխատողներ, կրիմինոլոգներ և Պրոբացիայի ծառայությունում աշխատանքներ տանելու համար այլ հարակից որակավորում ունեցող մասնագետներ ներգրավելու տեսանկյունից: Բարձրացված խնդիրն արձանագրել է նաև Հայաստանի Հանրապետության մարդու իրավունքների պաշտպանը[[33]](#footnote-33): Ավելին, լինելով նաև պատիժ կատարող մարմին՝ Պրոբացիայի ծառայությունը չունի այնպիսի կարգավիճակ և չի օգտվում այնպիսի սոցիալական երաշխիքներից ինչպես օրինակ Քրեակատարողական ծառայությունը: Սա ամենևին չի ենթադրում, որ Պրոբացիայի ծառայության ծառայողները պետք է ունենան զինծառայողներին հավասարեցված կարգավիճակ: Այդուհանդերձ, պետք է դիտարկել Պրոբացիայի ծառայության կարգավիճակի փոփոխման և պրոբացիայի ծառայողների սոցիալական երաշխիքների համակարգի վերանայման հնարավորությունը: Նման առաջարկ հնչել է նաև միջազգային փորձագետների կողմից, որոնք պրոբացիայի ոլորտում ունեն մեծ փորձառություն: Կարգավիճակի փոփոխությունը և սոցիալական երաշխիքների նոր համակարգի ներդնումը կստեղծի անհրաժեշտ նախադրյալներ նաև պրոբացիայի համակարգում կոռուպցիայից զերծ մշակույթի երաշխավորելու համար:

Ըստ այդմ, նախատեսվում է քայլեր ձեռնարկել վերը նշված խնդիրների լուծումներին հասնելու ուղղությամբ, ինչպիսիք են՝

* Վերանայել և սահմանել անձնակազմի ընտրության հստակ չափանիշներ,
* Նախագծել անձնակազմի հավաքագրման պլան՝ վերլուծել ինչն է խոչընդոտում անհրաժեշտ որակավորում ունեցող պրոֆեսիոնալ անձնակազմի հավաքագրմանը,
* Մշակել և ներդնել քրեակատարողական հիմնարկների և Պրոբացիայի ծառայության ամբողջ անձնակազմի աշխատատեղերի նկարագրությունները, ներառյալ աշխատավարձի սանդղակի համակարգ, աշխատաշուկայում առաջադրանքների, պարտականությունների և մրցունակություն հստակ բաշխում ստանալու նպատակով,
* Ավելացնել առավելությունները և երաշխիքները,
* Ապահովել նոր քրեակատարողական հիմնարկի անձնակազմի հավաքագրման, ընտրության և վերապատրաստման ժամանակին մեկնարկը,
* Բարելավել անձնակազմի աշխատանքային պայմանները, օրինակ՝ 24-ժամյա հերթափոխով աշխատող քրեակատարողական հիմնարկի անձնակազմին ապահովել սնունդով, պրոբացիայի շահառուների հետ պրոբացիայի ծառայողների աշխատանքի համար համապատասխան վայրերի ապահովում։

***Կրթություն և վերապատրաստում***

Բովանդակությանը զուգահեռ, փոխվել է նաև անձնակազմի վերապատրաստման ձևը: Վերապատրաստման դասընթացներն ավելի ու ավելի ինտերակտիվ են, և անձնակազմից ակնկալվում է ակտիվ մասնակցություն: Նման մոտեցումը պահանջում է Վերապատրաստողների տարբեր իրավասություններ։ Վերապատրաստողները պետք է այնպես վերապատրաստված լինեն բովանդակությունը մատուցելու գործում, որ ինքնախոհ քրեակատարողական հիմնարկի անձնակազմը հնարավորություն ունենա այն իրագործել: Քրեակատարողական հիմնարկի արդյունավետ անձնակազմը պետք է կարողանա զարգացնել, կառավարել և պահպանել բարդ և փոփոխական հարաբերություններ կալանավորված անձանց և դատապարտյալների հետ։ Շատ դեպքերում, երբ քրեակատարողական հիմնարկի անձնակազմի աշխատանքը գերազանց է կատարվում, անձնակազմը հաջողությամբ կիրառում է նուրբ և բարդ հմտություններ և դատողություններ կալանավորված անձանց և դատապարտյալների հետ իրենց փոխհարաբերություններում: Անձնակազմի հետ իրականացվող վերապատրաստումը պետք է նրանց հնարավորություն տա զարգացնել և կատարելագործել այդ հմտությունները և կիրառել իրենց դատողությունը համապատասխան ձևով: Ներկայումս, ՊՈԱԿ-ը պատասխանատու է քրեակատարողական հիմնարկների անձնակազմի վերապատրաստման գործառույթների համար և ներկայումս վերամշակում է ծառայողների համար ուսումնական ծրագիրը՝ համապատասխանեցնելու նոր քրեակատարողական օրենսգրքում նշված գործընթացներին: Հիմնական ուսումնական ծրագրի տևողությունը երկու շաբաթ է՝ մեկ շաբաթ տևողությամբ լսարանային ուսուցում և մեկ շաբաթ՝ գործնական ուսուցում։ Ուսուցումը կրկնվում է երեք տարին մեկ, ընդ որով ուսումնական ծրագրում ներառվում են նոր վերասոցիալականացման մոտեցումներ կամ իրավական կանոնակարգեր։

Ակնհայտ է, որ այս կարճ ժամանակահատվածը նաև անձնակազմի համար պատահականորեն ընտրված թեմաները չէին կարող ընդգրկել այն բոլոր համապատասխան և կոնկրետ խնդիրները, որոնց առօրյայում բախվում են քրեակատարողական հիմնարկի աշխատակիցները: Այս առումով նախատեսվում է ստեղծել կրթության նոր հայեցակարգ նոր ընտրված կադրերի համար մինչև 6 ամիս ժամկետով (այդ թվում՝ նշանակված հիմնարկներում պրակտիկ մասը), հետագայում առկա անձնակազմի համար անհրաժեշտ պարտադիր վերապատրաստումների վերանայմամբ։ Վերապատրաստմանը մասնակցող խմբերը կարելի է բաժանել հետևյալ կերպ՝

1. Ղեկավար կազմ
2. Ղեկավարության միջին օղակ
3. Անվտանգության անձնակազմ (պատասխանատու է ստատիկ և տեխնիկական անվտանգության համար)
4. Քրեակատարողական աշխատակիցներ (կալանավորված անձանց կամ դատապարտյալների հետ աշխատող հիմնական անձնակազմ)
5. Մասնագիտացված անձնակազմ (սոցիալական աշխատողներ, դասավանդողներ, հոգեբաններ և այլն)
6. Տեխնիկական անձնակազմ (տեխնիկական սպասարկման աշխատանքներ իրականացնող անձնակազմ):

Ակնկալվում է, որ ստորև նշված քայլերը կիրականացվեն քրեակատարողական հիմնարկների և Պրոբացիայի ծառայության անձնակազմի արդյունավետ վերապատրաստման և կրթական գործընթացի ապահովման ուղղությամբ՝

1. Քրեակատարողական հիմնարկների և պրոբացիայի ծառայողների մասնագիտական գիտելիքների, աշխատանքային կարողությունների նախնական ներդրում և շարունակական կատարելագործում (դասախոսություններ և ուսուցում աշխատավայրում)
2. Քրեակատարողական ծառայության վերապատրաստման ակադեմիայի ուսումնական ծրագրերի վերանայում, ուսումնական նյութի մշակում, դասընթացավարների վերապատրաստում և անձնակազմի շարունակական կրթության համակարգի մշակում ու ներդնում:
3. Քրեակատարողական հիմնարկների և Պրոբացիայի ծառայության սոցիալական աշխատողների պրոֆեսիոնալիզմի բարձրացում (արտաքին և աշխատանքային ուսուցում)
4. Նոր և գործող կադրերի վերապատրաստման նոր մոդելի փորձարկում և ներդնում
5. Պրոբացիայի ծառայողների մասնագիտական պատրաստվածության ապահովման մեխանիզմների ներդրում (այդ թվում՝ առանձին էլեկտրոնային հարթակի ստեղծում)
6. «Աբովյան» քրեակատարողական հիմնարկի անձնակազմի համար սեռով պայմանավորված առանձնահատկությունները հաշվի առնող ուսուցում՝ կին կալանավորված անձանց և դատապարտյալների սեռով պայմանավորված կարիքների վերաբերյալ (ըստ ՄԱԿ-ի Բանգկոկյան կանոնների)[[34]](#footnote-34)
7. Պրոբացիայի ծառայության անձնակազմի համար սեռով պայմանավորված առանձնահատկությունները հաշվի առնող ուսուցում՝ պրոբացիայի կին շահառուների սեռով պայմանավորված կարիքների վերաբերյալ (ըստ ՄԱԿ-ի Բանգկոկյան կանոնների)
8. Անչափահաս կալանավորված անձանց և դատապարտյալների հետ աշխատող քրեակատարողական հիմնարկի անձնակազմի մասնագիտացված վերապատրաստում Երեխաների իրավունքների մասին ՄԱԿ-ի կոնվենցիայի և երեխաների համար արդարադատության վերաբերյալ այլ միջազգային իրավական փաստաթղթերի վերաբերյալ
9. Պրոբացիայի այն ծառայողների մասնագիտացված վերապատրաստում, ովքեր աշխատում են պրոբացիայի անչափահաս շահառուների հետ, Երեխաների իրավունքների մասին ՄԱԿ-ի կոնվենցիայի և երեխաների համար արդարադատության վերաբերյալ այլ միջազգային իրավական փաստաթղթերի վերաբերյալ:

Քրեակատարողական հիմնարկների և Պրոբացիայի ծառայողների վերապատրաստման և կրթության ընթացքում ընդգրկված մոդուլներն ու թեմաները պետք է համապատասխանեն Եվրոպայի խորհրդի ուղեցույցներին՝ կապված բանտերի և պրոբացիայի ծառայողների հավաքագրման, ընտրության, կրթության, վերապատրաստման և մասնագիտական զարգացման հետ (2019 թվական)[[35]](#footnote-35)։

### Էլեկտրոնային կառավարման գործիքների ներդրում քրեակատարողական և պրոբացիայի համակարգում

Նորարարական տեխնոլոգիաների զարգացման միտումներին համահունչ և նպատակ ունենալով բարձրացնել Քրեակատարողական և Պրոբացիայի ծառայությունների արդյունավետությունը, նվազեցնել փաստաթղթաշրջանառությունը և ապահովել արդյունավետ, թափանցիկ և հաշվետու կառավարում, անհրաժեշտ է ներդնել «e-penitentiary» և «e-probation» էլեկտրոնային կառավարման համակարգերը: Էլեկտրոնային կառավարման համակարգերը հնարավորություն կտան թվայնացնել կալանավորված անձանց, դատապարտյալների և պրոբացիայի շահառուների հետ տարվող ցանկացած աշխատանքի արդյունքները։ «e-probation» համակարգը դեռևս սպասում է ծրագրային լուծումների, մինչդեռ «e-penitentiary» համակարգն արդեն մշակված է։ «e-penitentiary» համակարգն ամբողջությամբ ներառում է կալանավորված անձանց և դատապարտյալների առնչությամբ օրենսդրությամբ իրականացվող բոլոր գործառույթների, ինչպես նաև անհրաժեշտ փաստաթղթերի, պատժի կրումից պայմանական վաղաժամկետ ազատման, պատժի կրման անվտանգային գոտիների կամ պայմանների փոփոխման, տեսակցությունների, ուսման, աշխատանքի մասին, ինչպես նաև կարևորություն ներկայացնող այլ տեղեկություններ։

Ընդ որում՝ լուսանկարելու, մատնահետքեր վերցնելու, ինչպես նաև տեսանկարահանման ողջ գործընթացն իրականացվելու է թվայնացված եղանակով և արխիվացվելու է յուրաքանչյուր անձի անձնական թղթապանակում։ Ավտոմատացված համակարգի առավելություններից է նաև ցանկացած ձևաչափով հաշվետվություններ ստեղծելու և վերլուծական աշխատանք իրականացնելու հնարավորության առկայությունը։

«e-penitentiary» համակարգի ամբողջական գործարկման համար անհրաժեշտ է ստեղծել կորպորատիվ ցանց (անհրաժեշտ է քրեակատարողական ծառայության կենտրոնական մարմնի և 10 քրեակատարողական հիմնարկների միջև անցկացնել մալուխային կապ (DATA), քրեակատարողական հիմնարկները հագեցնել տեխնիկական անհրաժեշտ միջոցներով, ներառյալ՝ համակարգչային սարքեր (անհրաժեշտ է ձեռք բերել 65 հատ համակարգիչ 10 քրեակատարողական հիմնարկների և քրեակատարողական ծառայության կենտրոնական մարմնի 5 ստորաբաժանումների համար), անձը հաստատող փաստաթուղթ ընթերցող սարքեր (անհրաժեշտ կլինի ձեռք բերել 130 միավոր 10 քրեակատարողական հիմնարկների և քրեակատարողական ծառայության կենտրոնական մարմնի ստորաբաժանումների համար), մատնահետք ընթերցող սարքավորումներ (10 քրեակատարողական հիմնարկների համար անհրաժեշտ կլինի ձեռք բերել 14 սարք, որից 2-ը կլինեն պահեստային՝ անհրաժեշտության դեպքում խափանված սարքերի ժամանակավոր փոխարինման համար), շարժական տեսախցիկներ՝ թվային լուսանկարելու և տեսաձայնագրելու հնարավորությամբ (անհրաժեշտ կլինի ձեռք բերել 14 սարք 10 քրեակատարողական հիմնարկների համար, որոնցից 2-ը կլինեն պահեստային՝ անհրաժեշտության դեպքում խափանված սարքերի ժամանակավոր փոխարինման համար), սկանավորող սարքեր և տպիչներ (10 քրեակատարողական հիմնարկների համար անհրաժեշտ կլինի ձեռք բերել 14 սարք, որից 2-ը կլինեն պահեստային՝ անհրաժեշտության դեպքում խափանված սարքերի ժամանակավոր փոխարինման համար), տվյալների հավաքագրման կենտրոն (բաղկացած է երկու սերվերից, որից 1-ը կօգտագործվի տվյալների պահեստային հավաքագրումն ապահովելու (պահուստավորման) համար, ինչպես նաև համապատասխան ծավալի հիշողություն ապահովելու համար), անխափան սնուցման (UPS) սարքեր, սերվերային սենյակ և դրա կահավորման համար այլ տեխնիկական միջոցներ: Համանման լուծումներ են անհրաժեշտ նաև e-probation համակարգի համար։

### Քրեակատարողական և պրոբացիայի համակարգում էլեկտրոնային գործիքների բարելավում

Պատշաճ գործող ԿՏՀ-ը և կալանավորված անձանց ու դատապարտյալների տեղեկատվական ռեգիստրը յուրաքանչյուր քրեակատարողական համակարգի հիմնական պահանջներից է: ԿՏՀ-ի մշակումը պետք է հիմնված լինի քրեակատարողական համակարգում առկա տեղեկատվական կարիքների վրա։ Ինչ է անհրաժեշտ իմանալ և ինչու։ ԿՏՀ-ն կարող է գործել որպես օրենսդրության և կանոնակարգերի կատարման ցուցիչ։ Այն կարող է օգնել տարբեր քրեակատարողական հիմնարկների արտադրանքի գնահատմանը՝ կապված քրեակատարողական համակարգի նպատակների հետ: Այն կարող է օգնել չափել տարբեր քրեակատարողական հիմնարկների արձանագրած արդյունքները՝ քրեակատարողական համակարգի նպատակների համատեքստում:

Ավելին, այս համակարգում հավաքված հիմնական տեղեկատվությունը կարող է օգտագործվել քրեակատարողական հիմնարկի բոլոր ծառայությունների կողմից և այն կարող է կիսվել արտաքին գործընկերների հետ (պրոբացիա, ոստիկանություն, դատական համակարգ և այլն):

Նման համակարգի մշակումը բարդ է, բայց ոչ անհնարին: Սպասարկման համար անհրաժեշտ է պատրաստված անձնակազմ և համապատասխան բյուջե: Կարևոր է նաև չմտադրվել ստեղծել բարդ համակարգ, որը միաժամանակ ամբողջությամբ կներդրվի: Համակարգը պետք է մշակվի քայլ առ քայլ՝ համակարգից օգտվող անձնակազմի ջանքերի ներդրմամբ և փորձարկմամբ:

Ներկայիս e-penitentiary համակարգը կարող է ստանալ կալանավորված անձանց և դատապարտյալների անհատական տվյալները, սակայն այն չի կարող արագ բեռնել քրեակատարողական հիմնարկում առկա ավելի շատ տեղեկատվություն և վիճակագրություն: Օրինակ, ստանալ այնպիսի տեղեկություն, ինչպիսին են ընդհանուր իրավախախտումների կատեգորիաները, կրթությունը, կարգապահությունը, այցելությունները, տարիքը, դատապարտյալների անվտանգության մակարդակները: Տվյալների բազայի ֆունկցիոնալության ընդլայնման համար միջնորդություն կարող է ներկայացնել Հայաստանի Հանրապետության կառավարությունը։ Բացակայում են նաև ներքին վերահսկողության այլ մեխանիզմները, ներառյալ՝ ներքին աուդիտի համակարգը, ֆորմալացված գործընթացները՝ հետևելու կալանավորված անձանց և դատապարտյալների բողոքների քանակին և տեսակներին, անձնակազմից և դատապարտյալներից կամ կալանավորված անձանցից արժեքավոր արձագանքներ ստանալու ընթացակարգերն ու մեխանիզմները: Հայաստանի Հանրապետության արդարադատության նախարարությունը կշարունակի ջանքեր գործադրել e-penitentiary տվյալների շտեմարանի համակարգի ֆունկցիոնալության ընդլայնման համար։ Սա նաև կներառի կալանավորված անձանց և դատապարտյալների բողոքները գրանցելու, վերանայելու, հետևելու, և ընդհանուր բողոքները բացահայտելու գործառույթ: Ընդ որում՝ լուսանկարելու, մատնահետքեր վերցնելու, ինչպես նաև տեսանկարելու ողջ գործընթացն իրականացվելու է թվայնացված եղանակով՝ արխիվացվելով յուրաքանչյուր անձի անվանական թղթապանակում: Ավտոմատացված համալիրի առավելություններից է նաև ցանկացած ձևաչափով հաշվետվություններ ստանալու, վերլուծական աշխատանքներ իրականացնելու հնարավորության առկայությունը: Այս լույսի ներքո, հարկ է նշել, որ և՛ Քրեակատարողական, և՛ Պրոբացիայի ծառայություններում բացակայում են նշված ծառայություններ և իրավախախտների հարցումներ իրականացնելու համար անհրաժեշտ անձնակազմ։ Այս տեսակի արտահերթ և պլանավորված հարցումները հանդիսանում են կառավարման կարևոր տեղեկատվության աղբյուր, որը թույլ է տալիս ավելի լավ պատկերացում կազմել հիմնարկում տիրող մթնոլորտի, բարոյականության, անձնակազմի, կալանավորված անձանց և դատապարտյալների անվտանգության մասին ընկալումների, ապահովության, կոռուպցիայի, կիրառվող չափից դուրս ուժի, առաջնորդական իրավասությունների և այլ կարևոր հետադարձ կապի վերաբերյալ: Համալսարանները կամ այլ կազմակերպությունները կարող են աջակցել կառուցվածքային, կառավարվող և մասնագիտական ձևաչափին համապատասխան զեկույցների պատրաստմանը՝ ամփոփված հարցման արդյունքները և հետադարձ կապը ղեկավարության կողմից վերանայման համար։

## **ՌԱԶՄԱՎԱՐԱԿԱՆ ՆՊԱՏԱԿ VI**՝ ՊՐՈԲԱՑԻԱՅԻ ԾԱՌԱՅՈՒԹՅԱՆ ՀԵՏԱԳԱ ԶԱՐԳԱՑՈՒՄԸ ԵՎ ՆՈՐ ԱՅԼԸՆՏՐԱՆՔԱՅԻՆ ՊԱՏԻԺՆԵՐԻ ԵՎ ԽԱՓԱՆՄԱՆ ՄԻՋՈՑՆԵՐԻ ԿԻՐԱՌՈՒՄԸ

Համաձայն միջազգային ուղեցույցի (Տոկիոյի կանոններ, ԵԽ Պրոբացիայի կանոններ) պրոբացիայի ծառայությունն ունի պատասխանատվության չորս ոլորտ՝

1. Գործողություններ նախաքննական փուլում, հատկապես մինչդատական զեկույցների ներկայացում դատախազությանը և դատարաններին
2. Համայնքային ծառայություն՝
   1. Պայմանական վաղաժամկետ ազատում պրոբացիայի վերահսկողությամբ
   2. Հանրային աշխատանք
3. Գործողություններ ազատազրկման հետ կապված պատիժները կրելու ընթացքում
   1. Մասնակցություն ունենալ դատապարտյալների պատժի անհատական պլանավորման գործում,
   2. Մասնակցություն ունենալ դատապարտյալների՝ պայմանական վաղաժամկետ ազատման նախապատրաստման գործում ,
   3. պայմանական վաղաժամկետ ազատման միջնորդագրով դիմել դատարանին
   4. աջակցել դատապարտյալին՝ ազատ արձակելու հարցում
4. Վերահսկողություն (և աջակցություն) պայմանական վաղաժամկետ ազատված անձանց

Առաջիկա տարիներին ուշադրության անհրաժեշտ է կենտրոնացնել՝

1. տնային կալանքի և վարչական հսկողության տակ գտնվող մեղադրյալների նկատմամբ էլեկտրոնային մշտադիտարկման իրականացում (որպես քրեական արդարադատության նոր օրենսդրության նոր պահանջներ)
2. համայնքային ծառայությունների հետագա զարգացումն ու ընդլայնումը
3. քրեակատարողական հիմնարկում գործունեության օպտիմալացում
4. պայմանական վաղաժամկետ ազատման համակարգի կատարելագործում:

Պրոբացիայի հետ կապված տարբեր նպատակներ և դրանց լուծված ռազմավարական մոտեցումները ներկայացված են ամբողջ տեքստում: Տեքստի այս հատվածում ներկայացված են պրոբացիայի բարեփոխումների վերաբերյալ մի քանի այլ մոտեցումներ և ռազմավարական լուծումներ։

### Աշխատանքային ծանրաբեռնվածության և կառավարչական խնդիրների կրճատում

Համաձայն համապատասխան ուսումնասիրության[[36]](#footnote-36) մեջ նշված և վերլուծված հիմնավոր ենթադրությունների, ինչպես նաև հաշվի առնելով այն հանգամանքը, որ նորաստեղծ Պրոբացիայի ծառայության պատշաճ գոյությունն ու գործունեությունը մեծապես կախված են լինելու քրեական արդարադատության և քրեական օրենսդրության ոլորտում արագ տեմպերով տեղի ունեցող փոփոխություններից, պրոբացիայի շահառուների թիվը 2016-2017 թվականներին կհասնի 5200-ի (այդ թիվը կավելանա արդեն 2023 թվականին՝ հիմք ընդունելով քրեական և քրեական դատավարության օրենսգրքերի նոր կարգավորումները)[[37]](#footnote-37)։ Պետք է նշել, որ գնահատականները կատարվել են 2016-2017թթ․ համար, քանի որ ակնկալվում է, որ այս ժամանակահատվածում կյանքի կկոչվի լիարժեք Պրոբացիայի ծառայության ներդնումը (ինչն իրականություն է դարձել՝ Հայաստանում ստեղծվել է Պրոբացիայի պաշտոնական ծառայությունը՝ 2016): Ի լրումն դատական​​պրակտիկայի և պատժամիջոցների կիրառման հետ կապված պրակտիկայի վերլուծության, ուսումնասիրության գնահատականները հիմնված են Պրոբացիայի ծառայության հետագա արդյունավետ աշխատանքի համար անհրաժեշտ տեխնիկական ռեսուրսների և միջոցների քանակի վրա:

Աշխատանքի ծանրաբեռնվածության մասին․ արդյունավետ պրոբացիայի աշխատանքի համար, յուրաքանչյուր պրոբացիայի ծառայող հաճախորդների բազայի չափը չի կարող գերազանցել 50-ը։ Այս սահմանից բարձր Պրոբացիայի ծառայության աշխատանքի արդյունավետությունը կտրուկ նվազում է[[38]](#footnote-38)։ Պրոբացիայի եվրոպական կանոնների 29-րդ կանոնը ձևակերպում է. «*Պրոբացիայի անձնակազմի թիվը պետք է բավարար լինի աշխատանքն արդյունավետ կազմակերպելու համար*»: Այս լույսի ներքո կարևոր է վերանայել Պրոբացիայի ծառայության անձնակազմի ներկայիս թիվը՝ այդ թիվը հասցնելով առնվազն 200-ի, որից առնվազն 25 պետք է լինեն պրոֆեսիոնալ հոգեբաններ, ներառյալ Երևան քաղաքի և մարզային ստորաբաժանումները:

Աշխատակազմի նախատեսվող բաշխումն ըստ տարածքների և ստորաբաժանումների ներկայացված է ստորև բերված գծապատկերում՝

\* Ընդհանուր 200 հաստիքային միավորները ներկայացված են փակագծերում (1-ին՝ պետ/կառավարիչ +2-րդ՝ պրոբացիայի ծառայող կամ այլ աշխատակիցներ + 3-րդ՝ հոգեբան + 4-րդ՝ քարտուղար + 5-րդ՝ պետի տեղակալ)[[39]](#footnote-39).

### II. Տարածքների տրամադրում պրոբացիայի ծառայության գրասենյակների համար

Պրոբացիայի ծառայության վարչական շենքն ու տարածքային բաժիններն անհրաժեշտ է բարեկարգել։ Տարածքի փոքրության պատճառով կան մի շարք տարածքային բաժիններ, որոնք չունեն սրահներ/սենյակներ։ Մասնավորապես, Պրոբացիայի ծառայության վարչական շենքը վերանորոգման կարիք ունի, անհրաժեշտ է ապահովել արխիվների և էլեկտրոնային հսկողության միջոցների շահագործման և հաճախորդների/փորձաշրջան անցնող անձանց հետ անհատական աշխատանքի համար հատուկ կահավորված սենյակների առկայությունը։

Ծառայության պետի տեղակալ (1)

Ֆինանսական և հաշվապահության բաժին(1+3)

Աշխատակազմի ղեկավար (1)

Անձնակազմի կառավարման բաժին (1+2+1 թրեյներներ)

Քարտուղարություն (1+2)

Երևանի բաժին (1+25+2+1+2)

Կոտայքի բաժին(1+7+1+1)

Արմավիրի բաժին (1+6+1+1)

Սյունիքի բաժին(1+7+1+1)

Վայոց Ձորի բաժին (1+2+1+1)

Արարատի բաժին (1+7+1+1)

Գեղարքունիքի բաժին (1+9+1+1)

Շիրակի բաժին(1+9+1+1)

Լոռու բաժին(1+8+1+1)

Տավուշի բաժին(1+6+1+1)

Արագածոտնի բաժին (1+5+1+1)

**ԾԱՌԱՅՈՒԹՅԱՆ ՊԵՏ (1)**

Ծառայության պետի տեղակալ (1)

Պայմանագրերի և իրավաբանական ստորաբաժանման (1+4)

Մեթոդաբանության և նախագծերի մշտադիտարկման բաժին (1+7)

Մամուլի քարտուղար (1)

Գնումների բաժին(1+24)

Հաշվառման և արխիվի բաժին (1+3)

Քաղաքացիական պաշտպանության փորձագետ (1)

Էլեկտրոնային մշտադիտարկման բաժին (1+14)

### III. Պրոբացիայի ծառայության զինում էլեկտրոնային մշտադիտարկման համար անհրաժեշտ ռեսուրսներով և տարածքներով

Քրեական արդարադատության ոլորտում պատժողական քաղաքականությունից վերականգնողական արդարադատության անցումից հետո Հայաստանի Հանրապետության կառավարությունն իր ծրագրում ընդգծվել է իր հանձնառությունը շարունակելու քայլեր ձեռնարկել՝ պրոբացիայի ինստիտուտի հետագա զարգացման ու կատարելագործման ուղղությամբ, ինչպես նաև իրավական համակարգում ներդրված` Հայաստանի Հանրապետության քրեական, քրեական դատավարության և քրեակատարողական օրենսգրքերով ազատազրկման այլընտրանք հանդիսացող պատիժների և կալանավորմանն այլընտրանք հանդիսացող խափանման միջոցների գործնական կիրառման համար անհրաժեշտ միջոցների ապահովելու ուղղությամբ։ Պրոբացիայի ծառայությունն անհրաժեշտ է համալրել էլեկտրոնային հսկողության միջոցների համար անհրաժեշտ սարքավորումներով և ենթակառուցվածքով:

Հայաստանի Հանրապետության քրեական դատավարության նոր օրենսգրքով (ուժի մեջ է 2022թ․ հուլիսի 1-ից) որպես այլընտրանքային խափանման միջոցներ նախատեսվում են տնային կալանքը և վարչական հսկողությունը։ Ավելին, նոր Քրեական օրենսգիրքը նախատեսում է ազատազրկմանն այլընտրանք հանդիսացող պատժի նոր տեսակ՝ ազատության սահմանափակում (վերջինիս մասով դրույթներն ուժի մեջ են մտնում 2023 թվականի հուլիսի 1-ից)։ Պատժի այս տեսակը դատապարտյալի ազատության սահմանափակումն է առանց նրա հասարակությունից մեկուսացնելու տնային պայմաններում հսկողության տակ պահելով, որը կարող է կիրառվել օրենքով նախատեսված որոշակի իրավախախտումների համար քրեական պատասխանատվության ենթարկված անձանց նկատմամբ։ Սույն պատժատեսակն առանց դատապարտյալին ուսումնառությունից զրկելու, օրինակ, օրենքով նախատեսված որոշակի սահմանափակումներ է կիրառում որպես պարետային ժամ։ Մասնավորապես, նրանց արգելում է այցելել տարբեր ժամանցային կամ այլ հաստատություններ որոշակի ժամերի (ակումբներ, ժամանցի այլ վայրեր և այլն)։ Ինչպես խափանման միջոցը, այնպես էլ մատնանշված նոր պատժատեսակն օբյեկտիվորեն հնարավոր է կիրառել ազատությունից զրկված անձի ձեռքին կամ ոտքին ամրացված էլեկտրոնային հսկողության սարքերի միջոցով։ Էլեկտրոնային հսկողության սարքերի միջոցով Պրոբացիայի ծառայությունը, որն ապահովում է այլընտրանքային խափանման միջոցների կատարումը, ինչպիսիք են տնային կալանքը, վարչական հսկողությունը և ազատության սահմանափակումը, հնարավորություն կունենա վերահսկել իրավախախտի տեղաշարժը և, խախտման դեպքում, անհապաղ արձանագրել այն։ Հայաստանի Հանրապետության կառավարությունը նախատեսում է նաև ազատությունից զրկման կազմակերպման հետ կապված ծախսերի կրճատում՝ ներդնելով այլընտրանքային պատիժների կատարումը, և այդ իսկ պատճառով ակտիվ քայլեր են ձեռնարկվել էլեկտրոնային հսկողության սարքերի ձեռքբերման ուղղությամբ։

Այս պահի դրությամբ ԵՄ բյուջետային աջակցության ծրագրի հատկացված դրամաշնորհի շրջանակներում հնարավոր է դարձել ապահովել անհրաժեշտ ֆինանսական հատկացում։ Մյուս կողմից, հաշվի առնելով, որ պատժի նպատակներից է հանցանք կատարած անձանց վերականգնումն ու վերաինտեգրումը հասարակության մեջ, էլեկտրոնային մշտադիտարկման կիրառումը պետք է սահմանափակել որոշակի որակավորված գործերով։ Կարևոր է, որ Պրոբացիայի ծառայությունը կարողանա արդարադատության մարմիններին միջնորդություններ ներկայացնել, թե որ դեպքերում էլեկտրոնային մշտադիտարկումը կտա ակնկալվող արդյունքները: Այդ առումով, միջազգային փորձագետների խորհրդին համահունչ, Պրոբացիայի ծառայության շրջանակներում կարող է ստեղծվել առանձին ստորաբաժանում, որը նաև պարտավոր է ապահովել իրավախախտում կատարած անձի վերասոցիալականացման շրջանակներում անհրաժեշտ աջակցությունն ու ուղղորդումը: Էլեկտրոնային մշտադիտարկման կիրառման քաղաքականության մշակման պես այն պետք է պիլոտավորվի ընտրված գործերով։

### IV. Պրոբացիայի ծառայության հանրային վարկանիշի բարձրացում

Կարևոր է նաև մշտական կապ պահպանել քրեական արդարադատության շղթայի այլ դերակատարների հետ, ինչպիսիք են ոստիկանությունը, դատավորները և դատախազները, և նրանց տեղեկացված պահել Պրոբացիայի ծառայության կարողությունների՝ որպեսզի նրանց տեղեկացված լինեն պայմանական վաղաժամկետ ազատվածներին և պրոբացիայի շահառուներին, ինչպես նաև ազատությունից զրկելու հետ չկապված պատժի դատապարտվածին վերահսկելու Պրոբացիայի ծառայության կարողությունների, ինչպես նաև այլ գործառույթների մասին։ Հանրային իրազեկման մի շարք միջոցառումներ (ինչպես օրինակ՝ բուհերում հանրային դասախոսություններ՝ պրոֆեսորադասախոսական կազմի և ուսանողների մասնակցությամբ, ինչպես նաև մեդիա ակտիվություն՝ ռադիո կամ հեռուստահաղորդումներ, հանդիպումներ քաղաքապետարանների հետ) կարող են նաև աջակցել Պրոբացիայի ծառայության հանրային վարկանիշի բարձրացմանը՝ որպես իրավախախտների հետ աշխատելով նրանց վերասոցիալականացման միջոցով հանցագործության նվազեցման և հանրային անվտանգության բարձրացման համար պատասխանատու պետական գործակալության:

### V. Գործընկերության ձևավորում արտաքին շահառու կողմերի հետ

Պրոբացիայի ծառայության ինստիտուցիոնալ և կարողությունների զարգացումը պետք է զուգակցվի համագործակցության զարգացմամբ համապատասխան գերատեսչությունների հետ ոչ միայն քրեական արդարադատության համակարգի շրջանակներում, այլև դրանից դուրս: Առաջարկվում է համագործակցություն ձևավորել կրթական հաստատությունների (օրինակ՝ մասնագիտական քոլեջների) հետ, որոնք կարող են ապահովել մասնագիտական և հմտությունների վերապատրաստման դասընթացներ պրոբացիայի շահառուների համար, ինչպես նաև քաղաքապետարանների/տեղական իշխանությունների հետ՝ ազատվելուց հետո աջակցություն ցուցաբերելու, ինչպես նաև համայնքային ծառայության աշխատանքի տեղավորում և վերահսկողություն տրամադրելու համար։ Ցանկալի է հետագայում զարգացնել ինստիտուցիոնալ համագործակցությունը ՔՀԿ-ների հետ ծառայությունների մատուցման համար՝ մասնագիտական ուսուցում և կրթության/հմտությունների զարգացման դասընթացներ։ Այս ծառայությունները նրանք կմատուցեն պրոբացիայի շահառուներին:

### Համագործակցություն և սիներգիա քրեակատարողական հիմնարկների և պրոբացիայի ծառայությունների միջև

Քրեակատարողական և Պրոբացիայի ծառայությունների միջև համագործակցության արդյունավետ մեխանիզմների ստեղծումը մեծապես կարևորվում է Հայաստանի Հանրապետության արդարադատության նախարարության կողմից։ Կարևորվում է Քրեակատարողական և Պրոբացիայի ծառայությունների միջև համագործակցության փիլիսոփայության ձևավորումը՝ համաձայն Եվրոպայի խորհրդի Պրոբացիայի կանոնների 2010/1, Պայմանական ազատման (պատիժը կրելուց պայմանական վաղաժամկետ ազատման) վերաբերյալ 2003/22 հանձնարարականի և այլ առաջնահերթ փաստաթղթերի (քրեակատարողական փուլում անհատական վերականգնողական պլանի մշակման, պատիժը կրելուց պայմանական վաղաժամկետ ազատման մասին դատարան ներկայացվելիք ակտի կազմման և այլնի ժամանակ):

Կան ընդհանուր եզրեր, որտեղ կարելի է զարգացնել համագործակցությունն ու սիներգիան։ Աշխատանքային գործընթացներից և համակարգերից մի քանիսը, որոնք հնարավոր է համատեղ մշակվել, հետևյալն են՝

* Պատժի կատարման անհատական պլանավորում (քրեակատարողական փուլ)
* Պատժի կրումից պայմանական վաղաժամկետ ազատում
* Վերասոցիալականացման հանձնաժողովներ
* Անցումային վերահսկողություն և ազատման նախապատրաստում

Այս համատեքստում կարևոր է կենտրոնանալ հետևյալի վրա՝

* Պատժի կատարման անհատական պլանավորման համակարգի համատեղ մշակում
* Պայմանական վաղաժամկետ ազատման համար աշխատանքային գործընթացների համատեղ մշակում
* Քրեակատարողական հիմնարկների և Պրոբացիայի ծառայության ներգրավվածությունը պատժի կատարման անհատական պլանավորման գործընթացում և յուրաքանչյուրի դերը սահմանում Վերասոցիալականացման հանձնաժողովներում և պայմանական վաղաժամկետ ազատման վերաբերյալ նախապատրաստման/խորհրդատվության հարցում
* Պայմանական վաղաժամկետ ազատման վերաբերյալ Քրեակատարողական և Պրոբացիայի ծառայության միջնորդություն ներկայացնելու համար պահանջվող նվազագույն որակական պայմանների ձևակերպում
* Աշխատանքային գործընթացի ձևակերպում, թե երբ և ինչպես է Պրոբացիայի ծառայությունը մասնակցելու պայմանական վաղաժամկետ ազատման նախապատրաստմանը
* Պայմանական վաղաժամկետ ազատման հետ կապված աշխատանքային գործընթացի ձևակերպում՝ դատապարտյալին պայմանական վաղաժամկետ ազատվելուց հետո

### Վերասոցիալականացման ծրագրերի մշակում

Ինչ վերաբերում է վերականգնողական աշխատանքներին, ապա անհրաժեշտ է մշակել մոտեցումներ, որոնք ուղղված են դատապարտյալի մտածելակերպի և վարքի փոփոխությանը՝ մոտիվացիոն հարցազրույցի, խնամքի, աջակցության և վերահսկողության միջոցով: Դա հնարավորություն կտա իրականացնել պրոբացիայի շահառուների վերասոցիալականացմանն ուղղված ծրագրեր։ Սրա լույսի ներքո, «Աջակցություն Հայաստանում պրոբացիայի ծառայության զարգացմանը» ծրագրի շրջանակներում 2021 թվականի մշակվել է «Ընդհանուր իրավախախտումների վերականգնման ծրագիրը» (GORP): Ծրագիրը ֆինանսավորվել է Եվրոպայի խորհրդի Հայաստանի համար իրականացվող գործողությունների 2019-2022 թվականների ծրագրի շրջանակում, որի նպատակն է աջակցել ազգային իշխանություններին լիովին հաստատելու պրոբացիայի հասկացությունը պրակտիկայում անհրաժեշտ օրենսդրական, ինստիտուցիոնալ և գործառնական շրջանակի տրամադրման միջոցով։

GORP-ը մշակվել և նախատեսվում է իրականացնել Պրոբացիայի ծառայության այն շահառուների հետ, որոնք գնահատվել են ռիսկերի և կարիքների գնահատման (ՌԿԳ) գործիքի միջոցով որպես ռիսկայնության ցածր կամ միջին մակարդակ ունեցողներ:

Այս ծրագիրը ներկայացվում է չորս առանձին մոդուլներով, հետևյալ կերպ՝

* Մոդուլ 1՝ Պրոսոցիալական մոդելավորում
* Մոդուլ 2՝ Խնդիրների լուծում
* Մոդուլ 3՝ Զայրույթի կառավարում
* Մոդուլ 4՝ Կոնֆլիկտների կառավարում

Ծրագիրն ընդհանուր առմամբ բաղկացած է 12 սեսիաներից, որոնցից յուրաքանչյուրը տևում է մոտավորապես 90 րոպե: Ծրագիրն իրականացվում է շաբաթական երկու անգամ, կամ շաբաթական երկու սեսիայով կամ յուրաքանչյուր իրավախախտի համար 6 շաբաթ տևողությամբ, եթե նրանից պահանջվում է ավարտել ամբողջ ծրագիրը: Ծրագիրն անցել է իր պիլոտային փորձարկումը և հարմարեցվել է հայաստանյան իրականությանը։ Այնուամենայնիվ, հարցումները ցույց են տալիս, որ կան որոշակի կարիքներ, որոնց անհրաժեշտ է անդրադառնալ մոտ ապագայում, մասնավորապես՝

1. Պրոբացիայի ծառայության անձնակազմի կարողությունների զարգացման անհրաժեշտություն, և հետևյալ ոլորտներում գիտելիքներ և հմտություններ ձեռք բերելու անհրաժեշտություն՝

- Մոտիվացիոն և ընդհանուր հարցազրույցներ վարելու

- Խմբերի ստեղծում և կառավարում

- Ռիսկերի և կարիքների գնահատում և վերլուծություն

- GORP 4 մոդուլներով թեմատիկ վերապատրաստում

1. GORP-ի վերականգնողական վերապատրաստման մոդուլներից զատ հավելյալ մոդուլների մշակում՝ անձնական աճի և ընտանեկան հարաբերությունների կարգավորման, ընտանեկան բռնության, սեռական անձեռնմխելիության դեմ ուղղված հանցագործությունների, կախվածությունների կամ չարաշահումների հետ աշխատելու և այլնի վերաբերյալ, որոնք իրենց բնույթով կլինեն կամ հոգեկրթական կամ հոգեբանական:
2. Մոդուլների նոր կամ հավելյալ շարքի մշակում, որոնք ուղղված են առանձին դեպքերի հետ աշխատանքին, ներառյալ խորհրդատվությունները և այլն,
3. Հաջորդ կարևոր խնդիրը, որը պետք է լուծվի, իհարկե, պրոբացիայի ծառայողների՝ գործերի կառավարիչների և վերականգնողական ծրագրերի իրականացման համար վերապատրաստված անձնակազմի միջև կայուն և արդյունավետ համագործակցության ստեղծումն է։ Դեռևս առկա է այդ երկու ծառայողների արդյունավետ ուղղորդման մեխանիզմների և իրավախախտի և նրա կարիքների, որոնք պետք է լուծվեն վերականգնողական ծրագրերի ընթացքում, վերաբերյալ մանրամասն տեղեկատվության հոսքի բաց: Անկախ պրոբացիայի ծառայողի գործառույթի հանգամանքներից, անհրաժեշտ է, որ վերասոցիալականացման ծրագրերում ներգրավված գործերի կառավարիչները և փորձագետները լինեն համագործակցող, արձագանքող, աջակցող և պրոֆեսիոնալ: Այս խնդրին վերջերս անդրադարձել է Հայաստանի Հանրապետության կառավարությունը՝ Պրոբացիայի ծառայությունում բացելով նոր ստորաբաժանում և նշանակելով հիմնականում սոցիալական աշխատողների և հոգեբանների, որոնք պատասխանատու կլինեն վերասոցիալականացման ծրագրերի իրականացման համար։ Այնուամենայնիվ, պրոբացիայի ծառայողները և վերականգնողական հարցերով զբաղվող անձնակազմը պետք է ունենան շատ սերտ շփում և փոխըմբռնում։

Վերականգնողական ընդհանուր ծրագրերից հետո անհրաժեշտ է և ակնկալվում է, Ռազմավարության իրականացման ժամանակահատվածում, ճանաչել և ընդլայնել պրոբացիայի շահառուների մասնագիտական ուսուցման փաթեթը բոլոր մարզերում: Ներկայումս մասնագիտական կրթության և վերականգնողական կենտրոն գործում է Արարատի մարզում պրոբացիայի մարզային բաժնի ենթակայությամբ, որը վերջերս բացվել է Հայաստանի Հանրապետության արդարադատության նախարարության կողմից։ Մարզային բաժնի շահառուները կամ տարածաշրջանին հարևանությամբ բնակվող և դատարանների կողմից կամ Պրոբացիայի ծառայության որոշմամբ նշանակված վերասոցիալականացման ծրագրերի մասնակիցներն ուղղորդվում են Կենտրոն, որն իրականացնում է մասնագիտական այնպիսի ծրագրեր, ինչպիսիք են փայտամշակում, կահույքագործության հմտություններ, կար և նորաձևություն: Կա անհրաժեշտություն Պրոբացիայի ծառայության բոլոր մարզային բաժիններում նմանատիպ կենտրոններ բացելու՝ ապահովելով շահառուների արդյունավետ վերաինտեգրումը մասնագիտական հմտություններ ձեռք բերելու, նրանց հետագա տնտեսական կայունության ապահովման, ինչպես նաև կրկնահանցագործությունների նվազմանը և ընդհանրապես համայնքի անվտանգության ապահովման միջոցով։

### Պատիժների և խափանման միջոցների կիրառում

Վերջերս Հայաստանի Հանրապետության քրեական դատավարության նոր օրենսգրքում ներկայացված խափանման միջոցների տեսակները (տնային կալանք, վարչական հսկողություն) նպատակ ունեն նվազեցնել կալանավորված անձանց թիվը, որոնց մասնաբաժինը դատապարտյալների ընդհանուր թվի մեջ դեռևս բարձր է, չնայած անցած մի քանի տարվա ընթացքում արձանագրված դատապարտյալների թվի ընդհանուր նվազմանը: Դատական իշխանությունների հետ միասին պետք է մշակել ռազմավարություն կամ քաղաքականություն այն չափանիշների վերաբերյալ, որոնց համաձայն մարդիկ պետք է գտնվեն՝ ա) վարչական հսկողության տակ, բ) տնային կալանքի տակ՝ էլեկտրոնային մշտադիտարկմամբ, գ) նախնական կալանքի տակ:

Եվրոպական երկրներում[[40]](#footnote-40) պրոբացիայի ծառայության կարևոր խնդիրներից է իրավախախտների գնահատումը և դատավճռի կայացմանը նախորդող զեկուցագրերի պատրաստումը` առանձին գործերով հնարավոր պատիժների մասին տեղեկացնելու և դատական որոշումների կայացման համար: Կարևոր է, որ անձնակազմը վերապատրաստված լինի, որպեսզի կարողանա հարցազրույցներ վարել և այլ կերպ ստանալ անհրաժեշտ տեղեկատվություն իրավախախտի մասին և կարողանա վերլուծել և զեկուցել եզրակացությունները: Անհրաժեշտ է իրականացնել դատավճռի կայացմանը նախորդող գնահատում և մշակել հաշվետվություններ, որոնք հնարավորություն կտան առանձին գործերով տեղեկացված դատական որոշումներ կայացնել:

Պրոբացիայի ծառայության խնդիրներից է վերահսկողությունը պատիժը պայմանականորեն չկիրառելու դեպքում և պատիժը կրելուց պայմանական վաղաժամկետ ազատված անձանց նկատմամբ։ Ցանկալի է իրականացնել դատարանի դատավճռով պրոբացիայի վերահսկողությամբ կիրառված պայմանական պատժի պիլոտային փորձարկումը՝ պարբերաբար տեղեկատվություն տրամադրելով դատախազներին և դատավորներին Պրոբացիայի ծառայության՝ պրոբացիայի վերահսկողություն իրականացնելու կարողությունների մասին։

Պրոբացիայի ծառայությունը մասնակցում է դատապարտյալին պատիժը կրելուց պայմանական վաղաժամկետ ազատելու հարցը դատարան ներկայացնելու մասին զեկույցի պատրաստմանը` խոսելով պայմանական վաղաժամկետ պոտենցիալ ազատված անձի հետ, նաև դատապարտյալի հետ շփվող քրեակատարողական հիմնարկի աշխատակիցների հետ, ինչպես նաև ուսումնասիրելով դատապարտյալի անցյալի և վարքագծի որոշ կողմեր դատապարտյալի թղթապանակից: Մինչ քրեակատարողական հիմնարկի աշխատակիցները պատրաստում են պայմանական վաղաժամկետ ազատման իրենց զեկույցը, կարևոր է, որ Պրոբացիայի ծառայության աշխատակիցները կենտրոնանան իրենց զեկույցի վրա, թե ինչպես կարելի է մեղմացնել կրկնահանցագործության ռիսկերը, հաշվի առնել դատապարտյալի կարիքներին, ուժեղացնել օժանդակող գործոնները և կանխատեսել կրկնակի հանցագործության հավանականությունը:

Քրեակատարողական հիմնարկի ղեկավարության հետ համագործակցության ոլորտներից է դատապարտյալի պատժից ազատելու նախապատրաստումը, որը պետք է ենթադրի քրեակատարողական հիմնարկի և Պրոբացիայի ծառայության աշխատակիցների ջանքերի համատեղում, երբ Պրոբացիայի ծառայությունն աշխատում է շրջակա միջավայրին, որտեղ դատապարտյալը վերադառնալու է ազատ արձակվելուց հետո, առնչվող գործոնների, և դրսում իրենց սոցիալական աջակցության ցանցերի հետ դատապարտյալի հարաբերությունների վրա: Ցանկալի է ներդնել «անցումային կառավարում» վերնագրված գործընթաց, որը կարող է մեկնարկել պայմանական վաղաժամկետ ազատման դիմումի կամ վերջնական ազատման ամսաթվից մեկ տարի առաջ, որի դեպքում պրոբացիայի ծառայողը պետք է կանոնավոր կապի մեջ լինի պոտենցիալ պայմանական վաղաժամկետ ազատված անձի հետ (պահանջվում է մարդկային ռեսուրսներ), քննարկի ազատման անհատական պլանը (ազատումից օրեր առաջ և հետո):

Վաղաժամկետ ազատումից հետո իրականացվող վերահսկողությունը, որը Պրոբացիայի ծառայության կարևոր խնդիրներից մեկն է, պետք է ավելի զարգանա՝ մշակելով անհատական վերահսկողության պլաններ, ֆիքսելով հաշվետվությունների հաճախականությունը, նպաստելով շահառուներին աշխատանքի տեղավորմանը, բնակարանային ապահովմանը, ինչպես նաև ընտանեկան կապերի վերականգնմանը, կախվածության և առողջական այլ խնդիրներ հետ կապված խնդիրների լուծմանը և այլն: Այս աշխատանքը պետք է ենթադրի նաև դեպի այլ ծառայություններ մատուցողներին (հասարակական կազմակերպություններ, պետական կազմակերպություններ և այլն) ուղղորդումներ կատարելը:

Պրոբացիայի ծառայության կողմից կիրառվող ազատազրկման հետ չկապված համայնքի պատժամիջոցներից է համայնքային ծառայությունը, որը ներառում է ի շահ համայնքի կամ իրավախախտի կողմից պատճառված վնասն իրապես կամ խորհրդանշական կերպով հարթելու նպատակով իրականացվող չվարձատրվող աշխատանքի կազմակերպումը և վերահսկողությունը[[41]](#footnote-41)։ Այն կազմակերպվում կամ վերահսկվում է պրոբացիայի գործակալությունների կողմից, սովորաբար համագործակցելով տեղական ինքնակառավարման մարմինների հետ, որոնք տրամադրում են չվճարվող աշխատանքը: Հայաստանի Հանրապետության օրենսդրությամբ պատժամիջոցը կոչվում է հանրային աշխատանքներ։ Համաձայն միջազգային չափանիշների, համայնքային ծառայությունը չպետք է խարանող բնույթ ունենա, և պրոբացիայի գործակալությունները պետք է սահմանեն և կիրառեն այնպիսի աշխատանքներ, որոնք կնպաստեն իրավախախտների մոտ հմտությունների ձևավորմանը և սոցիալական ներառմանը։ Առաջադրանքը որոշելիս պրոբացիայի գործակալությունները պետք է հաշվի առնեն համայնքի ապահովությունը և այդ աշխատանքի ուղղակի շահառուներին: Ցանկալի է ներդնել պիլոտային տարբերակները Հայաստանի Հանրապետության տարբեր մարզերում, ստեղծելով առկա աշխատատեղերի տվյալների բազա և աշխատել տեղական ինքնակառավարման և մարզային այլ մարմինների հետ:

Ներկայումս Պրոբացիայի ծառայության գործառույթներից է տուգանքի ձևով պատիժը կատարելը։ Այն կարելի է ենթակա դարձնել առանձին մասնագիտացված անձնակազմով ստորաբաժանման, որպեսզի չխոչընդոտի Ծառայության այլ բաժիններն աջակցության և օժանդակության ուղղվածության գործառույթներին։ Միջազգային փորձը խորհուրդ է տալիս, որ այն ի վերջո պետք է փոխանցվի դատական կարգադրիչների ծառայությանը:

# **ԲԱԺԻՆ II: 2023-2026 ԹՎԱԿԱՆՆԵՐԻ ՌԱԶՄԱՎԱՐՈՒԹՅԱՆ ԵՎ ԳՈՐԾՈՂՈՒԹՅՈՒՆՆԵՐԻ ԾՐԱԳՐԵՐԻ ԻՐԱԿԱՆԱՑՄԱՆ ՀԱՄԱԿԱՐԳՈՒՄԸ**

Ռազմավարության և դրա Գործողությունների ծրագրի լիարժեք և արդյունավետ իրագործման ապահովման նպատակով նախատեսվում է երկու մեխանիզմ՝ 1) Մշտադիտարկման խորհուրդ, որը գործելու է որպես ընդհանուր մշտադիտարկման մեխանիզմ, և 2) Հասարակական կազմակերպությունների աշխատանքային խումբ՝ որպես հասարակական վերահսկողության ապահովման մեխանիզմ:

***Մշտադիտարկման խորհուրդ***

Ընդհանուր ոլորտային մշտադիտարկման և վերահսկողության նպատակով կազմավորվում է 16 անդամից բաղկացած Մշտադիտարկման խորհուրդ (Խորհուրդ): Խորհուրդը Ռազմավարության և Գործողությունների ծրագրի իրականացման ընթացքի համակարգմանը, մշտադիտարկմանը և գնահատմանն աջակցելու գործառույթներ իրականացնող մշտապես գործող բազմաշահառու խորհրդատվական մարմին է: Խորհրդի կազմի մեջ մտնում են հետևյալ գործակալություններն ու կազմակերպությունները՝

1. Վարչապետի աշխատակազմի ներկայացուցիչը (համաձայնությամբ),
2. Հայաստանի Հանրապետության արդարադատության նախարարը,
3. Հայաստանի Հանրապետության արդարադատության նախարարի՝ համապատասխան ոլորտը համակարգող տեղակալը,
4. Հայաստանի Հանրապետության գլխավոր դատախազը կամ նրա հանձնարարությամբ` Հայաստանի Հանրապետության գլխավոր դատախազի տեղակալը (համաձայնությամբ),
5. Հայաստանի Հանրապետության բարձրագույն դատական խորհրդի նախագահը կամ նրա հանձնարարությամբ` Հայաստանի Հանրապետության բարձրագույն դատական խորհրդի անդամը (համաձայնությամբ),
6. Հայաստանի Հանրապետության քննչական կոմիտեի նախագահը կամ նրա հանձնարարությամբ` Հայաստանի Հանրապետության քննչական կոմիտեի նախագահի տեղակալը (համաձայնությամբ),
7. Հայաստանի Հանրապետության ազգային Ժողովի պետական և իրավական հարցերի մշտական հանձնաժողովի նախագահը կամ նրա հանձնարարությամբ` մշտական հանձնաժողովի անդամը (համաձայնությամբ),
8. Հայաստանի Հանրապետության քրեակատարողական ծառայության ղեկավարը (համաձայնությամբ),
9. Հայաստանի Հանրապետության պրոբացիայի ծառայության ղեկավարը (համաձայնությամբ),
10. Հայաստանի Հանրապետության փաստաբանների պալատի նախագահը կամ նրա հանձնարարությամբ` Հայաստանի Հանրապետության փաստաբանների պալատի ներկայացուցիչը (համաձայնությամբ),
11. Հայաստանի Հանրապետությունում առավել մեծ թվով ուսանողներ ունեցող երկու իրավագիտության ֆակուլտետները ներկայացնող մեկական ներկայացուցիչ՝ պրոֆեսորադասախոսական կազմից (համաձայնությամբ),
12. Հայաստանի Հանրապետության արդարադատության ակադեմիայի ռեկտորը (համաձայնությամբ),
13. Հայաստանի Հանրապետության մարդու իրավունքների պաշտպանը կամ նրա հանձնարարությամբ` Հայաստանի Հանրապետության մարդու իրավունքների պաշտպանի գրասենյակի անձնակազմից ներկայացուցիչ (համաձայնությամբ),
14. քրեակատարողական հիմնարկներում հասարակական վերահսկողություն իրականացնող հասարակական դիտորդների խմբի 2 ներկայացուցիչ (համաձայնությամբ):

Խորհրդի անհատական կազմի ձևավորումն ապահովվում է Հայաստանի Հանրապետության արդարադատության նախարարության միջոցով, իսկ անհատական կազմը հաստատվում է Վարչապետի կողմից։

Թեկնածուների կենսագրությունները և նրանց ներկայացրած հասարակական կազմակերպությունների վերաբերյալ ամփոփ տեղեկությունները հրապարակվում են Հայաստանի Հանրապետության արդարադատության նախարարության կայքում: Խորհրդի կազմում ընդգրկվելու համար դիմում ներկայացնելու կարգը դիմում ներկայացնելու վերջնաժամկետից առնվազն 30 օր առաջ հրապարակվում է Հայաստանի Հանրապետության արդարադատության նախարարության կայքում: Խորհուրդը համարվում է ձևավորված իր անդամների կեսից ավելին նշանակվելու դեպքում: Խորհուրդն իր գործառույթներն իրականացնում է նիստերի միջոցով: Խորհրդի նիստն իրավազոր է Խորհրդի անդամների կեսից ավելին ներկա լինելու դեպքում, իսկ որոշումներն ընդունվում են նիստին ներկա անդամների ձայների մեծամասնությամբ, եթե այլ բան սահմանված չէ Խորհրդի աշխատակարգով:

Խորհուրդն ընդունում է իր աշխատակարգը՝ կազմավորվելուց հետո մեկ ամսվա ընթացքում: Խորհրդի անդամներին վարչական, փորձագիտական և տեխնիկական աջակցության տրամադրման նպատակով Հայաստանի Հանրապետության արդարադատության նախարարության կազմում ստեղծվում է Խորհրդի քարտուղարություն:

Խորհուրդը կարող է ձևավորել աշխատանքային խմբեր, որոնք պատասխանատու կլինեն Ռազմավարությամբ սահմանված առանձին ռազմավարական նպատակներից բխող գործողությունների իրականացման համակարգման համար:

Ռազմավարության և Գործողությունների ծրագրի ընթացքի մշտադիտարկման և գնահատման գործառույթներն իրականացնում է Հայաստանի Հանրապետության արդարադատության նախարարությունը՝ Խորհրդի քարտուղարության միջոցով:

Ռազմավարության և Գործողությունների ծրագրի իրականացման համակարգումը և մշտադիտարկումն ապահովելու նպատակով պատասխանատու մարմինները յուրաքանչյուր կիսամյակի ավարտից հետո 5 աշխատանքային օրվա ընթացքում Խորհրդի քարտուղարություն են ներկայացնում Գործողությունների ծրագրով իրենց վերապահված գործողությունների կատարման ընթացքի վերաբերյալ տեղեկատվություն: Խորհրդի քարտուղարությունը 2 աշխատանքային օրվա ընթացքում հաշվետվությունների փաթեթը ներկայացնում է Խորհրդին և տեղադրում Հայաստանի Հանրապետության արդարադատության նախարարության պաշտոնական կայքէջի հատուկ բաժնում։

Ռազմավարության և Գործողությունների ծրագրի առաջընթացի մշտադիտարկման և գնահատման գործառույթներն իրականացնում է Հայաստանի Հանրապետության արդարադատության նախարարությունը՝ դրա համար պատասխանատու նշանակված կառուցվածքային ստորաբաժանման միջոցով, որը յուրաքանչյուր տարվա վերջում Խորհրդին է ներկայացնում մշտադիտարկման և գնահատման հաշվետվություն։ Մշտադիտարկման և գնահատման մեթոդական ուղեցույցները հաստատվում են Խորհրդի կողմից:

Խորհուրդը Ռազմավարության և Գործողությունների ծրագրի իրականացման արդյունավետության զեկույցների քննարկման արդյունքում կարող է.

1. Հայաստանի Հանրապետության կառավարությանը ներկայացնել առաջարկություններ՝ Ռազմավարությունում և Գործողությունների ծրագրում փոփոխություններ կատարելու վերաբերյալ,
2. առանձին գործողությունների կատարման համար պատասխանատու մարմիններին ներկայացնել խորհրդատվական կարծիքներ՝ առանձին գործողությունների կատարման ընթացքի, աստիճանի և կատարմանն ուղղված հնարավոր անհրաժեշտ քայլերի վերաբերյալ

Հայաստանի Հանրապետության կառավարության կողմից հավանության արժանանալու դեպքում առաջարկվող փոփոխությունների իրականացման աշխատանքները համակարգվում է Հայաստանի Հանրապետության արդարադատության նախարարության կողմից՝ որպես դատական և իրավական ոլորտում Հայաստանի Հանրապետության կառավարության քաղաքականության մշակման համար պատասխանատու մարմին:

Ռազմավարության ու Գործողությունների ծրագրերի ազդեցության գնահատման նպատակով Խորհուրդը միջնաժամկետ և երկարաժամկետ փուլերում տարբեր թիրախային խմբերում կարող է նախաձեռնել հանրային կարծիքի հարցումներ, որոնց անցկացման հիման վրա գնահատվում է բարեփոխումների ազդեցությունը հասարակության վրա: Միջնաժամկետ փուլում իրականացված հարցումների արդյունքների գնահատման ու վերլուծության արդյունքում Խորհուրդը կարող է նախաձեռնել Ռազմավարության ու Գործողությունների ծրագրերի, ինչպես նաև իրականացման մեթոդների ու մեխանիզմների վերանայման և փոփոխությունների նոր շրջափուլ:

Գործընթացի նկատմամբ առավել թափանցիկություն ապահովելու նպատակով Ռազմավարությունը և Գործողությունների ծրագիրը տեղադրվում են Հայաստանի Հանրապետության արդարադատության նախարարության պաշտոնական կայքէջի հատուկ բաժնում: Կայք էջում տեղադրվում են նաև կիսամյակային հաշվետվությունները և տարեկան զեկույցները, որոնցում մի քանի բաղադրիչներից բաղկացած գործողությունների դեպքում նշվում են յուրաքանչյուր բաղադրիչի մասով ձեռնարկված միջոցառումները։

Խորհուրդը յուրաքանչյուր կիսամյակի ավարտից հետո 15 աշխատանքային օրվա ընթացքում Հայաստանի Հանրապետության կառավարություն է ներկայացնում իր գործունեության վերաբերյալ հաշվետվություն, իսկ տարեվերջին՝ տարեկան ամփոփ զեկույց:

Խորհուրդն օրենսդրությամբ սահմանված դեպքերում և կարգով կարող է նախաձեռնել Ռազմավարության առանձին նպատակների իրագործման համար պատասխանատու մարմինների հաշվետվողականության լրացուցիչ գործընթացներ:

***Աշխատանքային խումբը***

Ռազմավարության և դրանից բխող գործողությունների կատարման արդյունավետության և հասարակական վերահսկողության ապահովման նպատակով ոլորտային հասարակական կազմակերպությունների մասնակցությամբ Արդարադատության նախարարի հրամանով ստեղծվում է նաև աշխատանքային խումբ։

Աշխատանքային խմբի հիմնական նպատակներն են.

1. քննարկել և վերլուծել Ռազմավարությանն առնչվող բոլոր ընթացիկ ծրագրերը, գործողությունները և քայլերը, Ռազմավարությունից բխող առանձին նախագծերի կամ միջոցառումների իրականացման ընթացքը,
2. անհրաժեշտության դեպքում ներկայացնել գրավոր առաջարկություններ՝ ուղղված Ռազմավարության և դրանից բխող միջոցառումների արդյունավետ իրականացման ապահովմանը,
3. ամփոփել Ռազմավարության և դրանից բխող գործողությունների ծրագրերի կատարման արդյունքները և արդյունավետությունը:

Աշխատանքային խումբն իր աշխատանքները կազմակերպում է նիստերի միջոցով, որոնք գումարվում են ըստ անհրաժեշտության, բայց ոչ ուշ, քան երեք ամիսը մեկ անգամ։ Աշխատանքային խմբի գործունեության արդյունքներն ամփոփվում են գրավոր հաշվետվության կազմման միջոցով, որը ներկայացվում է Արդարադատության նախարարին՝ յուրաքանչյուր երեք ամիսը մեկ անգամ: Անհրաժեշտության դեպքում կհրավիրվի միջազգային խորհրդատու՝ փորձի և հնարավոր մարտահրավերների վերաբերյալ պատկերացումներով կիսվելու համար:

# **ԲԱԺԻՆ III: ՌԱԶՄԱՎԱՐՈՒԹՅԱՆ ԵՎ 2023-2026ԹԹ․ ԳՈՐԾՈՂՈՒԹՅՈՒՆՆԵՐԻ ԾՐԱԳՐԵՐԻ ԻՐԱԿԱՆԱՑՄԱՆ ՀԱՄԱՐ ԱՆՀՐԱԺԵՇՏ ԾԱԽՍԵՐԻ ՎԵՐԼՈՒԾՈՒԹՅՈՒՆ ԵՎ ՖԻՆԱՆՍԱԿԱՆ ԳՆԱՀԱՏԱԿԱՆ**

Ռազմավարության և դրա իրականացման 2023-2026 թվականների Գործողությունների ծրագրերով պայմանավորված ծախսերի վերլուծությունը և ֆինանսական գնահատականի մշակումը հիմնված է ստորև ներկայացվող մեթոդաբանության վրա:

Մի շարք գործողություններում առաջին փուլում պետք է իրականացնեն գնահատումներ և ուսումնասիրություններ, որոնց հիման վրա կմշակվեն հետագա գործողությունների ավելի ճշգրիտ ծրագրերը, և միայն դրանից հետո պարզ կլինեն ստույգ ծավալները, սակագները և դրույքաչափերը։ Ուստի, հիմք են ընդունվել մոտավոր նախնական գնահատականները և միջին տիպային դրույքաչափերն ու սակագները:

Ենթադրությունների շրջանակում հաշվարկները կատարելիս օգտագործվել է միջին կամ տիպային ծախսային մոդուլների գործիքը:

Որոշ ծախսերի համար օգտագործվել է հենանիշային մոտեցումը կամ միջին տիպային ծախսերի մակարդակը:

Գնաճի սպասվող տարեկան մակարդակ է ընդունվել 4․3%-ը, որը հիմնված է Հայաստանի Հանրապետության կենտրոնական բանկի կանխատեսումների վրա։ Ենթադրվել է, որ տարիների ընթացքում որոշ սակագներ և դրույքաչափեր փոփոխություն կկրեն նշված սահմանում։

Միջազգային փորձագետների ներգրավումը ենթադրում է թարգմանությունների և փորձագիտական այցերի կազմակերպման կարիք։ Այս տեսակի ծախսերը հետայսու տեքստում կանվանվեն որպես «միջազգային փորձագետների ներգրավման հարակից ծախսեր»:

Որպես մոտեցում առաջարկվում է այն սկզբունքը, որ միջազգային փորձագետը մշակում է մեթոդական հիմք, վերապատրաստում է տեղական մասնագետներին, իսկ հետագա տարիների ընթացքում, օժանդակում է գործողության արդյունավետ իրականացման և մշտադիտարկման համակարգի ներդրմանը։ Այս մոտեցումը, որպես կանոն, ենթադրում է միջազգային փորձագետների ավելի ինտենսիվ ներգրավում միջոցառումների իրականացման առաջին տարիներին:

Որոշ գործողություններում առաջարկվում է որոշակի լրացուցիչ ռեսուրսների պլանավորում (օրինակ՝ նյութերի կամ ձեռնարկների մշակման և տպագրության համար կամ գործուղման համար, երբ անհրաժեշտ է ուսումնասիրել միջազգային փորձը):

Ծրագրի իրականացման ընթացքում ենթադրվում է մի շարք միջոցառումների շրջանակներում էլեկտրոնային ռեսուրսների ստեղծման և արդիականացման նախագծերի, ծրագրային լուծումների իրականացման արտապատվիրակում։

Հանրության իրազեկման, հանրային քննարկումների և այլ նպատակներով կազմակերպվող հանդիպումների համար նախատեսվում են հետևյալ հանրային միջոցառումների 4 տեսակ՝

1. Մոտ 100-200 մասնակից ենթադրող հանրային միջոցառում, որը ներկայացուցչական ընդգծված բնույթ չի կրում, և որի միջին արժեքն է 50,000 Հայաստանի Հանրապետության դրամ;
2. Մոտ 50-100 մասնակից ենթադրող որոշակի ներկայացուցչական բնույթ կրող հանրային միջոցառում, որի միջին արժեքն է 200,000 Հայաստանի Հանրապետության դրամ;
3. Մոտ 100-200 մասնակից ենթադրող ներկայացուցչական բնույթի հանրային միջոցառում, որի միջին արժեքն է 1,500,000 Հայաստանի Հանրապետության դրամ;
4. Բաց հրապարակային միջոցառումներ՝ մոտ 5 մլն Հայաստանի Հանրապետության դրամ միջին արժեքով

Որպես ԱՄՆ դոլարի և եվրոյի փոխարժեք ընդունվել է 2019թ․ հունվար-հուլիս ամիսների Հայաստանի Հանրապետության Կենտրոնական բանկի կողմից սահմանված միջին հաշվարկային փոխարժեքը։

Ռազմավարության ուղղությունների իրականացման համար կատարվել են հետևյալ անուղղակի ծախսերի գնահատումները (գնահատվել են այն գործողությունները, որոնք չեն պահանջում որոշումների կայացում՝ հիմնված վերլուծության և առաջարկվող առաջարկության վրա).

Հայաստանի Հանրապետության քրեակատարողական և պրոբացիայի ոլորտի օրենսդրության բարեփոխումների աշխատանքներում ներգրավվելու են միջազգային և տեղական փորձագետներ։ Ըստ միջինացված հաշվարկների՝ 2019-2023թթ․ յուրաքանչյուր տարվա համար կպահանջվի մոտ 4 մլն Հայաստանի Հանրապետության դրամ (որից մոտ 500.000 Հայաստանի Հանրապետության դրամը կտրամադրվի տեղական փորձագետին, իսկ մոտ 3.500.000 Հայաստանի Հանրապետության դրամը՝ միջազգային փորձագետի ներգրավման համար):

Ուստի, ֆինանսավորման ընդհանուր ծավալը գնահատվում է մոտ 20 մլն Հայաստանի Հանրապետության դրամ։ Նշված ֆինանսական նախահաշիվը կարող է ներառել նաև Ռազմավարության այլ ռազմավարական ուղղությունների շրջանակներում անհրաժեշտ վերլուծական աշխատանքների իրականացում:

Ազատությունից զրկված անձանց պահման պայմանների բարելավում, քրեակատարողական հիմնարկների օպտիմալացում և արդիականացում, տեխնիկական վերազինում.

1) Այս ռազմավարական ուղղությունը կիրականացվի հետևյալ ֆինանսական ներդրումներով՝

* + Երևան քաղաքում նոր քրեակատարողական հիմնարկի կառուցում՝ 21,288,420,000 Հայաստանի Հանրապետության դրամ, նախագծային և նախահաշվարկային աշխատանքների համար՝ 417,420,000 Հայաստանի Հանրապետության դրամ;
  + «Երևան-Կենտրոն» քրեակատարողական հիմնարկի նոր համալիրի կառուցում՝ 3,108,000,000 Հայաստանի Հանրապետության դրամ;
  + «Հրազդան» քրեակատարողական հիմնարկի նոր համալիրի կառուցում՝ «Սևան» քրեակատարողական հիմնարկի տարածքում՝ 4,845,000,000 Հայաստանի Հանրապետության դրամ,
  + «Գորիս» քրեակատարողական հիմնարկի նոր համալիրի կառուցում – 4,990,000,000 Հայաստանի Հանրապետության դրամ, նախահաշիվների վերահաշվարկի համար՝ 9,994,000 Հայաստանի Հանրապետության դրամ,
* Ընդհանուր առմամբ, գործողությունների համար պահանջվում է շուրջ 35,183,337,000 Հայաստանի Հանրապետության դրամ:

Պրոբացիայի ծառայության համար գրասենյակների ձեռքբերման կամ նոր գրասենյակների կառուցման շրջանակում գրասենյակների վարձակալության ծախսերը հաշվարկելիս ենթադրվում է, որ պայմանավորված նրանով, որ տարբեր նստավայրերում տեղակայված գրասենյակներն իրականացնում են տարբեր գործառույթներ, մարզկենտրոններում դրանց զբաղեցված գրասենյակային տարածքը կկազմի 80-100 ք/մ, իսկ մնացած նստավայրերում՝ 30 ք/մ (բացառությամբ Երևանի): Այսպիսով, ելնելով Հայաստանի Հանրապետության տարբեր մարզերի բնակելի (վարչական) շրջաններում տարածքների վարձակալության դրույքաչափերից, նախատեսվում է, որ մարզկենտրոններում գրասենյակների վարձակալությունը կարժենա ամսական 60,000-70,000 Հայաստանի Հանրապետության դրամ, իսկ մարզային այլ քաղաքներում՝ 20,000-30,000 Հայաստանի Հանրապետության դրամ: Հաշվի առնելով Հայաստանի Հանրապետության վարչատարածքային բաժանումը` անհրաժեշտ է 32 նստավայր, որից 10-ը` մարզերում։ Ուստի, գրասենյակային տարածքների վարձակալության ծախսերը տարեկան կկազմեն 16,320,000 Հայաստանի Հանրապետության դրամ։ Նոր գրասենյակի կառուցման դեպքում առաջանում է 1660 ք/մ մակերեսով տարածքի կառուցման կարիք, որի մոտավոր արժեքը կկազմի 318,720,000 Հայաստանի Հանրապետության դրամ (1 ք/մ-ն արժե 192,000 դրամ՝ շուկայական գներով)։

Էլեկտրոնային հսկողության համար անհրաժեշտ սարքավորումների ձեռքբերման համար անհրաժեշտ ֆինանսական միջոցների հաշվարկներ կատարելիս ակնկալվում էր, որ սկզբնական փուլում այլընտրանքային խափանման միջոցներ կկիրառվեն առնվազն 200 շահառուների նկատմամբ։ Էլեկտրոնային հսկողության սարքի յուրաքանչյուր միավորի արժեքը կազմում է 500 եվրո կամ 264,500 Հայաստանի Հանրապետության դրամ։ Հետևաբար ընդհանուր արժեքը կկազմի 52,900,000 Հայաստանի Հանրապետության դրամ (264 500 կամ 500 եվրո \* 200), որը ներառում է նաև Էլեկտրոնային մշտադիտարկման կենտրոնում տեղադրված սարքավորումների արժեքը:

Ներկայումս Պրոբացիայի ծառայությունն ունի 11 տրանսպորտային միջոց, որոնք ծառայությանն են փոխանցվել Հայաստանի Հանրապետության արդարադատության նախարարության քրեակատարողական ծառայության այլընտրանքային պատիժների կատարման բաժնի գործունեությունը դադարեցնելու արդյունքում։ Այդ տրանսպորտային միջոցներից 1-ը հատկացվել է ծառայության պետին, իսկ մնացած 10-ը (անբարեկարգ վիճակում)՝ մարզային ստորաբաժանումներին։ Ծառայության կենտրոնական մարմնի ստորաբաժանումները և Երևանի քաղաքային մարմինն ապահովված չեն տրանսպորտային միջոցներով։ Աշխատանքային առանձնահատկություններից ելնելով, աշխատակիցները հաճախ շատ ժամանակ են անցկացնում աշխատավայրից դուրս, մասնավորապես՝ երբ այցելում են շահառուներին և հանրային աշխատանքների կատարման վայրեր, երբ մասնակցում են դատական նիստերին կամ երբ զեկույցների կազմման համար այցելում են քրեակատարողական հիմնարկներ, դատապարտյալների և տուժողների կամ տուժողների ներկայացուցիչների բնակության վայրեր։ Այս խնդիրն ավելի է դժվարանում մարզային ստորաբաժանումներում՝ հաշվի առնելով բնակավայրերից մինչև մարզկենտրոններ հեռավորությունը և այն, որ որոշ քաղաքներում կա ընդամենը 1 աշխատող (օրինակ՝ Վարդենիս, Մեղրի, Սիսիան, Թալին, Մարտունի, Բերդ, Նոյեմբերյան, Իջևան, Դիլիջան)։

Ներկայումս այդ աշխատանքները հիմնականում իրականացվում են հասարակական տրանսպորտի կամ աշխատակիցների անձնական մեքենաների միջոցով։ Ծառայության գործունեության անխափան կազմակերպման համար անհրաժեշտ է ծառայությանն ապահովել ավելի շատ տրանսպորտային միջոցներով, առնվազն հետևյալ քանակությամբ. Երևանի քաղաքային մարմին՝ 3 տրանսպորտային միջոց, 10 մարզային մարմին՝ 2-ական տրանսպորտային միջոց յուրաքանչյուրի համար, ներառյալ ներկայումս առկա մեկը, բացառությամբ Վայոց ձորի մարզային մարմնի։ Անհրաժեշտ է ձեռք բերել 13 մարդատար ավտոմեքենա (3՝ Երևանի քաղաքային մարմնի, 10՝ մարզային մարմինների համար՝ 2-ական տրանսպորտային միջոց յուրաքանչյուրի համար, ներառյալ ներկայումս առկա մեկը, բացառությամբ Վայոց ձորի մարզային մարմնի, 7,000,000 Հայաստանի Հանրապետության դրամ \* 13) որը կկազմի 91,000,000 Հայաստանի Հանրապետության դրամ։ Տրանսպորտային միջոցների ձեռքբերման դեպքում անհրաժեշտություն կառաջանա ավելացնել նաև գազի և սպասարկման հետ կապված ծախսերը։

Պրոբացիայի ծառայության պատշաճ գործունեությունն ապահովելու համար անհրաժեշտ է ձեռք բերել նաև հետևյալ տեխնիկական միջոցները (ներկայացված է աղյուսակում)։

|  |  |  |  |
| --- | --- | --- | --- |
|  | **Միավոր** | **Քանակ** | **Գին** |
| 1. | Սկանավորման, տպագրության, պատճենահանման սարք  (3-ը 1-ում) | 30 հատ  Canon MF 232 | 104 000\*30 = 3 120 000 Հայաստանի Հանրապետության դրամ |
| 2. | Հեռախոս | 30 հատ  Panasonic | 7500\*30 = 225 000 Հայաստանի Հանրապետության դրամ |
| 3. | Էլեկտրոնային կոդային փական Ծառայության կենտրոնական մարմնի համար: | 1 հատ Ellips | 576 000 Հայաստանի Հանրապետության դրամ |
| 4. | Չհրկիզվող պահարան | 30 հատ | 85 000\*40 = 3 400 000 Հայաստանի Հանրապետության դրամ |
| 5. | Հայաստանի Հանրապետության արդարադատության նախարարության պրոբացիայի ծառայության կենտրոնական մարմնի շենքի պաշտպանության գործառույթի Հայաստանի Հանրապետության ոստիկանության պահպանության ծառայությանն արտապատվիրակման համար անհրաժեշտ միջոցներ |  | 4 320 000 Հայաստանի Հանրապետության դրամ |
| 6. | Համազգեստ | 82 հատ | 82\*75000 = 6 150 000 Հայաստանի Հանրապետության դրամ |
| 7. | Համացանցի հասանելիության ապահովում | 32 նստավայր | 32\*7500\*12 = 2 880 000 Հայաստանի Հանրապետության դրամ |
| Ընդամենը 20 671 000 Հայաստանի Հանրապետության դրամ | | | |

Պրոբացիայի ծառայության մարզային ստորաբաժանումների նկատմամբ արդյունավետ վերահսկողություն իրականացնելու և մեթոդական ցուցումներ տալու համար անհրաժեշտ է ապահովել համապատասխան անձնակազմի տեղաշարժը դեպի մարզային ստորաբաժանումներ։

Ճանապարհածախսը հոգալու համար կպահանջվի 5.570.000 Հայաստանի Հանրապետության դրամ։ Այս գումարը ներառում է միայն կեցության ծախսերը և օրապահիկը՝ հաշվարկված օրական 5 անձի համար (23,000 \* 5 \* 5 \* 10)։

Պրոբացիայի էլեկտրոնային կառավարման համակարգի (e-probation) ծրագրային ապահովման և այն գործարկելու համար պահանջվում է շուրջ 24,000,000 Հայաստանի Հանրապետության դրամ։

Վերասոցիալականացման կոնկրետ ծրագրերի և գործողությունների իրականացման համար («Իրավախախտում կատարած անձանց գեղագիտական դաստիարակություն և կրթություն» ծրագրի շրջանակների ընդլայնում, Մասնագիտական որակավորման դասընթացների անցկացումն ազատազրկման ժամկետը լրանալուց առնվազն 6 ամիս առաջ; Ազատությունից զրկված անձանց համար առցանց հեռավար ուսուցման ապահովում; Ազատությունից զրկված անձանց համար հանրային կրթության ապահովում՝ անկախ տարիքից; Պատիժը կրելուց հետո նախկին դատապարտյալներին սոցիալական և իրավական հարցերով աջակցության համար վերականգնողական կենտրոնների ստեղծում; Ընտանեկան բռնության համար դատապարտված անձանց հետ վերականգնողական աշխատանքների իրականացում) կպահանջվի շուրջ 350,000,000 Հայաստանի Հանրապետության դրամ։

# **ԲԱԺԻՆ IV. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՏԱՐՈՂԱԿԱՆ ԵՎ ՊՐՈԲԱՑԻԱՅԻ ՈԼՈՐՏՈՒՄ 2023-2026 ԹՎԱԿԱՆՆԵՐԻ ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ 2023-2026 ԹՎԱԿԱՆՆԵՐԻ ՄԻՋՈՑԱՌՈՒՄՆԵՐԻ ԾՐԱԳՐԻ ԿԱՏԱՐՈՒՄԸ ՀԱՄԱԿԱՐԳՈՂ ԽՈՐՀՐԴԻ ՁԵՎԱՎՈՐՄԱՆ ԵՎ ԳՈՐԾՈՒՆԵՈՒԹՅԱՆ ԿԱԶՄԱԿԵՐՊՄԱՆ**

**I. ԸՆԴՀԱՆՈՒՐ ԴՐՈՒՅԹՆԵՐ**

**1.** Սույն բաժնով կարգավորվում են Հայաստանի Հանրապետության քրեակատարողական և պրոբացիայի ոլորտում 2023-2026 թվականների  ռազմավարության իրականացման 2023-2026 թվականների միջոցառումների ծրագրի (այսուհետ՝ ծրագիր) կատարումը համակարգող խորհրդի (այսուհետ` համակարգող խորհուրդ) ձևավորման և գործունեության կազմակերպման հետ կապված հարաբերությունները:

**2.** Համակարգող խորհուրդն իր գործունեությունն իրականացնում է ղեկավարվելով Հայաստանի Հանրապետության Սահմանադրությամբ, Հայաստանի Հանրապետության օրենսդրությամբ և սույն որոշմամբ:

**II. ՀԱՄԱԿԱՐԳՈՂ ԽՈՐՀՐԴԻ ՆՊԱՏԱԿԸ, ԿԱԶՄԸ ԵՎ ԳՈՐԾԱՌՈՒՅԹՆԵՐԸ**

**3.** Համակարգող խորհրդի հիմնական նպատակը ծրագրի կատարման ընթացքը համակարգելը, մշտադիտարկելը և գործողությունների կատարմանը նպաստելն է:

**4.** Համակարգող խորհրդի կազմում ընդգրկվում են Հայաստանի Հանրապետության արդարադատության նախարարը (խորհրդի նախագահ), Հայաստանի Հանրապետության արդարադատության նախարարի առաջին տեղակալը (խորհրդի նախագահի տեղակալ), Մարդու իրավունքների պաշտպանը կամ Կանխարգելման ազգային մեխանիզմի իրականացման համակարգող-Խոշտանգումների և վատ վերաբերմունքի կանխարգելման վարչության պետը (համաձայնությամբ), Հայաստանի Հանրապետության առողջապահության նախարարի տեղակալը, Հայաստանի Հանրապետության աշխատանքի և սոցիալական հարցերի նախարարի տեղակալը, Հայաստանի Հանրապետության կրթության, գիտության, մշակույթի և սպորտի նախարարի տեղակալը, Հայաստանի Հանրապետության բարձր տեխնոլոգիական արդյունաբերության նախարարի տեղակալը, Հայաստանի Հանրապետության տարածքային կառավարման և ենթակառուցվածքների նախարարի տեղակալը, Հայաստանի Հանրապետության էկոնոմիկայի նախարարի տեղակալը, Հայաստանի Հանրապետության շրջակա միջավայրի նախարարի տեղակալը, Հայաստանի Հանրապետության արտակարգ իրավիճակների նախարարի տեղակալը, Հայաստանի Հանրապետության պաշտպանության նախարարի տեղակալը, Հայաստանի Հանրապետության արտաքին գործերի նախարարի տեղակալը, Անվտանգության խորհրդի գրասենյակի ղեկավարը, Հայաստանի Հանրապետության պետական վերահսկողական ծառայության պետի տեղակալը, Հայաստանի Հանրապետության ազգային անվտանգության ծառայության տնօրենի տեղակալը, Հայաստանի Հանրապետության ներքին գործերի նախարարի տեղակալը, Հայաստանի Հանրապետության գլխավոր դատախազի տեղակալը (համաձայնությամբ), Հայաստանի Հանրապետության արդարադատության նախարարի տեղակալը (խորհրդի քարտուղար, ծրագրի համակարգող): Համակարգող խորհրդի կողմից կարող են ձևավորվել աշխատանքային խմբեր՝ ծրագրի կատարումը կամ կատարման ընթացքը տեղում ուսումնասիրելու նպատակով:

**5.** Համակարգող խորհուրդն իր աշխատանքները կազմակերպում է նիստերի միջոցով, որոնք կազմակերպվում են առնվազն եռամսյակը մեկ անգամ: Համակարգող խորհրդի նիստերը վարում է խորհրդի նախագահը, իսկ նրա բացակայության դեպքում` խորհրդի նախագահի տեղակալը:

**6.** Հայաստանի Հանրապետության արդարադատության նախարարությունը նիստի օրվանից առնվազն 7 օր առաջ տեղեկացնում է խորհրդի անդամներին նիստի օրվա, ժամի, վայրի և օրակարգի մասին: Նիստերի օրակարգում ընդգրկված հարցերի վերաբերյալ անհրաժեշտ փաստաթղթերը (կարծիքները, առաջարկությունները և այլ` դրանց առկայության դեպքում) նիստի մասնակիցներին են փոխանցվում նախապես` էլեկտրոնային փոստով, նիստի անցկացման օրվանից առնվազն 3 օր առաջ:

**7.** Համակարգող խորհուրդը`

1) լսում և քննարկում է պատասխանատու՝ պետական կառավարման համակարգի և օրենքով ստեղծված պետական մարմինների կողմից ծրագրի կատարման ընթացքի վերաբերյալ եռամսյակային զեկույցները.

2) ուսումնասիրում և քննարկում է պատասխանատու՝ պետական կառավարման համակարգի և օրենքով ստեղծված պետական մարմինների կողմից ծրագրով նախատեսված գործողությունների կատարման վերաբերյալ կիսամյակային գրավոր հաշվետվությունները.

3) կազմակերպում է պատասխանատու՝ պետական կառավարման համակարգի և օրենքով ստեղծված պետական մարմինների կողմից ծրագրով նախատեսված գործողությունների կատարման վերաբերյալ կիսամյակային գրավոր հաշվետվությունների հանրային քննարկումներ.

4) պատասխանատու՝ պետական կառավարման համակարգի և օրենքով ստեղծված պետական մարմինների հաշվետվություններն ուսումնասիրելուց և քննարկելուց հետո կարող է ներկայացնել առաջարկություններ ծրագրի կատարման արդյունավետությունը խթանելու և կատարմանը նպաստելու համար:

**8.** Համակարգող խորհրդի աշխատակարգային որոշումներն ընդունվում են ձայների պարզ մեծամասնությամբ:

**9.** Համակարգող խորհրդի նախագահը նիստի ավարտից հետո Համակարգող խորհրդի աշխատակարգային որոշումները ներկայացնում է Հայաստանի Հանրապետության վարչապետի աշխատակազմ։

**III. ԿԻՍԱՄՅԱԿԱՅԻՆ ՀԱՇՎԵՏՎՈՒԹՅՈՒՆՆԵՐԸ**

**10.** Պատասխանատու՝ պետական կառավարման համակարգի և օրենքով ստեղծված պետական մարմինների կողմից ներկայացված կիսամյակային գրավոր հաշվետվությունները պետք է ներառեն ամփոփ տեղեկություններ ծրագրով նախատեսված աշխատանքների ընթացքի վերաբերյալ, մասնավորապես`

1) հաշվետու ժամանակահատվածում կատարված աշխատանքների վերաբերյալ.

2) ըստ անհրաժեշտության՝ ծրագրով նախատեսված այն գործողությունների վերաբերյալ, որոնց կատարման վերջնաժամկետը չի ավարտվում հաշվետու ժամանակահատվածում, սակայն որոշակի քայլեր արդեն կատարվել են.

3) այն ռիսկերի կամ հիմնախնդիրների վերաբերյալ (դրանց առկայության դեպքում), որոնք խոչընդոտում կամ վտանգի տակ են դնում ծրագրով նախատեսված գործողության հաջող կատարման ընթացքը.

4) այն առաջարկությունների վերաբերյալ, եթե այդպիսիք կան, որոնք կարող են նպաստել ծրագրով նախատեսված գործողությունների կատարմանը:

**11.** Անհրաժեշտության դեպքում, համակարգող խորհուրդը կարող է պահանջել լրացուցիչ պարզաբանումներ և առավել որոշակի տեղեկատվություն ներկայացված կիսամյակային հաշվետվությունների վերաբերյալ:

**IV. ՀԱՆՐԱՅԻՆ ՔՆՆԱՐԿՈՒՄՆԵՐԸ**

**12.** Յուրաքանչյուր կիսամյակի ավարտից հետո համակարգող խորհուրդը կազմակերպում է հանրային քննարկում` ծրագրով նախատեսված գործողությունների կատարման ընթացքի վերաբերյալ:

**13.** Համակարգող խորհրդի նախաձեռնությամբ հանրային քննարկմանը մասնակցելու համար կարող են հրավիրվել համակարգող խորհրդի կազմում չընդգրկված պետական ու տեղական ինքնակառավարման մարմինների, պետական ու համայնքային ոչ առևտրային կազմակերպությունների, հասարակական և միջազգային կազմակերպությունների ներկայացուցիչներ:

**14.** Հայաստանի Հանրապետության արդարադատության նախարարությունը (այսուհետ՝ նախարարություն) հանրային քննարկման օրվանից առնվազն 15 օր առաջ իր կայքում հայտարարություն է տեղադրում հանրային քննարկում կազմակերպելու մասին՝ նշելով հանրային քննարկման օրը, վայրը, ժամը և օրակարգը:

**15.** Հասարակական կազմակերպությունները հանրային քննարկմանը մասնակցելու ցանկության դեպքում էլեկտրոնային եղանակով մասնակցության հայտ են ներկայացնում նախարարություն` նշելով կազմակերպության անվանումը, կազմակերպության կոնտակտները (էլեկտրոնային փոստ և (կամ) հեռախոսահամար) և մասնակցի (մասնակիցների) տվյալները:

**16.** Նախարարությունը նախապես գրանցված հասարակական կազմակերպություններին էլեկտրոնային փոստով տրամադրում է հանրային քննարկման օրակարգի վերաբերյալ փաստաթղթերը (հաշվետվություններ, ուսումնասիրություններ և վերլուծություններ):

**17.** Հանրային քննարկման մասնակիցները`

1) լսում են զեկուցողների ներկայացումները և հաշվետվությունները.

2) կարող են ներկայացնել իրենց դիրքորոշումը և մեկնաբանությունները ներկայացվող գործողության կատարման ընթացքի վերաբերյալ, ինչպես նաև հանդես գալ առաջարկություններով:

**18.** Համակարգող խորհրդի նախաձեռնությամբ կարող են անցկացվել թեմատիկ հանրային քննարկումներ:

**19.** Հանրային քննարկումները վարում է համակարգող խորհրդի քարտուղարը:

**V. ՀԱՄԱԿԱՐԳՈՂ ԽՈՐՀՐԴԻ ՆԻՍՏԵՐԻ ԵՎ ՀԱՆՐԱՅԻՆ ՔՆՆԱՐԿՈՒՄՆԵՐԻ ԱՐՁԱՆԱԳՐՈՒՄԸ**

**20.** Համակարգող խորհրդի նիստերը և հանրային քննարկումներն արձանագրվում են նախարարության կողմից: Նիստերի արձանագրություններն ստորագրվում են համակարգող խորհրդի նախագահի կամ նախագահի տեղակալի կողմից, իսկ հանրային քննարկումների արձանագրությունները` համակարգող խորհրդի քարտուղարի կողմից:

**21.** Նիստերի և հանրային քննարկումների արձանագրությունները ներառում են քննարկված հարցերի, ներկայացված զեկույցների ու ելույթների, հնչեցված կարծիքների և ներկայացված առաջարկությունների հիմնական դրույթները: Նիստերի և հանրային քննարկումների արձանագրություններին կցվում են քննարկված հարցերի վերաբերյալ փաստաթղթեր:

**22.** Նիստերի և հանրային քննարկումների արձանագրությունները պահվում են նախարարությունում:

1. Պետական ծախսերի ազդեցություն չունենալու դեպքում 6.1-ից 6.5 կետերը չեն լրացվում: [↑](#footnote-ref-1)
2. Հայաստանի Հանրապետության կառավարության ծրագիր (2021-2026թթ․), Հաստատված 2021թ․ օգոստոսի 18-ի Հայաստանի Հանրապետության կառավարության N 1363 - Ա որոշմամբ, էջ 104-105, հասանելի է՝ https://www.gov.am/files/docs/4737.pdf [↑](#footnote-ref-2)
3. Զեկույց Հունաստանի Հանրապետության կառավարությանը Խոշտանգումների և անմարդկային կամ արժանապատվությունը նվաստացնող վերաբերմունքի կամ պատժի կանխարգելման եվրոպական կոմիտեի կողմից Հունաստան կատարած այցի մասին, 2011 թվականի հունվարի 19-27-ը, կետ 77: Հասանելի է՝

   [https://rm.coe.int/CoERMPublicCommonSearchServices/DisplayDCTMContent?documentId=0900001680696605](about:blank); Զեկույց Իտալիայի կառավարությանը Խոշտանգումների և անմարդկային կամ արժանապատվությունը նվաստացնող վերաբերմունքի կամ պատժի կանխարգելման եվրոպական կոմիտեի կողմից Իտալիա կատարած այցի մասին, 2010 թվականի հունիսի 14-18-ը, կետ 15, Հասանելի է՝ [https://rm.coe.int/1680697277](about:blank). [↑](#footnote-ref-3)
4. Հոգեկան առողջության զննման գործիքներ ուղղիչ հաստատություններում. համակարգված վերանայում, Մայքլ Ս Մարտին, Յան Քոլման, Ալեքսանդր Իֆ Սիմփսոն, Կվամե ՄակՔենզի; BMC Psychiatry, 2013, Վերանայված կանոններ և Նախարարների կոմիտեի CM/REC (2006) 2 հանձնարարականի՝ Եվրոպական բանտային կանոնների վերաբերյալ անդամ երկրներին տրված մեկնաբանություն, կանոն 42: Հասանելի է՝

   [https://rm.coe.int/pc-cp-2018-15-e-rev-3-epr-2006-with-changes-and-commentary-08-10-18/16808e4ac1](about:blank) [↑](#footnote-ref-4)
5. Ինքնասպանությունը քրեակատարողական հիմնարկներում. տարածվածության և նպաստող գործոնների միջազգային ուսումնասիրություն. Սենա Ֆազել, Թանի Ռամեշ, Քեյթ Հաութոն, Լանսետ Պսիխիատրի, 2017. Հասանելի է՝ [https://www.thelancet.com/journals/lanpsy/article/PIIS2215-0366(17)30430-3/fulltext](about:blank). [↑](#footnote-ref-5)
6. <https://www.arlis.am/DocumentView.aspx?DocID=177221> [↑](#footnote-ref-6)
7. Հայաստանի Հանրապետության կառավարության որոշում 204-Ն, 2022թ․ [↑](#footnote-ref-7)
8. Հասանելի է՝ [1680a29ba2 (coe.int)](about:blank) [↑](#footnote-ref-8)
9. **Եվրոպայի խորհրդի նախարարների կոմիտեի «Եվրոպայի խորհրդի պրոբացիայի կանոնների վերաբերյալ» թիվ** [CM/Rec(2010)1](about:blank) **հանձնարարական, Կանոններ 10, 18, 21, Տե՛ս** [Result details (coe.int)](about:blank) [↑](#footnote-ref-9)
10. Նույն տեղում, Կանոն 22 [↑](#footnote-ref-10)
11. Քրեակատարողական և պրոբացիայի ծառայողների հավաքագրման, ընտրության, կրթության, վերապատրաստման և մասնագիտական զարգացման հետ կապված ուղեցույց**, CM(2019)111, Հիմնական սկզբունք 2, Para2, Principle 3.2, a). Տե՛ս** [Result details (coe.int)](about:blank) [↑](#footnote-ref-11)
12. Նախարարների կոմիտեի Rec(2003)22 հանձնարարականն անդամ եերկրներին՝ պայմանական ազատման (պատիժը կրելուց պայմանական վաղաժամկետ ազատման) վերաբերյալ, հասանելի է՝ [f8708832-8086-4374-8537-63034a45cb67 (coe.int)](about:blank) [↑](#footnote-ref-12)
13. Գոյություն ունեն ապացույցներ, որոնք ցույց են տալիս, որ վերականգնողական միջավայր ունեցող քրեակատարողական հիմնարկները կարող են հանգեցնել կալանավորման ընթացքում ավելի լավ վարքագծի և քրեակատարողական հիմնարկի անձնակազմի կողմից ավելի քիչ կոնֆլիկտների լուծմանը (տե՛ս WODC զեկույցի անգլերեն ամփոփագիրը, «Restoration in Detention» [այստեղ](about:blank)) և ծրագրեր, որոնք վերաբերում են մարդկանց պատճառած վնասին: Ընտանեկան կապը կարող է նաև ուժեղացնել վերականգնումը (տե՛ս «ամբողջ ընտանիքի աջակցության» վերաբերյալ նման ծրագրի գնահատումն [այստեղ](about:blank)): [↑](#footnote-ref-13)
14. Տե՛ս [http://wp.unil.ch/space/files/2019/06/FinalReportSPACEI2018\_190611-1.pdf](about:blank) (25.07.19). [↑](#footnote-ref-14)
15. Քրեակատարողական նոր հիմնարկի հայեցակարգի մասին ավելին կարելի է գտնել Հայաստանի Հանրապետության արդարադատության նախարարության և Հայաստանի Հանրապետության կառավարության կողմից ընդունված քրեակատարողական նոր հիմնարկի վերաբերյալ հայեցակարգում։ [↑](#footnote-ref-15)
16. Քրեակատարողական հիմնարկների սահմանաչափերը սահմանվում են Հայաստանի Հանրապետության արդարադատության նախարարի 30-Ն հրամանի 7, 8, 10, 11 կետերով: [↑](#footnote-ref-16)
17. Մանրամասն ուղեցույցի համար տե՛ս [https://www.penalreform.org/resource/guidance-document-on-the-bangkok-rules/](about:blank) [↑](#footnote-ref-17)
18. Հայաստանի Հանրապետության մարդու իրավունքների պաշտպան, Քրեակատարողական համակարգում ազատությունից զրկված կանանց, անչափահասների և օտարերկրյա քաղաքացիների իրավունքների ապահովման վերաբերյալ արտահերթ զեկույց, Երևան, 2022թ․, հասանելի է՝ [https://ombuds.am/images/files/78df760d61b812d3a55c0dc9b815d8f3.pdf](about:blank) [↑](#footnote-ref-18)
19. Խոշտանգումների կանխարգելման Կոմիտե, Եվրոպայի Խորհուրդ, ԽԿԿ չափորոշիչներ՝ ԽԿԿ-ի Ընդհանուր զեկույցների բովանդակային բաժինները, 3-րդ Ընդհանուր զեկույցից 1993, http://hudoc.cpt.coe.int/ eng?i=p-standards-inf-1993-12-part-en-1 [↑](#footnote-ref-19)
20. Եվրոպայի Խորհրդի ուղեցույցներ, Եվրոպայի խորհրդի ուղեցույցներ, Քրեակատարողական հիմնարկներում առողջապահության կազմակերպում և կառավարում, Տե՛ս [https://rm.coe.int/guidelines-organisation-and-management-of-health-care-in-prisons/168093ae69](about:blank) [↑](#footnote-ref-20)
21. Տե՛ս [http://www.ombuds.am/resources/ombudsman/uploads/files/publications/2a945ebfa92f2536ba1d673ee964cd90.pdf](about:blank) (25.07.19). [↑](#footnote-ref-21)
22. Տե՛ս [http://www.ombuds.am/resources/ombudsman/uploads/files/publications/2a945ebfa92f2536ba1d673ee964cd90.pdf](about:blank) (25.07.19). [↑](#footnote-ref-22)
23. Տե՛ս [https://pjpeu.coe.int/documents/3983922/6970334/CMRec+(2006)+2+on+the+European+Prison+Rules.pdf/e0c900b9-92cd-4dbc-b23e-d662a94f3a96](about:blank) (30.03.2019), կետ 41.1: [↑](#footnote-ref-23)
24. Քաղաքացիական և քաղաքական իրավունքների մասին միջազգային դաշնագիր, Գլխավոր Ասամբելայի բանաձև 2200A (XXI), Հոդվ․ 10(3): [↑](#footnote-ref-24)
25. Չնայած խնդրո առարկա հարցը շարունակում է մնալ առաջնային հիմնախնդիր, այդուհանդերձ պետք է փաստել, որ ազատությունից զրկված անձանց վերասոցիալականացման գործընթացի արդյունավետության ապահովման նպատակով, օրինակ, 2018 թվականի ընթացքում ձեռնարկվել են առանցքային որոշ քայլեր: Մասնավորապես՝ ԱՄՆ դեսպանատան Թմրամիջոցների դեմ պայքարի և իրավապահ համագործակցության (ԹՊԻՀ) գրասենյակի ֆինանսավորվմամբ Հայաստանի Հանրապետության արդարադատության նախարարության «Աբովյան» քրեակատարողական հիմնարկում «Քաղաքացիական հասարակության ինստիտուտի» կողմից «Աբովյան քրեակատարողական հիմնարկ. Թափանցիկության, արդունավետության և վերականգնողական մշակույթի ստեղծում» ծրագիրն է իրականացվել: Ծրագրի շրջանակներում առանձնացվել են մասնագիտական ուսուցման համար սենյակներ՝ նախատեսված կազմակերպվող դասընթացների համար: Ծրագրի շրջանակներում անցկացվել են մի շարք դասընթացներ: [↑](#footnote-ref-25)
26. Տե՛ս ԽԿԿ գործունեության վերաբերյալ 24-րդ ընդհանուր զեկույցը, որն ընդգրկում է 2013 թվականի օգոստոսի 1-ից 2014 թվականի դեկտեմբերի 31-ը [https://rm.coe.int/1680696a9c](about:blank) , կետ 107: [↑](#footnote-ref-26)
27. Տե՛ս [http://www.ombuds.am/resources/ombudsman/uploads/files/publications/59297c7b4276c9dbf19cd1f1cfcd92a8.pdf](about:blank) (25.07.19), էջ 86: [↑](#footnote-ref-27)
28. Հետազոտության մանրամասներին ծանոթանալու համար տես Հայաստանի Հանրապետության քրեակատարողական համակարգում զբաղբածության նոր հայեցակարգին, որն ընդունվել է Արդարադատության նախարարի և Հայաստանի Հանրապետության վարչապետի կողմից 2022թ: [↑](#footnote-ref-28)
29. Ավելին կարող եք գտնել Դինամիկ անվտանգության և քրեակատարողական հետախուզության վերաբերյալ ձեռնարկում, UNODC, 2015: Հասանելի է՝ [Handbook on Dynamic Security and Prison Intelligence (unodc.org)](about:blank) [↑](#footnote-ref-29)
30. Լավ ուղեցույց, որին պետք է հետևել, ներառված է UNODC-ի դատապարտյալների դասակարգման ձեռնարկում, 2020, հղումը՝ [https://www.unodc.org/documents/dohadeclaration/Prisons/HandBookPrisonerClassification/20-01921\_Classification\_of\_Prisoners\_Ebook.pdf](about:blank) [↑](#footnote-ref-30)
31. https://rm.coe.int/criminal-subculture-md-en-/1680796111 [↑](#footnote-ref-31)
32. https://osgf.ge/publication/kriminaluri-subkulturis-gavlena-penitenciuri-dawesebulebebis-martvaze/ [↑](#footnote-ref-32)
33. Տե՛ս Հայաստանի Հանրապետության մարդու իրավունքների պաշտպանի՝ Հայաստանի Հանրապետության Պրոբացիայի պետական ծառայության գործունեության մշտադիտարկման վերաբերյալ 2018 թվականի արտահերթ հրապարակային զեկույցը [http://www.ombuds.am/resources/ombudsman/uploads/files/publications/c3fc33641c2871502066374406df2198.pdf](about:blank) (25.07.19). [↑](#footnote-ref-33)
34. Տե՛ս օրինակներ՝ [https://www.penalreform.org/resource/workbook/](about:blank); [https://www.penalreform.org/resource/women-detention-putting-bangkok-rules-practice/](about:blank); [https://www.penalreform.org/resource/guidance-document-on-the-bangkok-rules/](about:blank) [↑](#footnote-ref-34)
35. Քրեակատարողական ծառայության կրթության և ուսուցման մատրիցա**, հասանելի է՝** [Result details (coe.int)](about:blank) [↑](#footnote-ref-35)
36. Ուսումնասիրությունն իրականացվել է գրեթե 10 տարի առաջ, և բոլոր ծախսերն ու թվերը պետք է հարմարեցվեն ներկա իրավիճակին և հանգամանքներին, մինչդեռ մեթոդոլոգիան և արդյունքները կարող են հաշվի առնել Հայաստանում Պրոբացիայի ծառայության ընդլայնումն ու ֆինանսական արդյունավետությունը հիմնավորելիս։ Ուսումնասիրությունը կարելի է գտնել այստեղ՝ «Ազատությունից զրկելու հետ չկապված պատիժների և պրոբացիայի ծախսային և սոցիալական արդյունավետությունը», ԵԽ, 2014, հասանելի է՝ [Microsoft Word - Engl-poqr-Mik.doc (coe.int)](about:blank) էջեր 14-16: [↑](#footnote-ref-36)
37. Ներկայացված տվյալները հաշվարկելիս հաշվի է առնվել վերջին 6 տարիների ընթացքում հայտարարված երեք համաներմամբ ազատազրկվածների թվի զգալի կրճատումը, ինչը մեղմացրել է քրեակատարողական հիմնարկների ծանրաբեռնվածությունը։ [↑](#footnote-ref-37)
38. Ակադեմիական ապացույցները ցույց են տալիս, որ պրոբացիայի ծանրաբեռնվածության կրճատումը կապված է բարելավված համապատասխանության և կրկնահանցագործությունների կրճատման հետ: Տե՛ս Պրոբացիայի ծառայություններում գործերի բեռնվածություն, ծանրաբեռնվածություն և անձնակազմի մակարդակ, Պրոբացիայի հետազոտության և վերլուծության տեսչության HM տեղեկագիր 2021/02: [↑](#footnote-ref-38)
39. Տե՛ս «Հայեցակարգ Հայաստանի Հանրապետությունում պրոբացիայի ծառայության ներդրման վերաբերյալ» [http://moj.am/legal/view/article/598](about:blank) [↑](#footnote-ref-39)
40. Confederation of European Probation (CEP), Assessment and Pre-sentence Reports, available at: [https://www.cep-probation.org/knowledgebases/assessment-and-pre-sentence-reports-new/](about:blank) [last visited on 14 October 2022] [↑](#footnote-ref-40)
41. ԵԽ Եվրոպական պրոբացիայի կանոններ, կանոն 47 [↑](#footnote-ref-41)